Paġna Minkejja d-daqs relattivament żgħir tiegħu, il-baġit tal-UE jagħmel differenza kbira għal miljuni ta' Ewropej. Jikkomplementa l-baġits nazzjonali u jappoġġja l-prijoritajiet politiċi meta dan ikollu valur miżjud reali u meta jwassal riżultati bl-aktar mod effiċjenti. L-2018 kienet il-ħames sena taħt il-qafas finanzjarju pluriennali attwali; il-programmi finanzjarji kollha huma kompletament operazzjonali. L-implimentazzjoni tal-baġit tal-UE ammontat għal total ta' EUR 173,1 biljun f'approprjazzjonijiet ta' impenn, u EUR 156,7 biljun f'approprjazzjonijiet ta' pagament. Matul is-sena, il-baġit tal-UE kompla jipprovdi r-reazzjoni tagħna għall-isfidi li rriżultaw minn ambjent ġeopolitiku kumpless filwaqt li fl-istess ħin iggarantixxa investiment strateġiku u tkabbir sostenibbli fl-Ewropa. Kważi nofs il-fondi kienu mmirati biex jistimulaw it-tkabbir, l-impjiegi u l-kompetittività. Il-finanzjament ingħata għar-riċerka u l-innovazzjoni taħt Orizzont 2020, għall-intrapriżi żgħar u medji taħt il-programm COSME jew għall-edukazzjoni taħt Erasmus+. Il-Fond Ewropew għall-Investimenti Strateġiċi, il-Faċilità Nikkollegaw l-Ewropa u l-Fondi Strutturali u ta' Investiment Ewropej kollha kellhom rwol importanti wkoll. Nistedinkom tiskopru l-istejjer kollha wara ħafna mill-investimenti tal-UE fil-portal InvestEU (https://europa.eu/investeu). Il-baġit tal-UE offra wkoll appoġġ b'saħħtu f'oqsma oħra ta' prijorità bħall-approċċ komprensiv tal-UE għall-migrazzjoni, l-unjoni tas-sigurtà u l-azzjoni esterna tal-UE. Ippermetta li l-Unjoni jkollha rwol b'saħħtu lil hinn mill-fruntieri tagħna waqt perjodu ta' turbulenza fil-viċinat tal-Ewropa u kkontribwixxa biex jintlaħqu objettivi politiċi trasversali marbuta mat-tibdil fil-klima u mal-bijodiversita. L-ammont allokat għall-integrazzjoni tat-tibdil fil-klima fl-2018 ammonta għal aktar minn EUR 32 biljun, li huwa 20 % tal-baġit totali. Fl-aħħar nett, l-appoġġ kontinwu ngħata biex jiġi promoss it-tkabbir sostenibbli u l-preservazzjoni tar-riżorsi naturali permezz tal-Politika Agrikola u tas-Sajd Komuni u l-attivitajiet fl-oqsma tal-klima u tal-ambjent taħt il-programm LIFE. L-Unjoni Ewropea (UE) hija Unjoni li fiha l-Istati Membri jikkonferixxu kompetenzi sabiex jiksbu objettivi li għandhom komuni bejniethom. L-Unjoni twaqqfet fuq il-valuri tar-rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inklużi d-drittijiet ta' persuni li jappartjenu għal minoranzi. Dawn il-valuri huma komuni għall-Istati Membri f'soċjetà fejn jipprevalu l-pluraliżmu, in-nondiskriminazzjoni, it-tolleranza, il-ġustizzja, is-solidarjetà u l-ugwaljanza bejn in-nisa u l-irġiel. L-UE ssegwi l-objettivi stabbiliti fit-Trattat b'għadd ta' għodod, li waħda minnhom hija l-baġit tal-UE. Oħrajn huma, pereżempju, il-proposta ta' leġiżlazzjoni jew is-segwitu tal-istrateġiji ta' politika. Il-prijoritajiet politiċi tal-Kummissjoni huma definiti fil-linji gwida politiċi stabbiliti mill-President tal-Kummissjoni. Dawn il-linji gwida jipprovdu pjan direzzjonali għall-azzjoni tal-Kummissjoni li hu konsistenti għalkollox u kompatibbli mal-Ewropa 2020 bħala l-istrateġija fit-tul tal-UE għat-tkabbir. —Spinta ġdida għall-impiegi, it-tkabbir u l-investiment. —Politika kummerċjali bbilanċjata u progressiva sabiex tiġi kkontrollata l-globalizzazzjoni —Suq uniku diġitali konness. —Żona ta' Ġustizzja u Drittijiet Fundamentali abbażi tal-fiduċja reċiproka. —Unjoni tal-Enerġija reżiljenti b'politika dwar it-tibdil fil-klima li tħares 'il quddiem. —Lejn politika ġdida dwar il-migrazzjoni. —Suq intern aktar ġust u profond b'bażi industrijali msaħħa. —L-Ewropa bħala attur globali aktar b'saħħtu. —Unjoni Ekonomika u Monetarja (UEM) aktar ġusta u profonda. —Unjoni tal-bidla demokratika. Il-baġit tal-UE huwa wieħed mil-lievi tal-UE li jikkontribwixxu sabiex jintlaħqu l-objettivi ta' Ewropa 2020. Qegħdin jiġu mobilizzati firxa wiesgħa ta' azzjonijiet fil-livelli nazzjonali, tal-UE u internazzjonali biex jinkisbu riżultati konkreti b'rabta mal-istrateġija Ewropa 2020. L-iżvilupp sostenibbli ilu żmien twil fil-qalba tal-proġett Ewropew. It-Trattati tal-UE jagħrfu d-dimensjonijiet ekonomiċi, soċjali u ambjentali tiegħu li jenħtieġ li jiġu indirizzati flimkien. L-UE hija impenjata favur żvilupp li jissodisfa l-ħtiġijiet tal-preżent u li ma jxekkilx il-ħila tal-ġenerazzjonijiet futuri li jissodisfaw il-ħtiġijiet tagħhom. Il-baġit tal-UE għandurwol essenzjali f'ħafna sfidi għas-sostenibbiltà, li jvarjaw mill-qgħad fost iż-żgħażagħ għat-tixjiħ tal-popolazzjoni, it-tibdil fil-klima, it-tniġġis, l-enerġija sostenibbli u l-migrazzjoni. Taħt il-Kummissjoni preżenti, l-iżvilupp sostenibbli huwa integrat fi proġetti trażversali ewlenin, kif ukoll f'politiki u inizjattivi settorjali. Il-politiki appoġġjati mill-baġit tal-UE huma implimentati f'konformità mal-Qafas Finanzjarju Pluriennali (QFP) u mal-leġiżlazzjoni settorjali korrispondenti li tiddefinixxi l-programmi tal-infiq. Il-qafas Finanzjarju Pluriennali jittraduċi l-prijoritajiet politiċi tal-UE f'termini finanzjarji matul perjodu twil biżżejjed biex ikun effettiv u jipprovdi viżjoni koerenti fit-tul għall-benefiċjarji tal-fondi tal-UE u l-awtoritajiet nazzjonali li jipprovdu l-kofinanzjament. Huwa jiffissa ammonti massimi annwali (limiti massimi) għan-nefqa tal-UE kollha kemm hi u għall-kategoriji prinċipali tal-infiq (intestaturi). Is-somma tal-limiti massimi tal-intestaturi kollha tagħti l-limitu massimu totali ta'approprjazzjonijiet ta' impenn. Il-Qafas Finanzjarju Pluriennali huwa adottat b'unanimità u jindika l-qbil tal-Istati Membri kollha mal-objettivi u mal-livell tal-infiq (il-livell massimu tal-impenji u l-pagamenti tal-baġit), bil-kunsens tal-Parlament Ewropew. Il-baġit annwali jitħejja mill-Kummissjoni u ġeneralment jintlaħaq qbil dwaru sa nofs Diċembru mill-Parlament Ewropew u mill-Kunsill abbażi tal-proċedura tal-Art. Skont il-prinċipju tal-ekwilibriju baġitarju, id-dħul totali jrid ikun ugwali għan-nefqa totali (approprjazzjoniet ta' pagament) għal sena finanzjarja partikolari. Is-sors ta' finanzjament ewlieni tal-UE huwa d-dħul mir-riżorsi proprji li huwa kkumplementat minn dħul ieħor. Hemm tliet tipi ta' riżorsi proprji: riżorsi proprji tradizzjonali (bħal dazji doganali jew imposti fuq iz-zokkor), ir-riżorsa proprja bbażata fuq it-taxxa fuq il-valur miżjud (VAT) u r-riżorsi proprji bbażati fuq l-introjtu nazzjonali gross (ING). Dħul ieħor li jiġi mill-attivitajiet tal-UE (pereżempju multi relatati mal-kompetizzjoni) normalment jirrappreżenta inqas minn 10 % tad-dħul totali. L-ammont kumplessiv tar-riżorsi proprji meħtieġa għall-iffinanzjar tal-baġit jiġi ddeterminat min-nefqa totali bit-tnaqqis ta' dħul ieħor. Fil-QFP kurrenti, l-ammont totali ta' riżorsi proprji ma jistax jaqbeż il-1,20 % tas-somma tal-introjtu nazzjonali gross (ING) tal-Istati Membri. In-nefqa operattiva tal-UE tkopri d-diversi intestaturi tal-Qafas Finanzjarju Pluriennali u tieħu forom differenti, skont kif jitħallsu u jiġu ġestiti l-flus. Il-baġit tal-UE huwa implimentat fi tliet modi ta' ġestjoni: Ġestjoni kondiviża: skont dan il-metodu ta' implimentazzjoni tal-baġit, il-kompiti jiġu ddelegati lill-Istati Membri. Madwar 75 % tan-nefqa taqa' taħt dan il-mod ta' ġestjoni li jkopri oqsma bħall-infiq fuq l-agrikoltura u l-azzjonijiet strutturali. Ġestjoni diretta: din hija meta l-baġit jiġi implimentat direttament mis-servizzi tal-Kummissjoni. Ġestjoni indiretta: din tirreferi għal każijiet fejn il-Kummissjoni tikkonferixxi l-kompiti ta' implimentazzjoni tal-baġit lil partijiet terzi, bħal aġenziji regolatorji tal-UE jew organizzazzjonijiet internazzjonali. Il-Kummissjoni Ewropea hija organizzazzjoni unika. Skont it-Trattat, il-Kummissjoni hija responsabbli għall-ippjanar, it-tħejjija u t-tressiq ta' proposti ta' leġiżlazzjoni; għall-immaniġġjar tal-politiki tal-UE, inklużi l-monitoraġġ tal-implimentazzjoni tal-leġiżlazzjoni tal-UE u l-iżgurar tal-infurzar tagħha u l-allokazzjoni tal-finanzjament tal-UE; u għar-rappreżentazzjoni tal-UE f'livell internazzjonali. Il-Kummissjoni twettaq dawn ir-rwoli taħt it-tmexxija tal-Kulleġġ tal-Kummissarji, li jistabbilixxi l-prijoritajiet u jieħu responsabbiltà politika ġenerali għad-deċiżjonijiet tal-Kummissjoni. Il-President, li r-rwol tiegħu ssaħħaħ mit-Trattati ta' Nizza u ta' Lisbona, jiddeċiedi dwar l-organizzazzjoni interna tal-Kummissjoni, filwaqt li jiżgura li din taġixxi b'mod konsistenti, effiċjenti u bħala korp kulleġġjat. Il-funzjonament intern tal-Kummissjoni huwa bbażat fuq għadd ta' prinċipji ewlenin li jirfdu l-governanza tajba: irwoli u responsabbiltajiet ċari, impenn qawwi għall-ġestjoni tal-prestazzjoni u konformità mal-qafas legali, mekkaniżmi ta' akkontabbiltà ċari, qafas regolatorju inklużiv u ta' kwalità għolja, aċċess miftuħ u trasparenza u standards għoljin ta' mġiba etika. Il-Kulleġġ jiddelega l-kompiti ta' ġestjoni finanzjarja lid-Diretturi Ġenerali jew lill-Kapijiet tas-Servizzi li b'hekk isiru Uffiċjali Awtorizzanti b'Delega (AOD). Dawn il-kompiti jistgħu ulterjorment jiġu ddelegati lil Diretturi, Kapijiet ta' Unitajiet u oħrajn, li b'hekk isiru Uffiċjali Awtorizzanti b'Sottodelega. Ir-responsabbiltà tal-Uffiċjali Awtorizzanti tkopri l-proċess sħiħ tal-ġestjoni, mid-determinazzjoni ta' x'hemm bżonn li jsir biex jintlaħqu l-objettivi tal-politika stabbiliti mill-istituzzjoni sal-ġestjoni tal-attivitajiet minn perspettiva kemm operattiva kif ukoll baġitarja. Il-Kumitat tal-Progress tal-Awditjar jagħti segwitu għall-implimentazzjoni tal-awditi, b'mod partikolari s-Servizz tal-Awditjar Intern, iżda anki fuq il-bażi tal-awditi tal-Qorti Ewropea tal-Awdituri. Taħt l-awtorità tal-President, il-Bord għall-Ġestjoni Korporattiva, ippresedut mis-Segretarju Ġenerali, ilaqqa' flimkien fuq bażi regolari lid-Diretturi Ġenerali responsabbli għall-baġit, ir-riżorsi umani u s-sigurtà, u d-Direttur Ġenerali tas-Servizz Legali. Il-Membru/i responsabbli għall-baġit u l-amministrazzjoni fil-Kabinett tal-President, kif ukoll il-Kap(ijiet) tal-Kabinett tal-Membru/i tal-Kummissjoni inkarigat(i) mill-baġit, ir-riżorsi umani u l-amministrazzjoni, huma osservaturi. Il-bord jipprovdi koordinazzjoni, superviżjoni, pariri u orjentazzjonijiet strateġiċi dwar kwistjonijiet relatati mal-ġestjoni korporattiva, f'oqsma li jinkludu l-ġestjoni ta' riżorsi finanzjarji u umani, ġestjoni tar-riskju, ġestjoni tal-prestazzjoni, governanza tal-IT, ċibersigurtà u sigurtà fiżika, kontinwità tal-operat, u ġestjoni tal-informazzjoni. B'dan il-mod, il-Bord tat-Tmexxija Korporattiva jikkontribwixxi għall-iżgurar li l-istrutturi, il-proċessi u l-politiki amministrattivi neċessarji jkunu implimentati fil-Kummissjoni sabiex jitwettqu l-prijoritajiet politiċi tal-Kulleġġ u l-kompiti inkarigati lilu mit-Trattati b'mod effiċjenti u effettiv. Fil-Kummissjoni, ir-rwoli u r-responsabbiltajiet fil-ġestjoni finanzjarja huma definiti (eż. fir-Regolament Finanzjarju) u applikati b'mod ċar. Dan huwa approċċ deċentralizzat b'responsabbiltajiet ċari bil-għan li tinħoloq kultura amministrattiva li tħeġġeġ lill-impjegati taċ-ċivil jerfgħu r-responsabbiltà għall-attivitajiet li fuqhom għandhom kontroll u sabiex jingħataw kontroll fuq l-attivitajiet li għalihom huma responsabbli. Il-Kummissjoni tista' tiddelega wkoll l-implimentazzjoni ta' programmi speċifiċi lil aġenziji eżekuttivi. Id-deċiżjonijiet dwar in-nefqa jistgħu jiġu mmaniġġjati wkoll permezz ta' istituzzjonijiet jew korpi oħrajn jew flimkien ma' dawn. Sehem kbir mill-baġit hu mmaniġġjat b'sistema ta' ġestjoni kondiviża mal-Istati Membri, b'mod partikolari fl-oqsma tal-fondi strutturali u l-agrikoltura. Il-kompiti ta' implimentazzjoni tal-baġit huma inkarigati wkoll lil: aġenziji nazzjonali; il-Grupp tal-Bank Ewropew tal-Investiment; pajjiżi terzi; organizzazzjonijiet internazzjonali (eż. il-Bank Dinji jew in-Nazzjonijiet Uniti); entitajiet oħra. Bħala uffiċjali awtorizzanti b'delega, id-Diretturi Ġenerali huma responsabbli għall-ġestjoni finanzjarja tajba tar-riżorsi. Fl-implimentazzjoni tal-baġit tal-UE, l-uffiċjali awtorizzanti b'delega jridu jirrispettaw id-dispożizzjonijiet tar-Regolament Finanzjarju u jistabbilixxu qafas xieraq għall-kontroll intern. Fost affarijiet oħra, l-objettivi tal-kontroll intern jiffokaw fuq: l-effettività, l-effiċjenza u l-ekonomija tal-operazzjonijiet; il-kontroll finanzjarju u l-ġlieda kontra l-frodi; l-integrità u l-etika; il-ġestjoni tar-riżorsi umani; ir-rapportar affidabbli; il-komunikazzjoni; is-salvagwardja tal-assi u tal-informazzjoni. Kull uffiċjal awtorizzanti b'delega jista' jibbaża fuq maniġer superjuri jew medju wieħed jew tnejn inkarigat(i) mill-ġestjoni tar-riskju u l-kontroll intern biex jissorvelja u jimmonitorja l-implimentazzjoni tas-sistemi tal-kontroll intern. Is-servizzi ċentrali tal-Kummissjoni jipprovdu gwida u pariri u jippromwovu l-aħjar prattiki. L-Uffiċjal tal-Kontabbiltà tal-Kummissjoni huwa ċentralment responsabbli għall-ġestjoni tat-teżor, għall-proċeduri ta' rkupru, għall-istabbiliment ta' regoli tal-kontabbiltà bbażati fuq metodi u Standards Internazzjonali tal-Kontabbiltà għas-Settur Pubbliku, għall-validazzjoni tas-sistemi kontabilistiċi u għat-tħejjija tal-kontijiet annwali konsolidati tal-Kummissjoni u tal-UE. Barra minn hekk, l-Uffiċjal tal-Kontabbiltà huwa mitlub jiffirma l-kontijiet annwali, filwaqt li jiddikjara li dawn jippreżentaw b'mod ġust il-pożizzjoni finanzjarja, ir-riżultati tal-operazzjonijiet u l-flussi tal-flus fl-aspetti materjali kollha tal-Unjoni. Il-kontijiet annwali jiġu adottati mill-Kulleġġ tal-Kummissarji. L-Uffiċjal tal-Kontabbiltà huwa funzjoni indipendenti u għandu responsabbiltà ewlenija fir-rigward tar-rapportar finanzjarju fil-Kummissjoni. L-Awditur Intern tal-Kummissjoni huwa wkoll funzjoni ċentralizzata u indipendenti u jipprovdi pariri, opinjonijiet u rakkomandazzjonijiet indipendenti dwar il-kwalità u l-funzjonament ta' sistemi ta' kontroll intern ġewwa l-Kummissjoni, aġenziji tal-UE u korpi awtonomi oħrajn. L-implimentazzjoni ta' oqfsa tal-prestazzjoni robusti hija essenzjali għall-iżgurar ta' enfasi qawwija fuq ir-riżultati, valur miżjud tal-UE u l-ġestjoni tajba tal-programmi tal-UE. Il-qafas tal-prestazzjoni tal-baġit tal-UE huwa speċifikat ħafna, u jġib punteġġ ogħla minn kwalunkwe pajjiż tal-Organizzazzjoni għall-Kooperazzjoni u l-Iżvilupp Ekonomiċi (OECD) fl-indiċi standard tal-oqfsa tal-ibbaġitjar tal-prestazzjoni. Il-qafas tal-prestazzjoni tal-baġit tal-UE jirrapporta dwar diversi tipi u livelli ta' għanijiet, objettivi u miri strateġiċi, inklużi l-istrateġija Ewropa 2020 u prijoritajiet politiċi oħrajn. Huwa jrid iqis ukoll il-komplementarjetà u l-integrazzjoni tal-politiki u l-programmi u r-rwol ewlieni tal-Istati Membri fl-implimentazzjoni tal-Baġit tal-UE. Sabiex tiżgura li jiġu allokati r-riżorsi għall-prijoritajiet u li kull azzjoni trendi prestazzjoni għolja u valur miżjud, il-Kummissjoni tippromwovi kultura orjentata lejn il-prestazzjoni fost is-servizzi tal-Kummissjoni. Barra minn hekk, tul l-aħħar snin hi żviluppat approċċ li jippromwovi bilanċ aħjar bejn il-konformità u l-prestazzjoni. Il-Qorti Ewropea tal-Awdituri tieħu approċċ sistematiku u bir-reqqa sabiex tivvaluta l-aspetti kwalitattivi tal-ibbaġitjar, inkluża d-dimensjoni tal-prestazzjoni, bħala parti normali mir-rapportar annwali tagħha u permezz ta' rapporti speċjali. Dawn l-elementi kollha jqiegħdu lill-awtorità tal-baġit f'pożizzjoni b'saħħitha sabiex tqis il-prestazzjoni bħala fattur sinifikanti fid-deċiżjoni dwar il-baġit annwali li jmiss. Il-kontijiet annwali kkonsolidati tal-UE jipprovdu informazzjoni finanzjarja dwar l-attivitajiet tal-istituzzjonijiet, tal-aġenziji u tal-korpi l-oħrajn tal-UE mill-perspettiva baġitarja u tal-kontabbiltà bbażata fuq id-dovuti. Dawn il-kontijiet ma jinkludux il-kontijiet annwali tal-Istati Membri. Il-kontijiet annwali kkonsolidati tal-UE jikkonsistu f'żewġ partijiet separati iżda marbuta ma' xulxin: ir-rapporti finanzjarji konsolidati; u ir-rapporti dwar l-implimentazzjoni tal-baġit, li jipprovdu rekord aggregat tal-implimentazzjoni tal-baġit. Barra minn hekk, il-kontijiet annwali kkonsolidati tal-UE huma akkumpanjati minn Analiżi u Diskussjoni tar-Rapport Finanzjarju ("Financial Statement Discussion and Analysis" — FSDA), li tiġbor fil-qosor il-bidliet u x-xejriet sinifikanti fir-rapporti finanzjarji u tispjega r-riskji u l-inċertezzi sinifikanti li ffaċċjat l-UE u li jeħtieġ li tindirizza fil-ġejjieni. Rapportar u Akkontabbiltà fil-Kummissjoni: Il-Qorti Ewropea tal-Awdituri (il-QEA) hija l-awditur estern tal-istituzzjonijiet (u l-korpi) tal-UE. Il-missjoni tal-QEA hija li tikkontribwixxi biex ittejjeb il-ġestjoni finanzjarja tal-UE, tippromwovi l-akkontabbiltà u t-trasparenza u taġixxi bħala l-gwardjana indipendenti tal-interessi finanzjarji taċ-ċittadini tal-UE. Ir-rwol tagħha bħala l-awditur estern indipendenti tal-UE huwa li tivverifika li l-fondi tal-UE qegħdin jiġu kontabilizzati b'mod korrett, jinġabru u jintefqu f'konformità mar-regoli u r-regolamenti rilevanti u li jkunu kisbu valur għall-flus. Bħala parti mill-attivitajiet tagħha, il-QEA tfassal għall-użu mill-Parlament Ewropew u l-Kunsill: rapport annwali dwar l-attivitajiet iffinanzjati mill-baġit ġenerali, li fih tispjega fid-dettall l-osservazzjonijiet tagħha dwar il-kontijiet annwali u t-tranżazzjonijiet sottostanti; opinjoni, ibbażata fuq l-awditi tagħha u inkluża fir-rapport annwali fil-forma ta' dikjarazzjoni ta' aċċertament, dwar (i) l-affidabbiltà tal-kontijiet u (ii) il-legalità u r-regolarità tat-tranżazzjonijiet sottostanti li jinvolvu kemm id-dħul miġbur kif ukoll il-pagamenti lil benefiċjarji finali; u rapporti speċjali li jkopru oqsma speċifiċi kif ukoll rapporti annwali speċifiċi (fuq eż. il-Fond Ewropew għall-Iżvilupp, fuq l-Aġenziji tal-UE). L-aħħar pass taċ-ċiklu tal-ħajja tal-baġit huwa l-proċedura ta' kwittanza għal sena finanzjarja partikolari. Hija tirrappreżenta d-dimensjoni politika tal-kontroll estern tal-implimentazzjoni tal-baġit u hija d-deċiżjoni li permezz tagħha "l-Awtorità tar-Rilaxx" (jiġifieri l-Parlament Ewropew, li jaġixxi fuq rakkomandazzjoni tal-Kunsill) "jirrilaxxa" lill-Kummissjoni (u lill-korpi l-oħra tal-UE) mir-responsabbiltà tagħhom għall-ġestjoni ta' baġit partikolari. Din id-deċiżjoni hija bbażata fuq eżami tal-kontijiet annwali kkonsolidati tal-UE u sett ta' rapporti tal-Kummissjoni (ir-Rapport Annwali dwar il-Ġestjoni u l-Prestazzjoni għall-baġit tal-UE, ir-rapport dwar is-segwitu għall-kwittanza tas-sena preċedenti u r-rapport annwali lill-awtorità tal-kwittanza dwar il-verifiki interni mwettqa), kif ukoll fuq ir-Rapport Annwali tal-Qorti Ewropea tal-Awdituri, l-opinjoni tal-awditjar (id-"Dikjarazzjoni ta' Aċċertament") u Rapporti Speċjali. Hija tqis ukoll it-tweġibiet bil-miktub tal-Kummissjoni għall-mistoqsijiet u aktar talbiet ta' informazzjoni, kif ukoll is-seduti ta' smigħ tal-Kummissarju tal-Baġit, tal-Kummissarji u tad-Diretturi Ġenerali responsabbli għall-oqsma ewlenin tal-infiq u tas-Segretarju Ġenerali quddiem il-Kumitat għall-Kontroll tal-Baġit tal-Parlament Ewropew (CONT). L-eżitu tal-proċedura ta' kwittanza jista' jkun tripplu: l-għoti, il-posponiment jew ir-rifjut tal-kwittanza. Ir-rapporti finali dwar il-kwittanza jinkludu wkoll talbiet speċifiċi indirizzati lill-Kummissjoni kemm mill-Parlament Ewropew kif ukoll mill-Kunsill. Dawn it-talbiet huma soġġetti għal rapport ta' segwitu li fih il-Kummissjoni tiddeskrivi l-azzjonijiet konkreti li diġà ħadet jew li biħsiebha tieħu. Il-kontijiet annwali konsolidati tal-Unjoni Ewropea għall-2018 tħejjew abbażi tal-informazzjoni ppreżentata mill-istituzzjonijiet u mill-korpi skont l-Artikolu 246(2) tar-Regolament Finanzjarju applikabbli għall-baġit ġenerali tal-Unjoni Ewropea. Jiena b'dan niddikjara li tħejjew skont it-Titolu XIII ta' dan ir-Regolament Finanzjarju u skont il-prinċipji kontabilistiċi, ir-regoli u l-metodi stabbiliti fin-noti tar-rapporti finanzjarji. Ksibt l-informazzjoni kollha meħtieġa mingħand l-uffiċjali tal-kontabilità ta' dawn l-istituzzjonijiet u l-korpi, li ċċertifikaw l-affidabilità tagħha, għall-produzzjoni tal-kontijiet li juru l-assi u l-obbligazzjonijiet tal-Unjoni Ewropea u l-implimentazzjoni tal-baġit. Jien b'dan niċċertifika li, abbażi ta' din l-informazzjoni, u rigward il-kontrolli li qist li huma meħtieġa biex niffirma l-kontijiet tal-Kummissjoni Ewropea, għandi aċċertament raġonevoli li l-kontijiet jippreżentaw b'mod ġust, fl-aspetti materjali kollha, il-pożizzjoni finanzjarja, ir-riżultati tal-operazzjonijiet u l-flussi tal-flus tal-Unjoni Ewropea. Il-baġit adottat tal-2018 iffoka fuq żewġ prijoritajiet ta' politika ewlenin għall-Ewropa fost l-għaxar prijoritajiet stabbiliti mill-President Juncker fil-bidu tal-mandat tal-Kummissjoni. Waħda kienet rispons Ewropew għall-isfidi l-ġodda li jirirżultaw mill-ambjent ġeopolitiku kumpless, mill-ġestjoni tal-migrazzjoni sal-protezzjoni tal-fruntieri esterni tal-UE u s-sigurtà taċ-ċittadini tagħha. L-oħra kienet investiment strateġiku u tkabbir sostenibbli, biex tiġi sostnuta l-koeżjoni ekonomika, u jinħolqu impjiegi, b'mod partikolari għaż-żgħażagħ. Minbarra dawn iż-żewġ prijoritajiet ċari, fl-2018 il-baġit tal-UE u strumenti oħra komplew isostnu lill-bdiewa u l-iżvilupp rurali, u approfondew u saħħew l-interkonnetturi u n-netwerks strateġiċi bejn il-pajjiżi tal-UE bl-implimentazzjoni tas-suq uniku diġitali u l-unjoni tal-enerġija. Il-Kummissjoni kompliet issostni l-projjezzjoni esterna tal-UE bħala attur ekonomiku u politiku importanti kif ukoll fornitur internazzjonali prinċipali tal-investiment u tal-assistenza umanitarja. L-implimentazzjoni tal-baġit tal-UE fl-2018 ammontat għal total ta' EUR 173,1 biljun f'approprjazzjonijiet ta' impenn, u EUR 156,7 biljun f'approprjazzjonijiet ta' pagament. Fit-23 ta' Ġunju 2016, il-maġġoranza taċ-ċittadini tar-Renju Unit li vvutaw fir-referendum dwar is-sħubija fl-Unjoni Ewropea vvutaw favur li joħorġu mill-UE. Fid-29 ta' Marzu 2017, ir-Renju Unit innotifika lill-Kunsill Ewropew b'mod formali li beħsiebu joħroġ mill-UE u mill-Komunità Ewropea tal-Enerġija Atomika (Euratom). Permezz ta' dan, huwa skatta l-Artikolu 50 tat-Trattat dwar l-Unjoni Ewropea, li jistabbilixxi l-proċedura sabiex Stat Membru joħroġ mill-Unjoni. Fid-19 ta' Marzu 2018, il-Kummissjoni ppubblikat abbozz tal-Ftehim dwar il-Ħruġ li spjega l-progress li sar fin-negozjati. Fil-parti tas-saldu finanzjarju tal-abbozz tal-Ftehim dwar il-Ħruġ, l-UE u r-Renju Unit ittraduċew il-progress miksub fl-ewwel fażi tan-negozjati f'test legali. Fir-rigward tas-saldu finanzjarju, ġie ddikjarat fl-abbozz tal-Ftehim dwar il-Ħruġ ippubblikat fl-14 ta' Novembru 2018, li r-Renju Unit ser iħallas l-obbligi kollha tiegħu taħt il-QFP attwali u l-perspettivi finanzjarji preċedenti daqs li kieku kien għadu Stat Membru. B'mod aktar speċifiku, l-abbozz tal-Ftehim dwar il-Ħruġ jgħid li r-Renju Unit għandu b'mod partikolari jkun responsabbli lejn l-Unjoni għas-sehem tiegħu ta': L-impenji baġitarji tal-baġit tal-Unjoni u tal-baġits tal-aġenziji deċentralizzati tal-Unjoni pendenti fil-31 ta' Diċembru 2020 — ara l-Artikolu 140 tal-Ftehim dwar il-Ħruġ; Il-finanzjament tal-obbligazzjonijiet tal-Unjoni mġarrbin sal-31 ta' Diċembru 2020, b'ċerti eċċezzjonijiet — ara l-Artikolu 142; L-obbligazzjonijiet finanzjarji kontinġenti tal-Unjoni li jirriżultaw minn operazzjonijiet finanzjarji deċiżi/approvati qabel id-data tal-ħruġ — ara l-Artikoli 143 u 144; u Il-pagamenti meħtieġa sabiex jitwettqu l-obbligazzjonijiet kontinġenti tal-Unjoni li jsiru dovuti huma relatati ma' każijiet legali li jikkonċernaw interessi finanzjarji tal-Unjoni (sakemm il-fatti li jifformaw is-suġġett ta' dawk il-każijiet ikunu seħħew mhux aktar tard mill-31 ta' Diċembru 2020) — ara l-Artikolu 147. Fil-mument tal-iffirmar ta' dawn il-kontijiet, u fin-nuqqas ta' ratifika mir-Renju Unit, id-data propja tat-tluq u l-mod tat-tluq (bi ftehim jew mingħajru) għadhom mhumiex magħrufa. Fuq il-bażi tas-sitwazzjoni attwali, m'hemm ebda impatt finanzjarju x'jiġi rrapportat fil-kontijiet annwali kkonsolidati tal-2018 tal-UE. F'konformità mal-artikolu 80 tar-Regolament Finanzjarju, l-UE tħejji r-rapporti finanzjarji tagħha fuq il-bażi ta' regoli kontabilistiċi abbażi tad-dovuti li huma bbażati fuq l-Istandards Internazzjonali tal-Kontabbiltà għas-Settur Pubbliku ("International Public Sector Accounting Standards" — IPSAS). Dawn ir-regoli kontabilistiċi, adottati mill-Uffiċjal tal-Kontabbiltà tal-Kummissjoni, għandhom jiġu applikati mill-istituzzjonijiet u l-korpi kollha tal-UE li jaqgħu fil-kamp ta' applikazzjoni tal-konsolidazzjoni sabiex jiġi stabbilit sett uniformi ta' regoli għall-kontabbiltà, il-valwazzjoni u l-preżentazzjoni tal-kontijiet bil-għan li jiġi armonizzat il-proċess għat-tfassil tar-rapporti finanzjarji u l-konsolidazzjoni. Ir-regoli tal-kontabbiltà li ġejjin, adottati mill-Uffiċjal tal-Kontabbiltà tal-Kummissjoni, saru effettivi b'mod obbligatorju fis-sena kurrenti: Reviżjoni tal-EAR 12 "Benefiċċji tal-Impjegati": L-EAR 12 riveduta ġiet adottata mill-Uffiċjal tal-Kontabbiltà fl-2017 li hija bbażata fuq l-IPSAS 39 il-ġodda "Benefiċċji tal-Impjegati" li ġiet ippubblikata f'Lulju 2016. Għall-ewwel applikazzjoni tal-EAR 12 riveduti ma kien hemm ebda impatti sinifikanti fuq ir-rapporti finanzjarji kkonsolidati tal-UE, minbarra r-rikonoxximent ta' kwalunkwe qligħ jew telf li jirriżulta mit-tibdiliet fis-suppożizzjonijiet attwarjali, li skont l-EAR riveduta hu rikonoxxut b'mod dirett fl-assi netti, għall-kuntrarju tar-rekwiżit preċedenti ta' rikonoxximent f'surplus jew f'defiċit. L-UE ma applikatx l-EAR ġdida li ġejja, li ġiet adottata mill-Uffiċjal tal-Kontabbiltà tal-Kummissjoni, iżda li għadha mhijiex effettiva: EAR 20 ġdida "Kombinamenti tas-Settur Pubbliku" (effettiva għal perjodi annwali li jibdew fl-1 ta' Jannar 2019 jew wara): L-EAR 20, li hija bbażata fuq l-IPSAS 40 "Kombinamenti tas-Settur Pubbliku", tistabbilixxi l-klassifikazzjoni ta' kombinament tas-settur pubbliku f'żewġ tipi differenti skont jekk it-tranżazzjoni ssirx taħt kontroll komuni jew le: (i) amalgamazzjoni, fejn it-tranżazzjoni tkun ibbażata fuq l-ammonti riportati tal-entità flimkien mal-UE; u (ii) akkwiżizzjoni, fejn it-tranżazzjoni tkun ibbażata fuq il-valuri ġusti fid-data tal-akkwiżizzjoni tal-entità akkwiżita mill-UE. It-tnejn għandhom rekwiżiti u livelli ta' divulgazzjoni distinti, sabiex jipprovdu fehim aħjar tal-effetti ta' dan lill-utenti tar-rapporti finanzjarji tal-UE. L-impatt fuq ir-rapporti finanzjarji tal-UE fis-sena tal-applikazzjoni inizjali jiddependi fuq jekk f'dak il-perjodu l-UE tkunx sejra tidħol fi tranżazzjoni ta' kombinament tas-settur pubbliku. L-għan tar-rapporti finanzjarji huwa li jipprovdu informazzjoni li tkun utli għal firxa wiesgħa ta' utenti dwar il-pożizzjoni finanzjarja, ir-rendiment u l-flussi tal-flus ta' entità. Għall-UE bħala entità tas-settur pubbliku, l-objettivi huma, b'mod aktar speċifiku, li tiġi pprovduta informazzjoni utli għat-teħid tad-deċiżjonijiet u li tintwera r-responsabbiltà tal-entità għar-riżorsi fdati lilha. Huwa b'kunsiderazzjoni ta' dawn l-għanijiet li tfassal dan id-dokument. Il-kunsiderazzjonijiet kumplessivi (jew il-prinċipji kontabilistiċi) li għandhom jiġu segwiti meta jitħejjew ir-rapporti finanzjarji huma stipulati fir-regola kontabilistika 1 tal-UE "Rapporti Finanzjarji" u huma l-istess bħal dawk deskritti fl-IPSAS 1: preżentazzjoni ġusta, bażi tad-dovuti, negozju avvjat, konsistenza tal-preżentazzjoni, materjalità, aggregazzjoni, tpaċija u informazzjoni komparattiva. Il-karatteristiċi kwalitattivi tar-rapportar finanzjarju huma r-rilevanza, ir-rappreżentazzjoni fidila (l-affidabbiltà), il-komprensibbiltà, il-puntwalità, il-komparabbiltà u l-verifikabbiltà. Id-deċiżjoni li tiġi inkluża entità fil-kamp ta' applikazzjoni tal-konsolidazzjoni hija bbażata fuq il-kunċett ta' kontroll. L-entitajiet ikkontrollati huma kollha entitajiet li għalihom l-UE hija esposta, jew għandha dritt, għal benefiċċji varjabbli mill-involviment tagħha u għandha r-responsabbiltà li taffettwa n-natura u l-ammont ta' dawk il-benefiċċji permezz tas-setgħa tagħha fuq l-entità l-oħra. Din is-setgħa għandha tkun eżerċitabbli fil-preżent u tkun relatata mal-attivitajiet rilevanti tal-entità. L-entitajiet ikkontrollati huma kkonsolidati kompletament. Il-konsolidazzjoni tibda fl-ewwel data li fiha jeżisti l-kontroll u tintemm meta ma jibqax jeżisti dan il-kontroll. L-aktar indikaturi komuni ta' kontroll fl-UE huma: il-ħolqien tal-entità permezz ta' trattati fundaturi jew leġiżlazzjoni sekondarja, il-finanzjament tal-entità mill-baġit tal-UE, l-eżistenza tad-drittijiet tal-vot fil-korpi ta' governanza, l-awditjar mill-Qorti Ewropea tal-Awdituri u l-kwittanza mill-Parlament Ewropew. Issir valutazzjoni individwali għal kull entità sabiex jiġi deċiż dwar jekk wieħed mill-kriterji jew il-kriterji kollha elenkati hawn fuq humiex biżżejjed sabiex jirriżultaw f'kontroll. Taħt dan l-approċċ, l-istituzzjonijiet (għajr il-Bank Ċentrali Ewropew) u l-aġenziji tal-UE (minbarra l-aġenziji ta' dak li qabel kien it-tieni pilastru) jitqiesu li huma taħt il-kontroll esklussiv tal-UE u, għalhekk, huma inklużi fil-kamp ta' applikazzjoni tal-konsolidazzjoni. Barra minn hekk, il-Komunità Ewropea tal-Faħam u l-Azzar (KEFA) f'Likwidazzjoni hija meqjusa wkoll bħala entità kkontrollata. "It-tranżazzjonijiet u l-bilanċi materjali bejn l-entitajiet" kollha bejn entitajiet ikkontrollati mill-UE huma eliminati, filwaqt li l-qligħ u t-telf mhux realizzati fuq tali tranżazzjonijiet mhumiex materjali u allura ma ġewx eliminati. Il-fondi tar-Reġim Komuni tal-Assigurazzjoni tal-Mard għall-persunal tal-UE, il-Fond Ewropew għall-Iżvilupp u l-Fond ta' Garanzija tal-Parteċipanti huma ġestiti mill-Kummissjoni f'isimhom. Madankollu, billi dawn l-entitajiet mhumiex ikkontrollati mill-UE, huma mhumiex ikkonsolidati fir-rapporti finanzjarji tagħha. Ir-rapporti finanzjarji jiġu ppreżentati kull sena. Is-sena kontabilistika tibda fl-1 ta' Jannar u tintemm fil-31 ta' Diċembru. Ir-rapporti finanzjarji jiġu ppreżentati f'miljuni ta' euro, sakemm ma jkunx indikat mod ieħor, billi l-euro hija l-munita funzjonali u tar-rapportar tal-UE. It-tranżazzjonijiet f'muniti barranin jinqalbu f'euro bir-rati tal-kambju prevalenti fid-dati tat-tranżazzjonijiet. Il-qligħ u t-telf tal-kambju li jirriżultaw mis-saldu ta' tranżazzjonijiet f'muniti barranin u mill-konverżjoni mill-ġdid skont ir-rati tal-kambju fi tmiem is-sena tal-assi u l-obbligazzjonijiet monetarji denominati f'muniti barranin huma rikonoxxuti fir-rapport tal-introjtu. Id-differenzi fil-qlib fuq strumenti finanzjarji mhux monetarji kklassifikati bħala assi finanzjarji disponibbli għall-bejgħ huma inklużi fir-riżerva ta' valur ġust. Japplikaw metodi ta' konverżjoni differenti għall-proprjetà, l-impjanti u t-tagħmir u għall-assi intanġibbli, li jżommu l-valur tagħhom f'euro bir-rata li tkun ġiet applikata fid-data meta nxtraw. Il-bilanċi fi tmiem is-sena tal-assi u l-obbligazzjonijiet monetarji denominati f'muniti barranin jiġu kkonvertiti f'euro fuq il-bażi tar-rati tal-kambju tal-Bank Ċentrali Ewropew (BĊE) applikabbli fil-31 ta' Diċembru: F'konformità mal-IPSAS u mal-prinċipji kontabilistiċi aċċettati b'mod ġenerali, ir-rapporti finanzjarji bilfors iridu jinkludu ammonti bbażati fuq estimi u suppożizzjonijiet mill-maniġment ibbażati fuq l-aktar informazzjoni affidabbli disponibbli. L-estimi sinifikanti jinkludu, iżda mhumiex limitati għal: l-ammonti għall-obbligazzjonijiet tal-benefiċċji tal-impjegati, il-provvedimenti, ir-riskju finanzjarju fuq l-inventarji u l-kontijiet riċevibbli, id-dħul u l-imposti dovuti, l-assi u l-obbligazzjonijiet kontinġenti, il-grad ta' indeboliment tal-assi intanġibbli u l-proprjetà, l-impjanti u t-tagħmir u l-ammonti divulgati fin-noti dwar l-istrumenti finanzjarji. Ir-riżultati attwali jistgħu jkunu differenti minn dawk l-estimi. Il-bidliet fl-estimi huma riflessi fil-perjodu li fih isiru magħrufa. Il-liċenzji ta' softwer tal-kompjuter akkwistati jiġu ddikjarati skont il-kost storiku nieqes l-amortizzazzjoni akkumulata u t-telf mill-indeboliment. L-assi huma amortizzati fuq bażi ta' "linja dritta" matul il-ħajja utli stmata tagħhom (3-11-il sena). L-istima tal-ħajja utli tal-assi intanġibbli tiddependi fuq il-ħajja ekonomika speċifika tagħhom jew il-ħajja legali tagħhom iddeterminata permezz ta' ftehim. L-assi intanġibbli żviluppati internament jiġu kapitalizzati meta jiġu ssodisfati l-kriterji rilevanti tar-regoli kontabilistiċi tal-UE u l-ispejjeż jirrigwardjaw biss il-fażi ta' żvilupp tal-assi. Il-kostijiet kapitalizzabbli jinkludu l-kostijiet direttament attribwibbli kollha meħtieġa għall-ħolqien, il-produzzjoni u t-tħejjija tal-assi sabiex ikun jista' jopera bil-mod maħsub mill-maniġment. Il-kostijiet assoċjati mal-attivitajiet ta' riċerka, il-kostijiet tal-iżvilupp mhux kapitalizzabbli u l-kostijiet tal-manutenzjoni huma rikonoxxuti bħala spejjeż kif imġarrba. Il-proprjetà, l-impjanti u t-tagħmir kollha jiġu ddikjarati skont il-kost storiku nieqes id-deprezzament akkumulat u t-telf mill-indeboliment. Il-kost tinkludi nefqa li hija direttament attribwibbli għall-akkwiżizzjoni, il-kostruzzjoni jew it-trasferiment tal-assi. Il-kostijiet sussegwenti huma inklużi fl-ammont riportat tal-assi jew rikonoxxuti bħala assi separat, kif xieraq, biss meta jkun probabbli li l-benefiċċji ekonomiċi futuri jew il-potenzjal tas-servizz assoċjat mal-partita jiġu ċċirkolati lill-UE u l-kost ta' dan ikun jista' jitkejjel b'mod affidabbli. Il-kostijiet tat-tiswija u tal-manutenzjoni jiġu ddebitati lir-rapport tal-introjtu matul il-perjodu finanzjarju li fih jiġġarrbu. L-art u x-xogħlijiet artistiċi ma jiġux deprezzati billi huma jitqiesu li għandhom ħajja utli indefinita. L-assi taħt kostruzzjoni ma jiġux deprezzati billi dawn għadhom mhumiex disponibbli għall-użu. Id-deprezzament fuq assi oħrajn jiġi kkalkolat bl-użu tal-metodu tal-linja dritta sabiex jiġi allokat il-kost tagħhom nieqes il-valuri residwi tagħhom matul il-ħajjiet utli stmati tagħhom, kif ġej: Il-qligħ jew it-telf fuq disponimenti jiġu ddeterminati billi r-rikavat nieqes l-ispejjeż tal-bejgħ jitqabbel mal-ammont riportat tal-assi disposti u jiġu inklużi fir-rapport tal-introjtu. Il-lokazzjonijiet ta' assi tanġibbli, meta l-UE jkollha sostanzjalment ir-riskji u l-benefiċċji kollha tas-sjieda, huma kklassifikati bħala lokazzjonijiet finanzjarji. Il-lokazzjonijiet finanzjarji jiġu kapitalizzati fil-bidu nett tal-lokazzjoni skont l-inqas mill-valur ġust tal-assi mogħti b'lokazzjoni u l-valur preżenti tal-pagamenti minimi tal-lokazzjoni. L-element tal-imgħax tal-ħlas ta' lokazzjoni finanzjarja jiġi ddebitat għan-nefqa matul il-perjodu tal-lokazzjoni f'rata perjodika kostanti fir-rigward tal-bilanċ pendenti. L-obbligi tal-kiri, wara li jkunu tnaqqsu l-imposti finanzjarji, jiġu inklużi fl-obbligazzjonijiet finanzjarji (kurrenti u mhux kurrenti). L-element tal-imgħax tal-kost finanzjarju jiġi ddebitat fir-rapport tal-introjtu matul il-perjodu tal-lokazzjoni b'mod li jipproduċi rata tal-imgħax perjodika kostanti fuq il-bilanċ li jibqa' tal-obbligazzjoni għal kull perjodu. L-assi miżmuma taħt lokazzjonijet finanzjarji jiġu deprezzati matul l-iqsar ħajja utli tal-assi u t-terminu tal-lokazzjoni. Il-lokazzjonijiet fejn il-lokatur iżomm sehem sinifikanti mir-riskji u l-benefiċċji inerenti għas-sjieda huma kklassifikati bħala lokazzjonijiet operatorji. Il-pagamenti ta' lokazzjonijiet operatorji huma rikonoxxuti bħala spiża fir-rapport tal-introjtu fuq bażi ta' linja dritta matul it-terminu ta' lokazzjoni. L-assi li għandhom ħajja utli indefinita mhumiex soġġetti għal amortizzament/deprezzament u huma ttestjati kull sena għal indeboliment. L-assi li huma soġġetti għal amortizzament/deprezzament jiġu rieżaminati għal indeboliment kull meta avvenimenti jew bidliet fiċ-ċirkostanzi jindikaw li l-ammont riportat ma jkunx jista' jiġi rkuprat. Telf minn indeboliment huwa rikonoxxut għall-ammont li bih l-ammont riportat tal-assi jaqbeż l-ammont (servizz) rekuperabbli tiegħu. L-ammont (servizz) rekuperabbli huwa l-ogħla mill-valur ġust tal-assi nieqes il-kostijiet tal-bejgħ u l-valur tiegħu fl-użu. Il-valuri residwi u l-ħajja utli tal-assi intanġibbli u tal-proprjetà, l-impjanti u t-tagħmir jiġu riveduti u, jekk ikun xieraq, aġġustati, mill-inqas darba fis-sena. L-ammont riportat ta' assi jitnaqqas minnufih għall-ammont (servizz) rekuperabbli tiegħu jekk l-ammont riportat tal-assi jkun akbar mill-ammont (servizz) rekuperabbli stmat tiegħu. Jekk ir-raġunijiet għall-indebolimenti rikonoxxuti fis-snin preċedenti ma japplikawx aktar, it-telf minn indeboliment jitreġġa' lura kif xieraq. L-investimenti meqjusa bl-użu tal-metodu tal-ekwità inizjalment jiġu rikonoxxuti skont il-kost, li hu l-ammont tar-riport sussegwentement miżjud jew imnaqqas biex jiġi rikonoxxut is-sehem tal-UE mis-surplus jew mid-defiċit tad-destinatarja ta' investiment wara d-data tal-akkwiżizzjoni. Is-sehem tal-UE mis-surplus jew mid-defiċit tad-destinatarja ta' investiment fir-rapport tal-introjtu, u s-sehem tagħha miċ-ċaqliq tad-destinatarja ta' investiment fl-ekwità hu rikonoxxut fir-riżervi fi ħdan l-assi netti. Il-kost inizjali flimkien maċ-ċaqliq kollu (kontribuzzjonijiet oħrajn, is-sehem tar-riżultati ekonomiċi u ċ-ċaqliq tar-riżerva, indebolimenti u dividendi) jagħtu l-valur kontabilistiku tal-investiment fir-rapporti finanzjarji fid-data tal-karta bilanċjali. Id-distribuzzjonijiet riċevuti mill-investiment inaqqsu l-ammont riportat tal-assi. Jekk is-sehem tal-UE tad-defiċits ta' investiment kontabilizzat bl-użu tal-metodu tal-ekwità jkun daqs jew aktar mill-interess tagħha fl-investiment, l-UE ma tibqax tirrikonoxxi s-sehem tagħha ta' telf ulterjuri ("telf mhux rikonoxxut"). Wara li l-interess tal-UE jitnaqqas għal żero, jiġi previst telf addizzjonali u tiġi rikonoxxuta obbligazzjoni, sal-punt biss li l-UE tkun ġarrbet obbligu legali jew kostruttiv jew tkun għamlet pagamenti f'isem l-entità. F'każijiet fejn l-UE jkollha 20 % jew aktar minn fond ta' kapital tal-investiment, hija ma tfittixx li teżerċita influwenza sinifikanti. Għalhekk, dawn il-fondi huma ttrattati bħala strumenti finanzjarji u kkategorizzati bħala assi finanzjarji disponibbli għall-bejgħ. Il-kumpaniji assoċjati u l-impriżi konġunti kklassifikati bħala entitajiet minuri ma jiġux kontabilizzati skont il-metodu tal-ekwità. Il-kontribuzzjonijiet tal-UE għal dawk l-entitajiet jiġu kontabilizzati bħala spiża tal-perjodu. L-UE tikklassifika l-assi finanzjarji tagħha fil-kategoriji li ġejjin: assi finanzjarji abbażi tal-valur ġust permezz ta' bilanċ pożittiv jew defiċit; selfiet u riċevibbli; investimenti miżmuma sal-maturità; u assi finanzjarji disponibbli għall-bejgħ. Il-klassifikazzjoni tal-istrumenti finanzjarji tiġi ddeterminata mar-rikonoxximent inizjali u terġa' tiġi evalwata f'kull data tal-karta bilanċjali. Assi finanzjarju jiġi kklassifikat f'din il-kategorija jekk jiġi akkwistat primarjament għall-fini ta' bejgħ fuq perjodu qasir jew jekk tkun għażlet hekk l-entità. Id-derivattivi jiġu kkategorizzati wkoll f'din il-kategorija. L-assi f'din il-kategorija jiġu kklassifikati bħala assi kurrenti jekk ikunu mistennija li jiġu realizzati fi żmien 12-il xahar mid-data tal-karta bilanċjali. Is-self u r-riċevibbli huma assi finanzjarji mhux derivattivi b'pagamenti fissi jew determinabbli li mhumiex ikkwotati f'suq attiv. Dawn jinħolqu meta l-UE tipprovdi flus, oġġetti jew servizzi direttament lil debitur mingħajr l-intenzjoni li jinnegozja r-riċevibbli, jew f'każ li l-UE tkun surrogata għad-drittijiet tal-mutwanti oriġinali wara pagament li jkun sar mill-UE taħt kuntratt ta' garanzija. Pagamenti dovuti fi żmien 12-il xahar mid-data tal-karta bilanċjali jiġu kklassifikati bħala assi kurrenti. Pagamenti dovuti wara 12-il xahar mid-data tal-karta bilanċjali jiġu kklassifikati bħala assi mhux kurrenti. Is-self u r-riċevibbli jinkludu depożiti ta' żmien fiss, li l-maturità oriġinali tagħhom tkun ta' aktar minn tliet xhur. L-investimenti miżmuma sal-maturità huma assi finanzjarji mhux derivattivi b'pagamenti fissi jew varjabbli u maturitajiet fissi li l-UE għandha l-intenzjoni pożittiva u l-kapaċità li żżomm sal-maturità. Matul din is-sena finanzjarja, l-UE ma żammet l-ebda investiment f'din il-kategorija. Assi finanzjarji disponibbli għall-bejgħ huma assi mhux derivattivi li huma nnominati f'din il-kategorija jew li ma huma kklassifikati f'ebda waħda mill-kategoriji l-oħrajn. Dawn huma kklassifikati bħala assi kurrenti jew mhux kurrenti, skont il-perjodu ta' żmien li matulu l-UE tistenna li żżommhom. L-investimenti f'entitajiet li la huma kkonsolidati u lanqas kontabbilizzati bl-użu tal-metodu tal-ekwità u investimenti oħrajn ta' tip ta' ekwità (eż. Operazzjonijiet b'Kapital ta' Riskju) huma kklassifikati wkoll bħala assi finanzjarji disponibbli għall-bejgħ. Ix-xiri u l-bejgħ ta' assi finanzjarji abbażi tal-valur ġust permezz ta' bilanċ pożittiv jew defiċit, miżmuma sal-maturità u disponibbli għall-bejgħ jiġu rikonoxxuti fid-data tan-negozju — id-data li fiha l-UE timpenja ruħha li tixtri jew tbiegħ l-assi. L-ekwivalenti ta' flus u s-self jiġu rikonoxxuti meta l-flus kontanti jiġu depożitati f'istituzzjoni finanzjarja jew jiġu avvanzati għall-mutwatarji. L-istrumenti finanzjarji huma inizjalment rikonoxxuti bil-valur ġust. Għall-assi finanzjarji kollha mhux riportati abbażi tal-valur ġust permezz ta' bilanċ pożittiv jew defiċit, l-ispejjeż tat-tranżazzjonijiet jiżdiedu mal-valur ġust fir-rikonoxximent inizjali. L-assi finanzjarji riportati abbażi tal-valur ġust permezz ta' bilanċ pożittiv jew defiċit għall-ewwel jiġu rikonoxxuti abbażi tal-valur ġust u l-ispejjeż tat-tranżazzjoni jiġu ddebitati fir-rapport tal-introjtu. Il-valur ġust ta' assi finanzjarju mar-rikonoxximent inizjali normalment ikun il-prezz tat-tranżazzjoni (jiġifieri l-valur ġust tal-korrispettiv riċevut), sakemm il-valur ġust ta' dak l-istrument ma jintweriex permezz ta' tqabbil ma' tranżazzjonijiet tas-suq kurrenti osservabbli oħrajn fl-istess strument jew abbażi ta' teknika ta' valwazzjoni li l-varjabbli tagħha jinkludu biss data minn swieq osservabbli (eż. f'każ ta' xi kuntratti tad-derivattivi). Madankollu, meta jingħata self fit-tul li ma jkollu ebda mgħax jew inkella jkollu mgħax bil-kundizzjonijiet tas-suq, il-valur ġust tiegħu jista' jiġi stmat bħala l-valur preżenti tar-riċevuti ta' flus kollha fil-ġejjieni skontati billi tintuża r-rata tal-imgħax tas-suq prevalenti għal strument simili bi klassifikazzjoni tal-kreditu simili. Is-self mogħti jitkejjel fl-ammont nominali tiegħu, li jitqies li huwa l-valur ġust tas-self. Ir-raġunament għal dan huwa kif ġej: L-"ambjent tas-suq" għall-għoti b'self mill-UE huwa speċifiku ħafna u differenti mis-suq kapitali li jintuża sabiex jinħarġu bonds kummerċjali jew tal-gvern. Billi l-mutwanti f'dawn is-swieq għandhom l-opportunità li jagħżlu investimenti alternattivi, il-possibbiltà ta' opportunità tiddaħħal fil-kalkolu tal-prezzijiet tas-suq. Madankollu, din l-opportunità għal investimenti alternattivi ma teżistix għall-UE, li mhijiex permessa li tinvesti flus fis-swieq kapitali; hija tissellef biss fondi bl-iskop li ssellef bl-istess rata. Dan ifisser li ma hemm l-ebda għażla alternattiva ta' għoti b'self jew investiment disponibbli għall-UE għas-somom meħuda b'self. Għalhekk, ma hemm l-ebda kost ta' opportunità u għalhekk ma hemmx bażi ta' paragun mar-rati tas-suq. Fil-fatt, l-operazzjoni ta' għoti b'self tal-UE nnifisha tirrappreżenta lis-suq. Essenzjalment, billi l-"għażla" tal-kost ta' opportunità mhijiex applikabbli, il-prezz tas-suq ma jirriflettix b'mod ġust is-sustanza tat-tranżazzjonijiet ta' għoti b'self tal-UE. Għalhekk, mhuwiex xieraq li jiġi ddeterminat il-valur ġust tal-għoti b'self tal-UE b'referenza għal bonds kummerċjali jew tal-gvern. Barra minn hekk, minħabba li ma hemm l-ebda tranżazzjoni tas-suq attiv jew tranżazzjonijiet simili li wieħed jista' jqabbel magħhom, ir-rata tal-imgħax li trid tintuża mill-UE għall-valwazzjoni ġusta tal-operazzjonijiet ta' għoti b'self tagħha taħt l-EFSM, il-BOP u self simili ieħor, għandha tkun ir-rata tal-imgħax imposta. Barra minn hekk, għal dan is-self, hemm effetti kumpensatorji bejn l-għoti ta' self u t-teħid b'self minħabba l-karattru spalla ma' spalla ("back-to-back") tagħhom. B'hekk, l-imgħax effettiv għas-self huwa daqs ir-rata effettiva tal-imgħax għat-teħid b'self relatat. Il-kostijiet tat-tranżazzjoni mġarrba mill-UE u mbagħad iddebitati mill-ġdid lill-benefiċjarju tas-self jiġu direttament rikonoxxuti fir-rapport tal-introjtu. L-istrumenti finanzjarji ma jibqgħux rikonoxxuti meta jiskadu d-drittijiet li jiġu riċevuti flussi ta' flus mill-investimenti jew meta l-UE tkun ittrasferixxiet b'mod sostanzjali r-riskji u l-benefiċċji kollha tas-sjieda lil parti oħra. L-assi finanzjarji abbażi tal-valur ġust permezz ta' bilanċ pożittiv jew defiċit sussegwentement jiġu riportati abbażi tal-valur ġust. Il-qligħ u t-telf li jirriżultaw minn bidliet fil-valur ġust tal-kategorija "strumenti finanzjarji abbażi tal-valur ġust permezz ta' bilanċ pożittiv jew defiċit" huma inklużi fir-rapport tal-introjtu fil-perjodu meta jseħħu. Is-self u r-riċevibbli jiġu riportati bil-kost amortizzat bl-użu tal-metodu tal-imgħax effettiv. Fil-każ ta' self mogħti fuq fondi meħuda b'self, l-istess rata effettiva tal-imgħax tiġi applikata kemm għall-għoti ta' self kif ukoll għat-teħid b'self, minħabba li dan is-self għandu l-karatteristiċi ta' "operazzjonijiet spalla ma' spalla" u d-differenzi bejn is-self u l-kundizzjonijiet u l-ammonti tat-teħid b'self mhumiex materjali. Il-kostijiet tat-tranżazzjoni mġarrba mill-UE u mbagħad iddebitati mill-ġdid lill-benefiċjarju tas-self jiġu direttament rikonoxxuti fir-rapport tal-introjtu. L-assi miżmuma sal-maturità jiġu riportati bil-kost amortizzat bl-użu tal-metodu tal-imgħax effettiv. Bħalissa, l-UE ma għandhiex investimenti miżmuma sal-maturità. L-assi finanzjarji disponibbli għall-bejgħ jiġu riportati sussegwentement abbażi tal-valur ġust. Il-qligħ u t-telf li jirriżultaw minn bidliet fil-valur ġust tal-assi finanzjarji disponibbli għall-bejgħ huma rikonoxxuti fir-riżerva tal-valur ġust, ħlief għad-differenzi fil-qlib fuq l-assi monetarji li huma rikonoxxuti fir-rapport tal-introjtu. Meta l-assi kklassifikati bħala assi finanzjarji disponibbli għall-bejgħ ma jibqgħux rikonoxxuti jew ikunu indeboliti, l-aġġustamenti kumulattivi abbażi tal-valur ġust li qabel kienu rikonoxxuti fir-riżerva tal-valur ġust jiġu rikonoxxuti fir-rapport tal-introjtu. L-imgħax fuq l-assi finanzjarji disponibbli għall-bejgħ ikkalkolat bl-użu tal-metodu tal-imgħax effettiv jiġi rikonoxxut fir-rapport tal-introjtu. Id-dividendi fuq strumenti ta' ekwità disponibbli għall-bejgħ jiġu rikonoxxuti meta jiġi stabbilit id-dritt tal-UE li tirċievi ħlas. Il-valuri ġusti tal-investimenti kkwotati fi swieq attivi huma bbażati fuq il-prezzijiet kurrenti tax-xiri. Jekk is-suq għal assi finanzjarju ma jkunx attiv (u għal titoli mhux ikkwotati u derivattivi barra l-Borża), l-UE tistabbilixxi valur ġust billi tuża tekniki ta' valwazzjoni. Dawn jinkludu l-użu ta' tranżazzjonijiet distakkati riċenti, referenza għal strumenti oħrajn li huma sostanzjalment l-istess, analiżi tal-flussi tal-flus skontati, mudelli tal-ipprezzar tal-opzjoni u tekniki ta' valwazzjoni oħrajn li jintużaw ta' spiss mill-parteċipanti fis-suq. L-investimenti f'Fondi ta' Kapital ta' Riskju, ikklassifikati bħala assi finanzjarji disponibbli għall-bejgħ, li ma għandhomx prezz ikkwotat f'suq attiv, jiġu vvalutati bil-valur tal-assi netti attribwibbli, li jitqies bħala ekwivalenti tal-valur ġust tagħhom. Fil-każijiet fejn il-valur ġust tal-investimenti fi strumenti ta' ekwità li ma għandhomx prezz tas-suq ikkwotat f'suq attiv ma jkunx jista' jitkejjel b'mod affidabbli, dawn l-investimenti jiġu vvalutati abbażi tal-kost tagħhom nieqes it-telf minn indeboliment. Assi finanzjarju jkun indebolit u telf jiġi rikonoxxut jekk, u biss jekk, ikun hemm evidenza oġġettiva ta' indeboliment bħala riżultat ta' avveniment wieħed jew aktar li seħħew wara r-rikonoxximent inizjali tal-assi u dak l-avveniment (jew avvenimenti) ta' telf ikollu/ikollhom impatt fuq il-flussi tal-flus stmati fil-ġejjieni ta' assi finanzjarju li jista' jiġi stmat b'mod affidabbli. L-UE tivvaluta f'kull data tar-rapportar jekk hemmx evidenza oġġettiva li assi finanzjarju huwa indebolit. Jekk ikun hemm evidenza oġġettiva li ġġarrab telf minn indeboliment fuq self u riċevibbli jew investimenti miżmuma sal-maturità riportati bil-kost amortizzat, l-ammont tat-telf jitkejjel bħala d-differenza bejn l-ammont riportat tal-assi u l-valur preżenti tal-flussi tal-flus stmati fil-ġejjieni (minbarra t-telf ta' kreditu futur li ma ġġarrabx) skontati bir-rata effettiva tal-imgħax oriġinali tal-assi finanzjarju. L-ammont riportat tal-assi jitnaqqas u l-ammont tat-telf jiġi rikonoxxut fir-rapport tal-introjtu. Jekk self jew investiment miżmum sal-maturità jkollu rata tal-imgħax varjabbli, ir-rata ta' skont għall-kejl ta' kwalunkwe telf minn indeboliment tkun ir-rata effettiva tal-imgħax attwali stabbilita skont il-kuntratt. Il-kalkolu tal-valur preżenti tal-flussi ta' flus stmati fil-ġejjieni ta' assi finanzjarju kollateralizzat jirrifletti l-flussi ta' flus li jistgħu jirriżultaw minn preklużjoni neqsin il-kostijiet għall-kisba u l-bejgħ tal-kollateral, kemm jekk preklużjoni tkun probabbli kif ukoll jekk le. Jekk, f'perjodu sussegwenti, l-ammont tat-telf minn indeboliment jonqos u t-tnaqqis jista' jkun relatat b'mod oġġettiv ma' avveniment li jseħħ wara r-rikonoxximent tal-indeboliment, it-telf minn indeboliment rikonoxxut qabel jitreġġa' lura permezz tar-rapport tal-introjtu. Fil-każ ta' investimenti ta' ekwità kklassifikati bħala assi finanzjarji disponibbli għall-bejgħ, tnaqqis sinifikanti jew permanenti (imtawwal) fil-valur ġust tat-titolu taħt il-kost tiegħu jiġi kkunsidrat fid-determinazzjoni ta' jekk it-titoli humiex indeboliti. Jekk tkun teżisti xi evidenza bħal din għal assi finanzjarji disponibbli għall-bejgħ, it-telf kumulattiv — imkejjel bħala d-differenza bejn il-kost ta' akkwiżizzjoni u l-valur ġust kurrenti, li minnha jitnaqqas kull telf minn indeboliment fuq dak l-ass finanzjarju rikonoxxut qabel fir-rapport tal-introjtu — jitnaqqas mir-riżervi u jkun rikonoxxut fir-rapport tal-introjtu. It-telf minn indeboliment rikonoxxut fir-rapport tal-introjtu fuq strumenti ta' ekwità ma jitreġġax lura permezz tar-rapport tal-introjtu. Jekk, f'perjodu sussegwenti, jiżdied il-valur ġust ta' strument ta' dejn ikklassifikat bħala assi finanzjarju disponibbli għall-bejgħ u ż-żieda tista' tkun relatata b'mod oġġettiv ma' avveniment li jseħħ wara li jkun ġie rikonoxxut it-telf minn indeboliment, it-telf minn indeboliment jitreġġa' lura permezz tar-rapport tal-introjtu. L-inventarji jiġu ddikjarati skont l-inqas kost u valur nett realizzabbli. Il-kost jiġi ddeterminat bl-użu tal-metodu ta' dak li jidħol l-ewwel joħroġ l-ewwel ("first-in, first-out" — FIFO). Il-kost tal-oġġetti lesti u tax-xogħol li jkun għadu għaddej jinkludi l-kostijiet tal-materja prima, tax-xogħol dirett u kostijiet oħrajn direttament attribwibbli, kif ukoll spejjeż ġenerali tal-produzzjoni relatati (ibbażati fuq kapaċità operazzjonali normali). Il-valur nett realizzabbli huwa l-prezz tal-bejgħ stmat matul il-kors normali tan-negozju, nieqes il-kostijiet tat-tlestija u l-ispejjeż tal-bejgħ. Meta l-inventarji jinżammu għad-distribuzzjoni mingħajr ħlas jew għal ħlas nominali, dawn jitkejlu skont l-inqas kost u l-kost tas-sostituzzjoni kurrenti. Il-kost tas-sostituzzjoni kurrenti huwa l-kost li ġġarrab l-UE sabiex tikseb l-assi fid-data tar-rapportar. Prefinanzjament huwa pagament maħsub sabiex jipprovdi lill-benefiċjarju b'avvanz ta' flus, jiġifieri "float". Huwa jista' jinqasam f'għadd ta' pagamenti fuq perjodu definit fil-kuntratt, fid-deċiżjoni, fil-ftehim jew fl-att ġuridiku bażiku partikolari. Il-float jew l-avvanz jew jintuża għall-finijiet li għalihom ġie pprovdut matul il-perjodu definit fil-ftehim jew inkella jitħallas lura. Jekk il-benefiċjarju ma jġarrabx in-nefqa eliġibbli, huwa għandu l-obbligu li jrodd lura l-avvanz ta' prefinanzjament lill-UE. L-ammont tal-prefinanzjament jista' jitnaqqas (kompletament jew parzjalment) bl-aċċettazzjoni tal-kostijiet eliġibbli (li huma rikonoxxuti bħala spejjeż). F'dati sussegwenti tal-karta bilanċjali, il-prefinanzjament jitkejjel fl-ammont inizjalment rikonoxxut fil-karta bilanċjali nieqes l-ispejjeż eliġibbli (inklużi l-ammonti stmati fejn meħtieġ) imġarrba matul il-perjodu. L-imgħax fuq il-prefinanzjament jiġi rikonoxxut hekk kif jiġi gwadanjat f'konformità mad-dispożizzjonijiet tal-ftehim rilevanti. Stima tad-dħul mill-imgħax dovut, abbażi tal-aktar informazzjoni affidabbli, issir fl-aħħar tas-sena u tiġi inkluża fil-karta bilanċjali. Avvanzi oħrajn lill-Istati Membri li joriġinaw minn rimborż mill-UE ta' ammonti mħallsa bil-quddiem mill-Istati Membri lill-benefiċjarji tagħhom (inklużi "strumenti finanzjarji taħt ġestjoni kondiviża") huma rikonoxxuti bħala assi u ppreżentati taħt l-intestatura tal-prefinanzjament. Avvanzi oħrajn lill-Istati Membri sussegwentement jitkejlu bl-ammont inizjalment rikonoxxut fil-karta bilanċjali nieqes l-aħjar stima tal-ispejjeż eliġibbli mġarrba mill-benefiċjarji finali, ikkalkolat abbażi ta' suppożizzjonijiet raġonevoli u li jistgħu jiġu appoġġjati. Il-kontribuzzjonijiet tal-UE għall-fondi fiduċjarji tal-Fond Ewropew għall-Iżvilupp jew entitajiet oħrajn mhux ikkonsolidati huma kklassifikati bħala prefinanzjament minħabba li l-għan tagħhom huwa li jagħtu "float" għall-fond fiduċjarju sabiex dan ikun jista' jiffinanzja azzjonijiet speċifiċi definiti skont l-objettivi tal-fond fiduċjarju. Il-kontribuzzjonijiet tal-UE għall-fondi fiduċjarji jitkejlu fl-ammont inizjali tal-kontribuzzjoni tal-UE nieqes l-ispejjeż eliġibbli, inklużi l-ammonti stmati, fejn ikunu meħtieġa, imġarrba mill-fond fiduċjarju matul il-perjodu tar-rapportar u allokati għall-kontribuzzjoni tal-UE f'konformità mal-ftehim sottostanti. Billi r-regoli kontabilistiċi tal-UE jeħtieġu preżentazzjoni separata tat-tranżazzjonijiet ta' skambju u ta' dawk mhux ta' skambju, għall-fini tat-tfassil tal-kontijiet, l-ammonti riċevibbli huma definiti bħala li jirriżultaw minn tranżazzjonijiet ta' skambju u l-ammonti rekuperabbli huma definiti bħala li jirriżultaw minn tranżazzjonijiet mhux ta' skambju, jiġifieri meta l-UE tirċievi valur mingħand entità oħra mingħajr ma tagħti direttament valur bejn wieħed u ieħor ugwali fil-borża (pereżempju, ammonti rekuperabbli minn Stati Membri relatati mar-riżorsi proprji). Il-flus u l-ekwivalenti ta' flus huma strumenti finanzjarji u jinkludu kontanti, depożiti miżmuma fuq talba jew b'avviż ta' malajr mal-banek u investimenti ferm likwidi oħrajn għal perjodu ta' żmien qasir bil-maturitajiet oriġinali ta' tliet xhur jew inqas. Il-politika tal-kontabbiltà għall-benefiċċji tal-impjegati ġiet aġġornata skont ir-rekwiżiti tar-regola riveduta tal-kontabbiltà EAR 12 Benefiċċji tal-Impjegati, effettiva għall-perjodi li jibdew mill-1 ta' Jannar 2018 jew wara, abbażi tal-IPSAS 39 il-ġodda (Benefiċċji tal-Impjegati) ippubblikati f'Lulju 2016. It-tibdil ewlieni, li jirriżulta mir-reviżjoni tar-regola tal-kontabbiltà 12, hu l-preżentazzjoni tal-qligħ u t-telf attwarjali bħala ċaqliq fl-assi netti minflok fir-rapport tal-introjtu. Il-kontabbiltà għal pjanijiet definiti tal-benefiċċji hi kumplessa minħabba li huma meħtieġa suppożizzjonijiet attwarjali u ġudizzju biex jitkejjel l-obbligu. Fl-applikazzjoni tar-regola riveduta tal-kontabbiltà, l-UE reġgħet ivvalutat il-ġudizzji użati, b'mod partikolari fir-rigward tal-istima tal-kost finali tal-benefiċċju attribwit għall-impjegati. Bħala riżultat ta' dan l-eżerċizzju, ġiet ikkonfermata l-idoneità tal-użu tal-perjodu tas-servizz attiv stmat tal-impjegat bħala l-bażi għall-attribuzzjoni tal-benefiċċji għall-perjodi ta' servizz. Il-benefiċċji li l-impjegati tal-UE huma intitolati għalihom jingħataw taħt pjan wieħed — għad li huma maqsuma f'żewġ skemi — u dawn iridu jiġu ttrattati b'mod simili biex tingħata preżentazzjoni ġusta tas-sitwazzjoni u tiġi riflessa r-realtà ekonomika. L-UE tipprovdi sett ta' benefiċċji (emolumenti u sigurtà soċjali) lill-impjegati. Għall-finijiet kontabilistiċi, dawn iridu jiġu kklassifikati f'benefiċċji b'terminu qasir u ta' wara l-impjiegi. Il-benefiċċji tal-impjegati b'terminu qasir huma dawk il-benefiċċji li għandhom jiġu saldati qabel tnax-il xahar wara tmiem il-perjodu ta' rapportar li fih l-impjegati taw is-servizz, bħal salarji, liv annwali u minħabba mard bi ħlas, u allowances b'terminu qasir oħra. Il-benefiċċji b'terminu qasir tal-impjegati huma rikonoxxuti bħala spiża meta jiġi pprovdut is-servizz relatat. Obbligazzjoni tiġi rikonoxxuta għall-ammont mistenni li jitħallas jekk l-UE jkollha obbligu legali jew kostruttiv preżenti xi tħallas bħala riżultat ta' servizz ipprovdut mill-impjegat fl-imgħoddi u l-obbligu jkun jista' jiġi stmat b'mod affodabbli. L-UE tipprovdi lill-persunal tagħha bi pjan ta' benefiċċji ta' wara l-impjieg li jinkludi: Reġim Komuni tal-Assigurazzjoni tal-Mard (JSIS): Taħt din l-iskema, l-UE tipprovdi kopertura tas-saħħa għall-persunal tal-Kummissjoni Ewropea, tal-Istituzzjonijiet, tal-Aġenziji u ta' korpi oħra tal-UE permezz tar-rimborż tal-ispejjeż mediċi. Il-benefiċċji mogħtija lill-persuni "inattivi" ta' din l-iskema (jiġifieri pensjonanti, orfni, eċċ.) huma kklassifikati bħala benefiċċji tal-impjegati ta' wara l-impjieg. L-UE tipprovdi wkoll benefiċċji ta' wara l-impjieg lil membri tal-istituzzjonijiet tal-UE permezz ta' skemi tal-pensjoni separati. Dawn jintwerew taħt l-intestatura skemi oħra ta' benefiċċji tal-irtirar. Permezz ta' dawn l-iskemi l-UE tipprovdi benefiċċji tal-pensjoni lil membri tal-Kummissjoni, tal-Qorti tal-Ġustizzja u l-Qorti Ġenerali, tal-Qorti tal-Awdituri, tal-Kunsill, tal-Parlament Ewropew, tal-Ombudsman, tal-Kontrollur għall-Protezzjoni tad-Data, tat-Tribunal tas-Servizz Ċivili. L-UE tipprovdi kopertura tas-saħħa lill-membri tal-Istituzzjonijiet tal-UE permezz tal-JSIS. Il-benefiċċji ta' hawn fuq ta' wara l-impjieg jikkwalifikaw bħala obbligi tal-benefiċċji definiti tal-UE u huma kkalkolati f'kull data ta' rapportar billi jiġi stmat l-ammont tal-benefiċċju futur li l-impjegati jkunu ggwadanjaw fil-perjodi kurrenti u ta' qabel, filwaqt li jitnaqqas dak l-ammont u l-valur ġust ta' kwalunkwe assi tal-pjan. Il-kalkolu tal-obbligu tal-benefiċċju definit isir ta' kull sena bl-użu tal-metodu ta' kreditu għal kull unità proġettata. Il-valur preżenti tal-obbligu tal-benefiċċju definit jiġi ddeterminat billi l-ħruġ tal-flus stmat fil-ġejjieni jiġi skontat bl-użu ta' rati tal-imgħax ta' bonds tal-gvern li huma denominati fil-munita li biha jitħallsu l-benefiċċji u li għandhom perjodi ta' maturità li joqorbu lejn it-termini tal-obbligazzjoni tal-pensjoni relatata. Il-benefiċċji ta' wara l-impjieg ipprovduti lill-persunal tal-UE huma inkorporati fi pjan wieħed li jinkludi kemm skema tal-pensjoni (PSEO) kif ukoll reġim tal-assigurazzjoni tal-mard (JSIS), bid-dritt ta' kopertura skont l-iskema JSIS li jiddependi mill-kisba tad-dritt għal kopertura skont l-iskema PSEO. Skont it-termini ta' dan il-pjan uniku, kif stipulat fir-Regolament dwar il-Persunal, ċerti intitolamenti, bħad-dritt għal pensjoni differita u mnaqqsa skont l-iskema PSEO, jinkisbu wara 10 snin servizz. Madankollu, l-intitolamenti miksuba skont il-pjan uniku mis-servizz sussegwenti tal-impjegat huma materjalment ogħla minn dawk l-intitolamenti inizjali kif riflessi mid-drittijiet sussegwenti tal-pensjoni li jsiru dovuti ta' kull sena. Għaldaqstant, sabiex tintwera s-sustanza ekonomika tat-tranżazzjoni sottostanti rikjesta mill-karatteristika kwalitattiva tar-rappreżentazzjoni leali tar-rapportar finanzjarju kif deskritt kemm fl-EAR 1 kif ukoll fil-Qafas Kunċettwali tal-IPSAS, il-kost tas-servizz imġarrab fuq bażi ta' linja dritta tul il-perjodu ta' servizz attiv stmat tal-persunal, jiġifieri l-perjodu mid-data meta s-servizz mill-impjegat iwassal għall-ewwel darba għall-benefiċċji skont il-pjan (kemm jekk il-beneifċċji jkunu kundizzjonali għal servizz addizzjonali kif ukoll jekk le) sad-data meta s-servizz addizzjonali mill-impjegat ma jwassal għal ebda ammont materjali ta' benefiċċji addizzjonali skont il-pjan, ħlief żidiet ulterjuri fis-salarju. Dan l-approċċ hu applikat b'mod konssitenti għall-benefiċċji pprovduti skont il-pjan uniku. Il-kejl mill-ġdid tal-obbligazzjoni definita netta tal-benefiċċju jinkludi l-qligħ u t-telf attwarjali u r-redditu fuq l-assi tal-pjan, u hu rikonoxxut minnufih fl-assi netti. L-UE tagħraf l-ispiża netta tal-imgħax (introjtu) u spejjeż oħra relatati mal-pjanijiet tal-benefiċċju definiti fir-rapport tal-introjtu fi ħdan id-didaskalija "kostijiet tal-persunal u tal-pensjoni". Meta l-benefiċċji pprovduti jinbidlu jew jitnaqqsu, it-tibdil li jirriżulta fil-benefiċċji li jkun relatat mas-servizz fl-imgħoddi jew il-qligħ jew it-telf fuq it-trażżin jiġi rikonoxxut minnufih fir-rapport tal-introjtu. Il-qligħ u t-telf fid-dikjarazzjoni jiġu rikonoxxuti meta jseħħ is-saldu. Il-kost tas-servizz tal-passat jiġi rikonoxxut minnufih fir-rapport tal-introjtu, sakemm il-bidliet fil-pjan tal-pensjonijiet ma jkunux kundizzjonali fuq il-fatt li l-impjegati jibqgħu fis-servizz għal perjodu ta' żmien speċifikat. Il-provvedimenti jiġu rikonoxxuti meta l-UE jkollha obbligu legali jew kostruttiv preżenti lejn il-partijiet terzi bħala riżultat ta' avvenimenti passati, meta jkun aktar probabbli milli le li jkun hemm ħtieġa ta' fluss ta' ħruġ ta' riżorsi sabiex jiġi saldat l-obbligu u meta l-ammont ikun jista' jiġi stmat b'mod affidabbli. Mhumiex rikonoxxuti provvedimenti għal telf operatorju fil-ġejjieni. L-ammont tal-provvediment huwa l-aħjar stima tal-ispejjeż li mistennija jkunu meħtieġa sabiex jiġi saldat l-obbligu preżenti fid-data tar-rapportar. Meta l-provvediment jinvolvi għadd kbir ta' partiti, l-obbligu jiġi stmat permezz tal-ponderazzjoni tal-eżiti kollha possibbli bil-probabbiltajiet assoċjati tagħhom (il-metodu tal-"valur mistenni"). Il-provvedimenti għal kuntratti onerużi jitkejlu bil-valur preżenti tal-inqas wieħed minn fost il-kost mistenni tat-terminazzjoni tal-kuntratt u l-kost nett mistenni tal-kontinwazzjoni bil-kuntratt. L-obbligazzjonijiet finanzjarji huma kklassifikati bħala obbligazzjonijiet finanzjarji bil-valur ġust permezz ta' bilanċ pożittiv jew defiċit, bħala obbligazzjonijiet finanzjarji riportati bil-kost amortizzat jew bħala obbligazzjonijiet ta' garanzija finanzjarja. Is-self meħud jikkonsisti f'self meħud minn istituzzjonijiet ta' kreditu u djun ipprovati minn ċertifikati. Huma jiġu rikonoxxuti inizjalment abbażi tal-valur ġust, bħala r-rikavat mill-ħruġ tagħhom (il-valur ġust tal-korrispettiv riċevut) wara li jitnaqqsu l-kostijiet tat-tranżazzjoni mġarrba, imbagħad sussegwentement jiġu riportati bil-kost amortizzat bl-użu tal-metodu tal-imgħax effettiv; kwalunkwe differenza bejn ir-rikavat, wara li jitnaqqsu l-kostijiet tat-tranżazzjoni, u l-prezz tal-fidwa tiġi rikonoxxuta fir-rapport tal-introjtu matul il-perjodu tat-teħid b'self bl-użu tal-metodu tal-imgħax effettiv. Fil-każ tas-self mogħti fuq fondi missellfa, il-metodu tal-imgħax effettiv ma jistax jiġi applikat għall-għoti ta' self u t-teħid b'self, abbażi ta' kunsiderazzjonijiet ta' materjalità. Il-kostijiet tat-tranżazzjoni mġarrba mill-UE u mbagħad iddebitati mill-ġdid lill-benefiċjarju tas-self jiġu direttament rikonoxxuti fir-rapport tal-introjtu. L-obbligazzjonijiet finanzjarji huma kklassifikati bħala obbligazzjonijiet mhux kurrenti, għajr għall-maturitajiet ta' inqas minn 12-il xahar wara d-data tal-karta bilanċjali. Il-fondi fiduċjarji tal-UE li huma meqjusa bħala parti mill-attivitajiet operattivi tal-Kummissjoni jiġu kontabilizzati fil-kontijiet tal-Kummissjoni u kkonsolidati ulterjorment fil-kontijiet annwali tal-UE. Għalhekk, il-kontribuzzjonijiet minn donaturi oħrajn għall-fondi fiduċjarji tal-UE jissodisfaw il-kriterji tad-dħul minn tranżazzjonijiet mhux ta' skambju taħt ċerti kundizzjonijiet u jiġu ppreżentati bħala obbligazzjonijiet finanzjarji sakemm jiġu ssodisfati l-kundizzjonijiet mehmuża mal-kontribuzzjonijiet ittrasferiti, jiġifieri jiġġarrbu l-kostijiet eliġibbli mill-fond fiduċjarju. Il-fond fiduċjarju huwa meħtieġ li jiffinanzja proġetti speċifiċi u jagħti lura l-bqija tal-fondi fil-mument tal-istralċ. Fid-data tal-karta bilanċjali, l-obbligazzjonijiet pendenti tal-kontribuzzjoni jitkejlu f'kontribuzzjonijiet riċevuti neqsin l-ispejjeż imġarrba mill-fond fiduċjarju, inklużi l-ammonti stmati, meta meħtieġ. Għall-finijiet ta' rapportar, l-ispejjeż netti jiġu allokati għall-kontribuzzjonijiet ta' donaturi oħrajn fi proporzjon għall-kontribuzzjonijiet netti mħallsin fil-31 ta' Diċembru. Din l-allokazzjoni ta' kontribuzzjonijiet hija biss indikattiva. Meta l-fond fiduċjarju jiġi stralċat, il-qasma attwali tar-riżorsi li jifdal tiġi deċiża mill-bord tal-fond fiduċjarju. Ammont sinifikanti mill-ammonti pagabbli tal-UE huma pretensjonijiet ta' kostijiet mhux imħallsin mill-benefiċjarji ta' għotjiet jew finanzjament ieħor mill-UE (tranżazzjonijiet mhux ta' skambju). Huma jiġu rreġistrati bħala ammonti pagabbli għall-ammont mitlub meta tiġi riċevuta l-pretensjoni tal-kost. Wara verifika u aċċettazzjoni tal-kostijiet eliġibbli, l-ammonti pagabbli jiġu vvalutati fl-ammont aċċettat u eliġibbli. L-ammonti pagabbli li jirriżultaw mix-xiri ta' oġġetti u servizzi jiġu rikonoxxuti hekk kif tasal il-fattura għall-ammont oriġinali u l-ispejjeż korrispondenti jiddaħħlu fil-kontijiet meta l-provvisti jew is-servizzi jiġu kkonsenjati u aċċettati mill-UE. It-tranżazzjonijiet u l-avvenimenti jiġu rikonoxxuti fir-rapporti finanzjarji fil-perjodu li miegħu huma relatati. Fl-aħħar tas-sena, jekk fattura tkun għadha ma nħarġitx iżda s-servizz ikun ingħata, il-provvisti jkunu ġew ikkonsenjati mill-UE, jew ikun jeżisti ftehim kuntrattwali (pereżempju, b'referenza għal trattat), dħul dovut jiġi rikonoxxut fir-rapporti finanzjarji. Barra minn hekk, fi tmiem is-sena, jekk tinħareġ fattura iżda s-servizzi jkunu għadhom ma ngħatawx jew il-prodotti fornuti jkunu għadhom ma ġewx ikkonsenjati, id-dħul jiġi differit u rikonoxxut fil-perjodu kontabilistiku sussegwenti. L-ispejjeż jingħaddu wkoll fil-perjodu li jkunu relatati miegħu. Fl-aħħar tal-perjodu kontabilistiku, l-ispejjeż dovuti jiġu rikonoxxuti fuq il-bażi ta' ammont stmat tal-obbligu tat-trasferiment għall-perjodu. Il-kalkolu tal-ispejjeż dovuti jsir f'konformità mal-linji gwida operazzjonali u prattiċi dettaljati maħruġa mill-Kummissjoni, li għandhom l-għan li jiżguraw li r-rapporti finanzjarji jipprovdu rappreżentazzjoni fidila tal-fenomeni ekonomiċi u oħrajn li huma jippretendu li jirrappreżentaw. Permezz ta' analoġija, jekk ikun sar ħlas bil-quddiem għal servizzi jew oġġetti li jkunu għadhom ma ġewx riċevuti, l-ispiża tiġi differita u rikonoxxuta fil-perjodu kontabilistiku sussegwenti. Il-maġġoranza kbira tad-dħul tal-UE huwa relatat mat-tranżazzjonijiet mhux ta' skambju: Id-dħul jiġi rikonoxxut għall-perjodu li fih il-Kummissjoni tibgħat sejħa għal fondi lill-Istati Membri, fejn hija titlob il-kontribuzzjoni tagħhom. Huma jitkejlu abbażi tal-"ammont eżerċitat" tagħhom. Billi r-riżorsi mill-VAT u mill-ING huma bbażati fuq estimi tad-data għas-sena baġitarja kkonċernata, huma jistgħu jiġu riveduti skont il-bidliet li jseħħu sakemm tinħareġ id-data finali mill-Istati Membri. L-effett ta' bidla fl-istima jiġi inkluż meta jiġi ddeterminat il-bilanċ pożittiv jew id-defiċit nett għal dak il-perjodu li fih tkun seħħet il-bidla. L-ammonti rekuperabbli minn tranżazzjoni mhux ta' skambju u d-dħul relatat jiġu rikonoxxuti meta d-dikjarazzjonijiet rilevanti tat-tip "A" ta' kull xahar (li jinkludu d-dazji miġbura u l-ammonti dovuti li huma garantiti u mhux ikkontestati) jaslu għand l-Istati Membri. Fid-data ta' rapportar, id-dħul miġbur mill-Istati Membri għall-perjodu iżda li jkunu għadhom ma tħallsux lill-Kummissjoni Ewropea jiġi stmat u rikonoxxut bħala dħul dovut. Id-dikjarazzjonijiet tat-tip "B" ta' kull trimestru (li jinkludu dazji li la huma miġbura u lanqas garantiti, kif ukoll ammonti garantiti li ġew ikkontestati mid-debitur) li jaslu għand l-Istati Membri jiġu rikonoxxuti bħala dħul wara li jitnaqqsu minnhom il-kostijiet tal-ġbir li għalihom huma intitolati. Barra minn hekk, tnaqqis fil-valur huwa rikonoxxut għall-ammont stmat tad-differenza fl-irkupru. Id-dħul minn multi jiġi rikonoxxut meta tittieħed id-deċiżjoni tal-UE li timponi multa u meta din tkun ġiet innotifikata b'mod uffiċjali lid-destinatarju. Jekk ikun hemm dubji dwar is-solvenza tal-impriża, għandu jiġi rikonoxxut tnaqqis fil-valur tal-intitolament. Wara d-deċiżjoni li tiġi imposta l-multa, id-debituri għandhom xahrejn mid-data tan-notifika biex: jew jaċċettaw id-deċiżjoni, u b'hekk ikollhom iħallsu l-multa fiż-żmien stipulat u l-ammont jinġabar b'mod definittiv mill-UE; jew ma jaċċettawx id-deċiżjoni, u f'dak il-każ jappellaw skont il-liġi tal-UE. Madankollu, anki jekk ikun hemm l-appell, il-multa għandha titħallas fiż-żmien stipulat ta' tliet xhur billi l-appell ma għandux l-effett ta' sospensjoni (l-Artikolu 278 tat-Trattat tal-UE) jew, taħt ċerti ċirkustanzi u suġġett għall-qbil mal-Uffiċjal tal-Kontabbiltà tal-Kummissjoni, id-debitur jista' minflok jippreżenta garanzija bankarja għall-ammont. Jekk l-impriża tappella kontra d-deċiżjoni, u tkun diġà ħallset il-multa b'mod provviżorju, l-ammont jiġi ddivulgat bħala obbligazzjoni kontinġenti. Madankollu, billi appell tad-destinatarju kontra deċiżjoni tal-UE ma għandux effett ta' sospensjoni, il-flus riċevuti jintużaw sabiex jillikwidaw l-ammont rekuperabbli. Jekk tiġi riċevuta garanzija minflok ħlas, il-multa tibqa' bħala ammont rekuperabbli. Jekk ikun jidher probabbli li l-Qorti Ġenerali ma tkunx se tiddeċiedi favur l-UE, jiġi rikonoxxut provvediment sabiex ikopri dan ir-riskju. Jekk minflok tkun ingħatat garanzija, mela l-ammont rekuperabbli pendenti jitnaqqas fil-valur tiegħu kif meħtieġ. L-imgħax akkumulat riċevut mill-Kummissjoni fil-kontijiet bankarji fejn jiġu ddepożitati l-pagamenti riċevuti jiġi rikonoxxut bħala dħul, u kwalunkwe obbligazzjoni kontinġenti tiżdied kif xieraq. Mill-2010, il-multi kollha msarrfin b'mod provviżorju bdew jiġu amministrati mill-Kummissjoni f'fond maħluq speċifikament (BUFI) u investiti fi strumenti finanzjarji. Id-dħul mill-bejgħ ta' oġġetti u servizzi jiġi rikonoxxut meta r-riskju u l-benefiċċji sinifikanti tas-sjieda tal-oġġetti jiġu ttrasferiti lill-akkwirent. Id-dħul assoċjat ma' tranżazzjoni li tinvolvi l-forniment ta' servizzi jiġi rikonoxxut b'referenza għall-istadju ta' meta titlesta t-tranżazzjoni fid-data tar-rapportar. Id-dħul u l-ispejjeż tal-imgħax jiġu rikonoxxuti fir-rapport tal-introjtu bl-użu tal-metodu tal-imgħax effettiv. Dan huwa metodu li jintuża sabiex jiġi kkalkolat il-kost amortizzat ta' assi finanzjarju jew ta' obbligazzjoni finanzjarja u sabiex jiġi allokat id-dħul mill-imgħax jew l-ispiża tal-imgħax matul il-perjodu rilevanti. Meta tikkalkula r-rata effettiva tal-imgħax, l-UE tistma l-flussi tal-flus wara li tikkunsidra t-termini kuntrattwali kollha tal-istrument finanzjarju (pereżempju, għażliet ta' prepagament), iżda ma tqisx it-telf ta' kreditu fil-ġejjieni. Il-kalkolu jinkludi d-drittijiet u l-punti kollha mħallsin jew riċevuti bejn il-partijiet fil-kuntratt li huma parti integrali mir-rata effettiva tal-imgħax, mill-kostijiet tat-tranżazzjoni u mill-primjums jew l-iskontijiet l-oħrajn kollha. Ladarba assi finanzjarju jew grupp ta' assi finanzjarji simili jkun tniżżel fil-valur minħabba telf minn indeboliment, id-dħul mill-imgħax jiġi rikonoxxut billi tintuża r-rata tal-imgħax sabiex jiġu skontati l-flussi ta' flus futuri għall-fini tal-kejl tat-telf minn indeboliment. Id-dħul minn dividendi u distribuzzjonijiet simili huwa rikonoxxut meta jiġi stabbilit id-dritt li jiġi riċevut pagament. L-ispejjeż minn tranżazzjonijiet mhux ta' skambju jirrappreżentaw il-maġġoranza tal-ispejjeż tal-UE. Huma jirrigwardjaw it-trasferimenti lill-benefiċjarji u jistgħu jkunu ta' tliet tipi: intitolamenti, trasferimenti skont ftehim u għotjiet diskrezzjonarji, kontribuzzjonijiet u donazzjonijiet. It-trasferimenti jiġu rikonoxxuti bħala spejjeż fil-perjodu li matulu jkunu seħħew l-avvenimenti li wasslu għat-trasferiment, sakemm in-natura tat-trasferiment tkun permessa mir-regolament (ir-Regolament Finanzjarju, ir-Regolamenti tal-Persunal jew regolament ieħor) jew ikun ġie ffirmat ftehim li jawtorizza t-trasferiment; ikun ġie ssodisfat kull kriterju ta' eliġibbiltà mill-benefiċjarju; u tkun tista' ssir stima raġonevoli tal-ammont. Meta tasal talba għall-ħlas jew pretensjoni għall-kostijiet u din tissodisfa l-kriterji ta' rikonoxximent, hija tiġi rikonoxxuta bħala spiża għall-ammont eliġibbli. Fl-aħħar tas-sena, l-ispejjeż eliġibbli mġarrba dovuti lill-benefiċjarji, iżda li jkunu għadhom ma ġewx irrapportati, jiġu stmati u rreġistrati bħala spejjeż dovuti. L-ispejjeż minn tranżazzjonijiet ta' skambju li jirriżultaw mix-xiri ta' oġġetti u servizzi jiġu rikonoxxuti meta l-provvisti jiġu kkonsenjati u aċċettati mill-UE. Dawn jiġu vvalutati fl-ammont oriġinali tal-fattura. Barra minn hekk, fid-data tal-karta bilanċjali, l-ispejjeż relatati mas-servizz mogħti matul il-perjodu li għalih ma tkunx għadha waslet jew aċċettata fattura jkunu stmati u rikonoxxuti fir-rapport tal-introjtu. Assi kontinġenti huwa assi possibbli li jinħoloq minn avvenimenti passati u li l-eżistenza tiegħu tiġi kkonfermata biss mill-okkorrenza jew min-nuqqas ta' okkorrenza ta' avveniment inċert wieħed jew aktar fil-ġejjieni mhux fil-kontroll sħiħ tal-UE. Assi kontinġenti jiġi ddivulgat meta jkun probabbli influss ta' benefiċċji ekonomiċi jew potenzjal ta' servizz. Obbligazzjoni kontinġenti hija obbligu possibbli li jinħoloq minn avvenimenti passati u li l-eżistenza tiegħu tkun ikkonfermata biss mill-okkorrenza jew min-nuqqas ta' okkorrenza ta' avveniment inċert wieħed jew aktar fil-ġejjieni mhux fil-kontroll sħiħ tal-UE; jew obbligu preżenti li jirriżulta minn eventi li għaddew iżda mhux rikonoxxut għaliex: mhuwiex probabbli li jkun meħtieġ fluss ta' ħruġ ta' riżorsi li jkun fihom il-benefiċċji ekonomiċi jew il-potenzjal ta' servizz għas-saldu tal-obbligu jew fiċ-ċirkostanzi rari fejn l-ammont tal-obbligu ma jkunx jista' jitkejjel b'affidabbiltà suffiċjenti. L-informazzjoni dwar il-fluss tal-flus tintuża sabiex tipprovdi bażi għall-valutazzjoni ta' kemm l-UE hija kapaċi tiġġenera l-flus u l-ekwivalenti ta' flus, kif ukoll il-ħtiġijiet tagħha sabiex tuża dawk il-flussi tal-flus. Ir-rapport tal-fluss tal-flus jitħejja billi jintuża l-metodu indirett. Dan ifisser li r-riżultat ekonomiku għas-sena finanzjarja jiġi aġġustat għall-effetti ta' tranżazzjonijiet ta' natura mhux ta' flus, kwalunkwe differimenti jew dovuti ta' riċevuti ta' flus jew pagamenti operatorji, kemm passati kif ukoll futuri, u partiti ta' dħul jew infiq assoċjati mal-flussi tal-flus tal-investimenti. Il-flussi ta' flus li jirriżultaw minn tranżazzjonijiet f'munita barranija jiġu rreġistrati fil-munita tar-rapportar tal-UE (Euro), billi tiġi applikata, għall-ammont ta' flus fil-munita barranija, ir-rata tal-kambju bejn l-euro u l-munita barranija fid-data tal-fluss ta' flus. Ir-rapport tal-fluss tal-flus jirrapporta flussi ta' flus matul il-perjodu kklassifikat skont attivitajiet operatorji u ta' investiment (l-UE ma għandhiex attivitajiet ta' finanzjament). Attivitajiet operatorji huma l-attivitajiet tal-UE li mhumiex attivitajiet ta' investiment. Dawn huma l-maġġoranza tal-attivitajiet imwettqa. Self mogħti lill-benefiċjarji (u l-għotjiet b'self relatati, meta applikabbli) mhumiex ikkunsidrati bħala attivitajiet ta' investiment (jew finanzjament) minħabba li huma parti mill-objettivi ġenerali u, b'hekk, huma operazzjonijiet ta' kuljum tal-UE. L-attivitajiet ta' investiment huma l-akkwiżizzjoni u d-disponiment ta' assi intanġibbli u proprjetà, impjanti u tagħmir u ta' investimenti oħrajn li mhumiex inklużi fl-ekwivalenti ta' flus. L-attivitajiet ta' investiment ma jinkludux is-self mogħti lill-benefiċjarji. L-għan huwa li jintwerew l-investimenti reali li jsiru mill-UE. L-ammonti ta' hawn fuq huma primarjament relatati ma' softwer tal-kompjuter. Il-kategorija tal-assi tal-ispazju tkopri l-assi fissi operazzjonali relatati maż-żewġ programmi spazjali tal-UE: is-Sistema Globali ta' Navigazzjoni bis-Satellita (GNSS), jiġifieri Galileo u EGNOS, u l-programm Ewropew ta' osservazzjoni tad-Dinja Copernicus, filwaqt li l-assi tas-sistemi spazjali li għadhom mhumiex operattivi huma inklużi taħt l-intestatura Assi taħt kostruzzjoni. Għal Galileo, fl-2018 ġew miżjuda erba' satelliti ġodda mal-kostellazzjoni operattiva, sabiex b'hekk din issa żdiedet għal 22 satellita. L-assi fissi operazzjonali ta' Galileo, li jkopru kemm satelliti kif ukoll installazzjonijiet fuq l-art, kienu jammontaw għal EUR 2 410 miljun fil-31 ta' Diċembru 2018, netti mid-deprezzament (2017: EUR 2 276 miljun). L-assi taħt kostruzzjoni li jifdal u li jammontaw għal total ta' EUR 1 324 miljun (2017: EUR 1 026 miljun) jinkludu erba' satelliti varati f'Lulju 2018 li għalihom l-ittestjar fl-orbita kien għadu ma tlestiex fid-data tal-karta bilanċjali. L-iżvilupp tas-sistema Galileo se jkompli sakemm is-sistema tilħaq il-kapaċità operattiva sħiħa tagħha. Meta titlesta, il-kostellazzjoni Galileo se tkun magħmula minn 24 satellita operattiva u 6 ta' riżerva. Fir-rigward ta' Copernicus, fl-2018 bdew joperaw żewġ satelliti ġodda (Sentinel 5P u 3B), flimkien ma' ħames satelliti operattivi oħra ta' Copernicus, biex b'hekk il-valur totali tal-assi fissi operattivi ta' Copernicus żdied għal EUR 1 455 miljun (2017: EUR 1 140 miljun), netti mid-deprezzament akkumulat. EUR 1 207 miljun oħrajn relatati mas-satelliti ta' Copernicus huma rikonoxxuti bħala assi li qegħdin jinbnew (2017: EUR 1 443 miljun). L-assi fissi relatati mal-infrastruttura fuq l-art tas-Sistema Ewropea ta' Navigazzjoni b'Kopertura Ġeostazzjonarja (EGNOS) ta' EUR 52 miljun (2017: EUR 67 miljun) huma inklużi wkoll taħt l-intestatura Assi spazjali. Barra minn hekk, l-assi tal-EGNOS taħt kostruzzjoni jammontaw għal EUR 130 miljun (2017: EUR 52 miljun). L-assi relatati mal-programmi spazjali tal-UE qegħdin jinbnew bl-assistenza tal-Aġenzija Spazjali Ewropea (ESA). Il-parteċipazzjoni tal-UE, irrappreżentata mill-Kummissjoni, fil-Fond Ewropew tal-Investiment (FEI) hija ttrattata bħala l-kumpanija assoċjata bl-użu tal-metodu tal-ekwità tal-kontabbiltà. Il-FEI huwa l-istituzzjoni finanzjarja tal-UE li tispeċjalizza fil-forniment ta' kapital ta' riskju u garanziji lil Entitajiet Żgħar u ta' Daqs Medju (SMEs). Il-FEI jinsab fil-Lussemburgu u jopera bħala sħubija pubblika-privata, li l-membri tagħha huma l-Bank Ewropew tal-Investiment (BEI), l-UE u grupp ta' istituzzjonijiet finanzjarji. Fil-31 ta' Diċembru 2018, l-UE kellha 29,7 % tal-interessi tas-sjieda fil-FEI (2017: 29,7 %) u 29,7 % tad-drittijiet tal-vot (2017: 29,7 %). Skont l-istatuti tiegħu, il-FEI huwa meħtieġ jalloka għal riżerva statutorja mill-inqas 20 % tar-riżultat nett annwali tiegħu sakemm ir-riżerva aggregata tkun tammonta għal 10 % tal-kapital sottoskritt. Din ir-riżerva mhijiex disponibbli għad-distribuzzjoni. L-ammonti riportati li ġejjin huma attribwibbli għall-UE abbażi tal-perċentwal tal-parteċipazzjoni tagħha: Ir-rikonċiljazzjoni tal-informazzjoni finanzjarja miġbura fil-qosor hawn fuq mal-ammont riportat tal-imgħax miżmum fil-FEI hija kif ġej: L-UE, irrappreżentata mill-Kummissjoni, ħallset 20 % tal-ishma sottoskritti tagħha fil-kapital tal-FEI fil-31 ta' Diċembru 2018, bl-ammont mhux eżerċitat li hu kif ġej: Mit-total ta' EUR 15 443 miljun, l-UE għandha disponibbli għall-bejgħ assi finanzjarji fil-forma ta' titoli tad-dejn (eż. bonds) li jammontaw għal EUR 13 993 miljun (2017: EUR 12 048 million), strumenti ta' ekwità li jammontaw għal EUR 1 365 miljun (2017: EUR 1 333 miljun) u investimenti fil-Fond Unitarju tal-BEI (fond tas-suq tal-flus) li jammontaw għal EUR 85 miljun (2017: EUR 251 miljun). It-titoli tad-dejn u l-unitajiet fil-Fond Unitarju tal-BEI jintużaw prinċipalment sabiex l-ammonti allokati għall-garanzija tal-UE u l-istrumenti ta' kondiviżjoni tar-riskji jiġu investiti temporanjament sakemm jintużaw sabiex jissodisfaw it-talbiet għal ħlas ta' garanzija. Il-multi msarrfin b'mod proviżorju relatati ma' każijiet ta' kompetizzjoni jiġu allokati f'fond dedikat (Fond BUFI — Fond "Baġit Multi") u investiti mill-Kummissjoni fi strumenti ta' dejn kategorizzati bħala assi finanzjarji disponibbli għall-bejgħ. Fir-rigward tal-Komunità Ewropea tal-Faħam u l-Azzar (KEFA) f'likwidazzjoni, l-assi finanzjarji kollha disponibbli għall-bejgħ huma titoli ta' dejn denominati f'EUR u kkwotati f'suq attiv. L-UE għandha investiment finanzjarju fil-kapital tal-Bank Ewropew għar-Rikostruzzjoni u l-Iżvilupp (BERŻ), li fih, fil-31 ta' Diċembru 2018, in-numru ta' ishma miżmuma kien 90 044 (2017: 90 044 sehem), li jirrappreżentaw 3 % tal-kapital azzjonarju sottoskritt totali. L-UE ssottoskriviet għal ammont totali ta' EUR 900 miljun ta' kapital azzjonarju, li minnhom EUR 713 miljun attwalment mhumiex eżerċitati. Skont il-Ftehim li jistabbilixxi l-BERŻ, l-azzjonisti għandhom xi restrizzjonijiet kuntrattwali, bħall-fatt li l-ishma mhumiex trasferibbli u l-fidi tagħhom huwa limitat sal-massimu tal-kost oriġinali tax-xiri. L-UE tkejjel l-investiment fil-BERŻ abbażi tal-valur ġust. Il-kost oriġinali tax-xiri huwa meqjus bħala l-aħjar stima tal-valur ġust, b'mod partikolari minħabba r-restrizzjonijiet kuntrattwali msemmija hawn fuq. Għalkemm l-ishma tal-BERŻ mhuma kkwotati fl-ebda borża, hemm tranżazzjonijiet riċenti fl-ekwità tal-entità (ħruġ ta' kapital b'valur pari), li jindikaw li l-ispiża hija l-aħjar stima tal-valur ġust f'din is-sitwazzjoni. Skont ir-Regolament tal-UE li jistabbilixxi L-Orizzont 2020 — il-Programm Qafas għar-Riċerka u l-Innovazzjoni (2014–2020), strumenti finanzjarji ġodda ġew stabbiliti sabiex jittejjeb l-aċċess għall-finanzjament għall-entitajiet involuti fir-riċerka u l-innovazzjoni (RuI). Dawn l-istrumenti huma: is-Servizz ta' Self u Garanzija InnovFin għar-Riċerka u l-Iżvilupp li taħtu l-Kummissjoni tikkondividi r-riskju finanzjarju relatat ma' portafoll ta' operazzjonijiet ta' finanzjament ġodda li jkun daħal għalihom il-BEI; il-Garanzija InnovFin għall-SMEs, inkluża l-Inizjattiva tal-SMEs Strument ta' Garanzija Mingħajr Limitu (SIUGI) — tiggarantixxi faċilitajiet ta' garanzija ġestiti mill-FEI li jipprovdu garanziji u kontrogaranziji lill-intermedjarji finanzjarji għall-portafolli ġodda tas-self (skont SIUGI, il-Kummissjoni tikkondividi r-riskju finanzjarju relatat mal-garanzija mogħtija mal-Istati Membri, mal-FEI u mal-BEI); u l-Faċilità tal-Ekwità ta' InnovFin għar-Riċerka u l-Innovazzjoni li tipprevedi investimenti f'fondi ta' kapital tar-riskju u ġestiti mill-FEI. Il-Faċilità ta' Finanzjament għall-Kondiviżjoni tar-Riskji (RSFF) hija ġestita mill-BEI u l-portafoll ta' investiment tal-Kummissjoni jintuża sabiex jipprovdi riskju finanzjarju għas-self u l-garanziji mogħtija mill-BEI għal proġetti ta' riċerka eliġibbli. B'kollox, baġit tal-UE li jasal sa EUR 1 biljun ġie allokat għall-RSFF fil-QFP 2007–2013. Skont il-QFP 2014-2020, ma hemmx kontribuzzjonijiet baġitarji ġodda previsti għall-RSFF. Ir-riskju globali tal-UE huwa limitat għall-ammont li hija tikkontribwixxi għall-Faċilità. Dawn huma istrumenti ta' ekwità ffinanzjati mill-programmi COSME, CIP u MIP u l-Proġett Pilota tat-Trasferiment tat-Teknoloġija, li l-FEI hu l-fiduċjarju tagħhom, li jagħtu l-appoġġ għall-ħolqien u l-finanzjament tal-SMEs tal-UE fl-istadji bikri (ta' ftuħ) u ta' tkabbir tagħhom billi jinvestu f'fondi ta' kapital ta' riskju speċjalizzati xierqa. L-UE tidħol f'kuntratti forward f'munita barranija sabiex tiħħeġġja r-riskju tal-kambju relatat mat-titoli tad-dejn denominati f'USD miżmuma fil-Fond ta' Garanzija tal-FEIS. Skont dawn il-kuntratti forward f'munita barranija, l-UE għandha twassal l-ammont nozzjonali miftiehem b'mod kuntrattwali f'munita barranija ("stadju ta' pagament"), kif ippreżentat fit-tabella ta' hawn fuq, u tirċievi l-ammont nozzjonali f'EUR ("stadju ta' riċeviment") fid-data tal-maturità. Dawn il-kuntratti derivattivi jitkejlu abbażi tal-valur ġust fid-data tal-karta bilanċjali u huma kklassifikati bħala assi jew obbligazzjonijiet finanzjarji abbażi tal-valur ġust permezz ta' bilanċ pożittiv jew defiċit skont jekk il-valur ġust tagħhom huwiex pożittiv jew negattiv. Matul il-perjodu ma kienx hemm trasferimenti bejn il-livell 1 u l-livell 2. Il-valur nominali tas-self għall-assistenza finanzjarja fil-31 ta' Diċembru 2018, inkluż is-self tal-KEFA f'Likwidazzjoni, jammonta għal total ta' EUR 53 206 miljun (2017: EUR 54 093 miljun). Il-bidliet fl-ammonti kontabbli jikkorrispondu għall-bidla fl-interessi dovuti. L-EFSM jippermetti l-għoti ta' assistenza finanzjarja lil Stat Membru f'diffikultajiet jew mhedded serjament b'diffikultajiet gravi kkaġunati minn ċirkostanzi eċċezzjonali barra l-kontroll tiegħu. L-assistenza tista' tieħu l-forma ta' self jew linja ta' kreditu. Il-konklużjonijiet tal-Kunsill ECOFIN tad-9 ta' Mejju 2010 jirrestrinġu l-faċilità għal EUR 60 biljun, iżda l-limitu legali jirrestrinġi l-ammont pendenti tas-self jew tal-linji ta' kreditu għall-marġini disponibbli taħt il-limitu massimu tar-riżorsi proprji. Is-self meħud relatat mas-self żborżat skont l-EFSM huwa garantit mill-baġit tal-UE. Mhuwiex previst li l-EFSM jinvolvi ruħu fi programmi ta' finanzjament ġodda jew li jidħol fi ftehimiet ġodda dwar faċilità ta' self. Matul is-sena li ntemmet fil-31 ta' Diċembru 2018, iż-żewġ pajjiżi benefiċjarji — l-Irlanda u l-Portugall — talbu estensjoni tal-maturità fir-rigward tas-self tagħhom li kien ser ikun dovut fl-2018 għall-ammont ta' EUR 3,9 biljun u EUR 0,6 biljun, rispettivament. Il-faċilità tal-BOP, strument finanzjarju bbażat fuq il-politika, tipprovdi assistenza finanzjarja għal perjodu ta' żmien medju lill-Istati Membri tal-UE li ma adottawx l-Euro. Hija tippermetti l-għoti ta' self lil Stati Membri li jkunu qegħdin jesperjenzaw, jew li jkunu mhedda serjament minn, diffikultajiet fil-bilanċi tal-pagamenti jew fil-movimenti tal-kapital tagħhom. L-ammont pendenti massimu ta' self mogħti taħt l-istrument huwa limitat għal EUR 50 biljun. Is-self meħud relatat ma' dan is-self tal-BOP huwa garantit mill-baġit tal-UE. Selfiet tal-KEFA f'Likwidazzjoni mhumiex self għal assistenza finanzjarja iżda ċedoli sabiex il-flussi ta' flus jinżammu paralleli mat-teħid b'self. Madankollu, b'mod simili għas-self għal assistenza finanzjarja, dawn ingħataw fuq fondi missellfa skont l-Artikoli 54 u 56 tat-Trattat tal-KEFA għall-finanzjament tal-proġetti. Il-valur nominali ta' self ieħor fil-31 ta' Diċembru 2018 jammonta għal total ta' EUR 617-il miljun (2017: EUR 561 miljun). Is-self b'kundizzjonijiet speċjali jingħata b'rati preferenzjali bħala parti mill-kooperazzjoni ma' Stati li mhumiex membri. Id-depożiti ta' żmien fiss jinkludu prinċipalment ammonti b'maturità bejn 3 u12-il xahar li ma jissodisfawx id-definizzjoni ta' ekwivalenti ta' flus. Is-self surrogat huwa self inadempjenti li ngħata mill-BEI u garantit mill-baġit tal-UE, li għalih id-drittijiet kollha ġew surrogati lill-UE wara l-pagament mill-Fond ta' Garanzija għal azzjonijiet esterni jew il-Fond ta' Garanzija tal-FEIS. Dan is-self huwa indebolit kompletament għal ammont ta' EUR 579 miljun (2017: EUR 432 miljun). It-talbiet għal ħlas ta' garanzija, li seħħew fl-2018, kienu parzjalment koperti minn provvedimenti finanzjarji li saru fis-snin preċedenti. Skont il-ftehimiet rilevanti bejn l-UE u l-BEI, il-proċedimenti ta' rkupru jitwettqu mill-BEI f'isem l-UE bl-għan li tiġi rkuprata kwalunkwe somma dovuta. Għall-ġestjoni kondiviża, kważi l-ammonti ta' prefinanzjament kollha huma relatati mal-perjodu ta' programmazzjoni kurrenti. Hemm prefinanzjament inizjali li mhux se jiġi approvat qabel tmiem il-perjodu u jitqies bħala mhux kurrenti. Hemm ukoll prefinanzjament annwali li jiġi approvat fuq bażi annwali u jitqies bħala kurrenti. Fl-2018 tħallsu EUR 10 biljun fi prefinanzjament ġdid. L-ammonti tal-prefinanzjament relatati mal-ġestjoni kondiviża huma stabbli meta mqabbla mal-2017 ħlief għal tnaqqis fl-ammonti taħt ġestjoni kondiviża "oħra". Dan huwa relatat mal-Fond ta' Solidarjetà tal-Unjoni Ewropea (ammonti għall-appoġġ għar-rikostruzzjoni fl-Italja wara t-terremoti tal-2016/2017 li seħħew hemm). Dawn l-ammonti tħallsu bħala prefinanzjament fl-2017 u ddaħħlu mal-ispejjeż tal-2018. Għall-ġestjoni diretta, l-ammonti ta' prefinanzjament huma relatati prinċipalment ma' Orizzont 2020 u mal-Faċilità Nikkollegaw l-Ewropa. Għall-ġestjoni indiretta, il-prefinanzjament ikopri prinċipalment programmi ta' politika interna bħal Erasmus, Galileo u EGNOS, iżda wkoll strumenti relatati mar-relazzjonijiet esterni bħall-ENI (l-Istrument Ewropew ta' Viċinat), DCI (l-Istrument ta' Kooperazzjoni għall-Iżvilupp) u Għajnuna Umanitarja. Dawn huma garanziji li l-Kummissjoni titlob mill-benefiċjarji li mhumiex Stati Membri, f'ċerti każijiet, meta jħallsu pagamenti bil-quddiem (prefinanzjament). Hemm żewġ valuri li jridu jiġu ddivulgati għal dan it-tip ta' garanzija, il-valur "nominali" u dak "kurrenti". Għall-valur nominali, l-avveniment ġenerattiv huwa marbut mal-eżistenza tal-garanzija. Għall-valur kurrenti, l-avveniment ġenerattiv tal-garanzija huwa l-pagament tal-prefinanzjament u/jew l-approvazzjonijiet sussegwenti. Fil-31 ta' Diċembru 2018, il-valur nominali tal-garanziji riċevuti fir-rigward tal-prefinanzjament kien jammonta għal EUR 516-il miljun, filwaqt li l-valur kontinwu ta' dawk il-garanziji kien ta' EUR 420 miljun (2017: EUR 620 miljun u EUR 462 miljun rispettivament). Ċerti ammonti ta' prefinanzjament imħallsin taħt is-7 Programm Kwadru għar-riċerka u l-iżvilupp teknoloġiku (FP7) u taħt Orizzont 2020 huma effettivament koperti minn Fond ta' Garanzija tal-Parteċipanti (PGF). Il-PGF huwa strument ta' benefiċċju reċiproku stabbilit biex ikopri r-riskji relatati ma' benefiċjarji li ma jħallsux l-ammonti matul l-implimentazzjoni tal-azzjonijiet indiretti tal-FP7 u Orizzont 2020. Il-parteċipanti kollha fl-azzjonijiet indiretti li jirċievu għotja mill-UE jikkontribwixxu 5 % tal-ammont totali riċevut għall-kapital tal-PGF. Fil-31 ta' Diċembru 2018, l-ammonti ta' prefinanzjament koperti mill-PGF kienu jammontaw għal EUR 2 biljun (2017: EUR 1,9 biljun). L-UE (irrappreżentata mill-Kummissjoni) taġixxi bħala aġent eżekuttiv tal-parteċipanti tal-PGF, iżda l-fond huwa proprjetà tal-parteċipanti. Fi tmiem is-sena, il-PGF kellu assi totali ta' EUR 2,1 biljun (2017: EUR 2,0 biljun). L-assi tal-PGF jinkludu wkoll assi finanzjarji li huma ġestiti mid-Direttorat Ġenerali għall-Affarijiet Ekonomiċi u Finanzjarji tal-Kummissjoni. Minħabba li l-PGF huwa entità separata, l-assi tal-fond mhumiex ikkonsolidati f'dawn il-kontijiet annwali tal-UE. Taħt il-qafas tal-programmi tal-Fondi Strutturali u ta' Investiment Ewropej (FSIE), huwa possibbli li jsiru pagamenti bil-quddiem mill-baġit tal-UE lill-Istati Membri sabiex jippermettulhom jikkontribwixxu għall-istrumenti finanzjarji (jiġifieri self, investimenti ta' ekwità jew inkella garanziji). Dawn l-istrumenti finanzjarji huma stabbiliti u mmaniġġati taħt ir-responsabbiltà tal-Istati Membri, u mhux tal-Kummissjoni. Madankollu, il-flejjes li ma jintużawx minn dawn l-istrumenti fi tmiem is-sena huma proprjetà tal-UE (bħal bil-prefinanzjament kollu) u b'hekk huma ttrattati bħala assi fuq il-karta bilanċjali tal-UE. Skont il-politika ta' koeżjoni, mill-EUR 5 790 miljun imħallsa, hu stmat li EUR 3 590 miljun ma kinux intużaw sal-31 ta' Diċembru 2018. Dan jinkludi l-kontribuzzjoni tal-Istati Membri lill-Inizjattiva tal-SMEs, strument intenzjonat li jistimula self addizzjonali mis-settur bankarju lill-SMEs (EUR 1 213-il miljun imħallsa, li minnhom EUR 391 miljun huma stmati bħala li mhumiex użati). Għall-iżvilupp rurali, sa tmiem is-sena kien hemm EUR 83 miljun li kienu għadhom ma ntużawx. L-ammonti kollha relatati mal-politika ta' koeżjoni huma meqjusa li jew ġew implimentati jew ġew riallokati għal miżuri oħra, u għalhekk ma jifdal l-ebda assi fuq il-karta tal-bilanċ fil-31 ta' Diċembru 2018. Ta' min jinnota li l-implimentazzjoni attwali tad-diversi strumenti se tiġi riveduta bħala parti mill-proċess ta' għeluq tal-programmi. Simili għal dak li ntqal hawn fuq, l-avvanzi mħallsin mill-Istati Membri għal diversi skemi ta' għajnuna (għajnuna mill-Istat, miżuri tas-suq tal-FAEG jew miżuri ta' investiment tal-FAEŻR) li ma ntużawx sal-aħħar tas-sena huma rreġistrati bħala assi (avvanzi) fil-karta bilanċjali tal-UE. Il-Kummissjoni stmat il-valur ta' dawn l-avvanzi abbażi tal-informazzjoni pprovduta mill-Istati Membri; l-ammonti li rriżultaw huma inklużi taħt is-subintestatura Skemi ta' Għajnuna ta' hawn fuq. L-ammonti mhux użati fi tmiem is-sena kienu stmati għal EUR 1 477 miljun għall-politika ta' koeżjoni u EUR 1 171 miljun għall-agrikoltura u l-iżvilupp rurali. Huwa stmat li EUR 195 miljun imħallsin fil-kuntest tal-iżvilupp rurali baqgħu ma ntużawx sal-aħħar tal-2018. L-ammonti mhux kurrenti dovuti mill-Istati Membri jirrigwardjaw primarjament deċiżjonijiet tal-approvazzjoni tal-konformità mhux eżegwiti għall-Fond Agrikolu Ewropew ta' Garanzija (FAEG) u għall-Fond Agrikolu Ewropew għall-Iżvilupp Rurali (FAEŻR). L-ammonti relatati ma' dawn id-deċiżjonijiet qed jiġu rkuprati f'pagamenti akkont annwali. "Kontijiet A" tirreferi għad-dikjarazzjonijiet ta' kull xahar li fihom l-Istati Membri jikkomunikaw l-intitolamenti ta' Riżorsi Proprji Tradizzjonali (RPT) stabbiliti lill-Kummissjoni iżda li jkunu għadhom ma ġewx irkuprati. Ir-RPT huma magħmula minn dazji doganali u imposti fuq iz-zokkor, u jinġabru mill-Istati Membri f'isem il-Kummissjoni. Rigward il-każ ta' ksur, fit-8 ta' Marzu 2018, il-Kummissjoni Ewropea bagħtet ittra ta' intimazzjoni (il-Ksur Nru 2018/2008) lir-Renju Unit minħabba li dan irrifjuta li jqiegħed id-dazji doganali għad-dispożizzjoni tal-baġit tal-UE, kif rikjest mid-dritt tal-UE. Fid-dawl ta' nuqqas ta' tweġiba sodisfaċenti mir-Renju Unit, il-Kummissjoni bagħtet Opinjoni Motivata fl-24 ta' Settembru 2018 u fid-19 ta' Diċembru 2018 iddeċidiet li tirreferi l-każ lill-Qorti tal-Ġustizzja tal-UE. Ir-Renju Unit wieġeb għall-Opinjoni Motivata fil-11 ta' Frar 2019. Din it-tweġiba mill-ġdid tqieset mhux sodisfaċenti u fis-6 ta' Marzu 2019 il-Kummissjoni kkonfermat id-deċiżjoni tagħha li tirreferi l-ksur lill-Qorti tal-Ġustizzja tal-UE. L-applikazzjoni ġiet ippreżentata fis-7 ta' Marzu 2019. Rapport tal-OLAF tal-2017 kien sab li l-importaturi fir-Renju Unit evitaw ammont kbir ta' dazji doganali billi użaw fatturi fittizji u foloz u dikjarazzjonijiet mhux korretti tal-valur doganali fl-importazzjoni. Abbażi ta' metodoloġija żviluppata mill-OLAF u mill-JRC u abbażi tal-informazzjoni disponibbli, il-Kummissjoni tqis li l-ksur tal-leġiżlazzjoni tal-UE mir-Renju Unit irriżulta, matul il-perjodu minn Novembru 2011 sa Ottubru 2017, f'telf għall-baġit tal-UE li jammonta għal EUR 2,1 biljun (nett, jiġifieri wara li jitnaqqsu l-kostijiet tal-ġbir li għandhom jinżammu mir-Renju Unit mill-ammont gross ta' EUR 2,7 biljun). Ir-Renju Unit ma jaqbilx mal-metodoloġija użata mill-Kummissjoni li tqis it-telf ta' hawn fuq. Barra minn hekk, fil-kontijiet il-Kummissjoni inkludiet stima tal-maniġment ta' EUR 0,7 biljun (li l-parti l-kbira minnha hija mgħax applikabbli) għad-dazji doganali stabbiliti. Ir-Renju Unit ma jaqbilx ma' dan l-ammont. "Kontijiet separati" tirreferi għal intitolamenti stabbiliti li ma ġewx inklużi fil-"kontijiet A", minħabba li ma ġewx irkuprati mill-Istati Membri u ma ġie pprovdut ebda titolu ta' sigurtà (jew jekk ikun ġie pprovdut titolu ta' sigurtà iżda l-ammonti jkunu kkontestati). Dawn l-intitolamenti huma soġġetti għal indeboliment abbażi tal-informazzjoni pprovduta kull sena mill-Istati Membri. "Riżorsi proprji li għandhom jiġu riċevuti" tirreferi għa rekuperabbli bħala riżultat tal-baġit emendatorju Nru 6/2018 fit-12 ta' Diċembru 2018. L-ammonti kellhom jiġu jiddaħħlu mill-Istati Membri fl-ewwel jum tax-xogħol ta' Jannar 2019. Din il-partita tkopri primarjament l-ammonti dovuti mill-Istati Membri fil-31 ta' Diċembru 2018, kif iddikjarati u ċċertifikati mill-Istati Membri fil-15 ta' Ottubru 2018. Issir stima għar-rekuperabbli li jirriżultaw wara din id-dikjarazzjoni u sal-31 ta' Diċembru 2018. Il-Kummissjoni qed tikkalkula wkoll tnaqqis fil-valur kontabbli tal-ammonti dovuti minn benefiċjarji, li aktarx ma jiġux irkuprati. Il-fatt li jsir dan l-aġġustament ma jfissirx li l-Kummissjoni qegħda tirrinunzja għall-irkupru ta' dawn l-ammonti fil-futur. Huwa inkluż ukoll tnaqqis ta' 20 % fl-aġġustament, li jikkorrispondi għal dak li l-Istati Membri jistgħu jżommu sabiex ikopru l-kostijiet amministrattivi. Kumpaniji mmultati li nedew jew qed jippjanaw li jniedu appell għandhom l-għażla li jew jagħmlu ħlasijiet proviżorji jew li jipprovdu garanziji bankarji lill-Kummissjoni. Għal EUR 9 354 miljun (2017: EUR 4 004 miljun) f'multi mhux imħallsa sa tmiem is-sena, il-Kummissjoni aċċettat garanziji. L-ammonti mnaqqsa fil-valur minħabba indeboliment jirriflettu l-valutazzjoni każ b'każ mill-Kummissjoni tal-ammonti ta' multi mhux imsarrfa jew mhux koperti b'garanzija, li l-Kummissjoni tistenna li mhix se tirkupra. Iż-żieda fl-ammonti rekuperabbli tal-multi tal-kompetizzjoni hi primarjament dovuta għal żewġ multi sinifikanti (li laħqu total ta' EUR 5 339 miljun) fejn il-kumpaniji kkonċernati koprew il-multa b'garanziji bankarji aċċettati mill-Kummissjoni. Introjtu dovut ieħor jinkludi EUR 1 146 miljun li l-Kummissjoni tistenna li tirkupra mingħand l-Istati Membri fil-qasam tal-koeżjoni. L-irkupru ser isir bħala riżultat tal-eżami u l-aċċettazzjoni tal-kontijiet annwali sottomessi mill-Istati Membri fil-15 ta' Frar 2019. Din il-proċedura għall-aċċettazzjoni tal-kontijiet annwali tal-Istati Membri ġiet introdotta għall-ewwel darba fil-qasam tal-koeżjoni għall-perjodu ta' programmazzjoni 2014-2020. Din l-intestatura tkopri l-fondi kollha li l-Kummissjoni żżomm fil-kontijiet tagħha f'kull Stat Membru u pajjiż tal-EFTA (teżor jew bank ċentrali), kif ukoll f'kontijiet kurrenti, kontijiet imprest u flejjes żgħar f'banek kummerċjali. Il-bilanċ tat-teżor fl-aħħar tal-2018 huwa dovut għall-elementi prinċipali li ġejjin: Rigward ir-riżorsi proprji, il-bilanċ tat-teżor fi tmiem is-sena jinkludi EUR 0,75 biljun imħallsa minn qabel minn uħud mill-Istati Membri b'rabta mal-baġit emendatorju 6 adottat fl-2018. Ammont ta' EUR 1,4 biljun f'multi imposti mill-Kummissjoni għal ksur tar-regoli tal-kompetizzjoni, li ssarraf b'mod definittiv fl-2018 u li għadu ma ġiex inkluż f'xi baġit emendatorju, ukoll huwa parti mill-bilanċ tat-teżor fi tmiem is-sena. Il-bilanċ tat-teżor jinkludi wkoll dħul assenjat u approprjazzjonijiet ta' pagament oħrajn ta' EUR 7,4 biljun. Dan l-obbligu tal-benefiċċju definit jirrappreżenta l-valur preżenti ta' pagamenti futuri mistennija li l-UE hija obbligata li tagħmel sabiex issalda l-obbligi ta' pensjoni li jirriżultaw mis-servizz tal-impjegati fil-perjodi kurrenti u ta' qabel. L-iskema għadha għaddejja u, bħala tali, il-pagamenti kollha meħtieġa li jridu jsiru mill-iskema fuq bażi annwali jiġu inklużi fil-baġit tal-UE kull sena. L-obbligazzjonijiet ta' din l-iskema tal-pensjonijiet ġew ivvalutati fuq il-bażi tan-numru ta' persunal u tal-persunal irtirat fil-31 ta' Diċembru 2018 u fuq ir-regoli tar-Regolamenti tal-Persunal applikabbli f'din id-data. Din il-valwazzjoni twettqet f'konformità mal-metodoloġija tal-IPSAS 39 (u għalhekk f'konformità wkoll mar-regola tal-UE dwar il-kontabbiltà nru 12). Kif diġà ġie nnotat fil-kontijiet annwali tal-2017, is-servizzi rilevanti tal-Kummissjoni kienu qed jaħdmu sa biex isaħħu l-metodi għall-ġbir tad-data, kif ukoll sabiex itejbu s-suppożizzjonijiet u l-metodi ta' kalkolu. Riżultat minnhom ta' din il-ħidma kien valwazzjoni aktar preċiża tal-obbligazzjoni b'rabta mal-pensjonijiet tal-persuni superstiti (jiġifieri fejn il-membru jkun deċedut) billi tintuża l-aktar prattika attwarjali aġġornata. L-impatt ta' dan il-metodu mtejjeb fuq l-obbligazzjoni tal-2018 huwa żieda ta' EUR 2,1 biljun. Li kieku dan il-metodu ntuża fl-2017, dik l-obbligazzjoni kienet tkun EUR 2,3 biljun ogħla meta mqabbla mal-metodu preċedenti li kien jintuża. Din tirreferi għall-obbligazzjoni li tirrigwardja l-obbligi tal-pensjonijiet fil-konfront tal-Membri u l-eks-Membri tal-Kummissjoni, tal-Qorti tal-Ġustizzja (u tal-Qorti Ġenerali) u tal-Qorti tal-Awdituri, il-Kunsill, l-Ombudsman, il-Kontrollur Ewropew għall-Protezzjoni tad-Data u t-Tribunal tas-Servizz Ċivili tal-Unjoni Ewropea. F'din l-intestatura hemm inkluża wkoll obbligazzjoni relatata mal-pensjonijiet tal-Membri tal-Parlament Ewropew. Il-valur preżenti tal-obbligu tal-benefiċċju definit huwa l-pagamenti futuri mistennija skontati meħtieġa biex jiġi saldat l-obbligu li jirriżulta mis-servizz tal-impjegati fil-perjodi kurrenti u ta' qabel. Hawn taħt hija ppreżentata analiżi taċ-ċaqliq tas-sena kurrenti fl-obbligu tal-benefiċċju definit: L-ispejjeż kurrenti tas-servizz huma ż-żieda fil-valur preżenti tal-obbligu tal-benefiċċju definit li jirriżulta mis-servizz tal-membri kurrenti fil-perjodu kurrenti. L-ispejjeż tal-imgħax huma l-ispejjeż tal-imgħax, jiġifieri ż-żieda matul il-perjodu fil-valur preżenti tal-obbligu tal-benefiċċju definit minħabba li l-benefiċċji jkunu perjodu wieħed eqreb għas-saldu. Il-qligħ u t-telf attwarjali mis-suppożizzjonijiet attwarjali (rati ta' skont bħal demografiċi u finanzjarji u żidiet mistennija fis-salarji) jirriżultaw meta dawn is-suppożizzjonijiet jiġu aġġornati sabiex jirriflettu tibdiliet fil-kundizzjonijiet sottostanti. Il-benefiċċji (pereżempju, pensjonijiet jew rimborżi ta' kostijiet mediċi) jitħallsu matul is-sena skont ir-regoli tal-iskema. Dawn il-benefiċċji mħallsa jwasslu għal tnaqqis fl-obbligu ta' benefiċċju definit. Hawn taħt jidhru s-suppożizzjonijiet attwarjali prinċipali użati fil-valutazzjoni taż-żewġ skemi ewlenin ta' benefiċċju għall-impjegati tal-UE: Ir-rati ta' mortalità għall-2017 u għall-2018 huma bbażati fuq It-Tabella tal-UE dwar il-Ħajja tal-Impjegati taċ-Ċivil — EULT 2018. Ir-rata ta' skont nominali hija ddeterminata bħala l-valur tar-rendiment mingħajr kupun tal-Euro (b'maturità ta' 20 sena minn Diċembru 2018 għall-Iskema tal-Pensjonijiet tal-Uffiċjali Ewropej (PSEO), u 25 sena għar-Reġim Komuni tal-Assigurazzjoni tal-Mard). Ir-rata tal-inflazzjoni użata tkun ir-rata tal-inflazzjoni mistennija matul il-perjodu ekwivalenti. Hija trid tiġi ddeterminata b'mod empiriku, abbażi tal-valuri prospettivi kif espressi mill-bonds marbuta mal-indiċi fuq is-swieq finanzjarji Ewropej. Ir-rata ta' skont reali tiġi kkalkolata mir-rata ta' skont nominali u mir-rata ta' inflazzjoni mistennija fit-tul. L-analiżi tas-sensittività hija bbażata fuq simulazzjonijiet li jbiddlu, ceteris paribus, il-valur tas-suppożizzjonijiet ikkonċernati u wara li jiġi osservat kif jirreaġixxi l-mudell. Bidla ta' għaxar punti perċentwali fir-rati tax-xejriet tal-kostijiet mediċi preżunti jkollha l-effetti li ġejjin: Bidla ta' għaxar punti perċentwali (0,1%) fir-rata ta' skont preżunta jkollha l-effetti li ġejjin: Bidla ta' għaxar punti perċentwali (0,1%) fiż-żidiet mistennija fis-salarju jkollha l-effetti li ġejjin: Bidla ta' sena fl-età ta' rtirar supponuta jkollha l-effetti li ġejjin: Bidla ta' għaxar punti perċentwali (0,1%) fir-rata ta' skont preżunta jkollha l-effetti li ġejjin: Bidla ta' għaxar punti perċentwali (0,1%) fiż-żidiet mistennija fis-salarju jkollha l-effetti li ġejjin: Bidla ta' sena fl-età ta' rtirar supponuta jkollha l-effetti li ġejjin: Il-provvedimenti huma ammonti stmati b'mod affidabbli, li jirriżultaw minn avvenimenti tal-passat, li probabbilment ser ikollhom jitħallsu mill-baġit tal-UE fil-ġejjieni. Din hija l-istima tal-ammonti li probabbilment ikollhom jitħallsu wara tmiem is-sena fir-rigward ta' għadd ta' kawżi legali li jinsabu għaddejjin. Mill-2017, il-bażi għall-provvediment ġiet aġġornata skont l-"Istrateġija tad-Dekummissjonar tal-JRC u tal-Programm tal-Immaniġġjar tal-Iskart (D&WMP) — Aġġornata fl-2017". Ir-reviżjoni tal-istrateġija, flimkien mal-ħtiġijiet tal-persunal u l-baġit, twettqet flimkien mal-Grupp ta' Esperti indipendenti tad-D&WMP. Huwa jirrappreżenta l-aħjar stima disponibbli tal-baġit u l-persunal meħtieġa biex jitlestew id-dekummissjonar tas-siti tal-JRC ta' Ispra, Geel, Karlsruhe u Petten. F'konformità mar-regoli kontabilistiċi tal-UE, din id-dispożizzjoni hija indiċizzata għall-inflazzjoni u mbagħad skontata sal-valur preżenti nett tagħha (bl-użu tal-kurva tal-iswap tal-Euro). Fil-31 ta' Diċembru 2018, dan irriżulta fi provvediment ta' EUR 1 933 miljun, maqsum bejn l-ammonti li mistennija jintużaw fl-2018 (EUR 31 miljun) u wara (EUR 1 902 miljun). Ta' min jinnota li inċertezzi kbar, li huma inerenti għall-ippjanar fit-tul tad-dekummissjonar nukleari, jistgħu jaffettwaw din l-istima li tista' tiżdied b'mod sinifikanti fil-ġejjieni. Is-sorsi ewlenin ta' inċertezza huma relatati mal-istat aħħari tas-sit li ġie ddekummissjonat, il-materjali nukleari, l-aspetti tal-ġestjoni u tar-rimi tal-iskart, id-definizzjoni mhux kompluta jew nieqsa tal-oqfsa regolatorji nazzjonali, il-proċess ta' liċenzjar ikkumplikat u li jirrikjedi ħafna żmien u l-iżviluppi futuri tas-suq industrijali tad-dekummissjonar. Dawn jikkonċernaw prinċipalment provvedimenti li jirrappreżentaw it-telf stmat li se jiġġarrab fir-rigward tal-garanziji mogħtija taħt strumenti finanzjarji differenti, fejn l-entitajiet fdati jingħataw is-setgħa li joħorġu garanziji f'isimhom stess iżda f'isem u għar-riskju tal-UE. Ir-riskju finanzjarju tal-UE marbut mal-garanziji huwa limitat u l-assi finanzjarji huma pprovduti gradwalment biex ikopru s-sejħiet futuri ta' garanzija. Din l-intestatura tinkludi wkoll provvedimenti għal self pendenti lis-Sirja maħruġa mill-BEI taħt il-mandat ta' self estern tiegħu u, b'hekk, garantiti mill-UE permezz tal-Fond ta' Garanzija għal azzjonijiet esterni. Il-provvedimenti finanzjarji mhux kurrenti huma skontati sal-valur nett preżenti tagħhom. Iż-żieda fil-provvediment finanzjarju hija relatata maż-żieda tal-volum tal-operazzjonijiet garantiti skont l-istrumenti finanzjarji ta' H2020 u ta' COSME. Is-self meħud jinkludi prinċipalment djun murija b'evidenza minn ċertifikati li jammontaw għal EUR 53 725 miljun (2017: EUR 54 674 miljun). Il-bidliet fl-ammont riportat jikkorrispondu għall-bidla fl-imgħaxijiet dovuti. L-ammonti relatati mal-kiri u l-bini hawn fuq iridu jiġu ffinanzjati minn baġits futuri. Sal-31 ta' Diċembru 2018, l-UE għandha strument finanzjarju derivattiv (Opzjoni tal-kambju — tip ta' opzjoni "put spread") li bih tkopri l-iżvalutazzjoni tal-munita barranija (UHA) b'rabta ma' self mogħti minn istituzzjonijiet finanzjarji lill-SMEs fl-Ukrajna bl-għan li jittejbu l-aċċess għall-finanzjament, kif ukoll l-attraenza tal-kundizzjonijiet tas-self fl-Ukrajna. Skont it-termini tal-kuntratt, l-UE tipprovdi lill-imsieħba tagħha b'opzjoni eżerċitabbli, għal kull self eliġibbli, sa massimu ta' 30 %, għal kontribuzzjoni tal-UE fil-każ ta' żvalutazzjoni tal-proporzjon UHA/EUR. L-ammonti pagabbli jinkludu l-fatturi u l-pretensjonijiet tal-ispejjeż riċevuti iżda li jkunu għadhom ma tħallsux sa tmiem is-sena. Huma jiġu rikonoxxuti inizjalment fil-mument tal-wasla tal-fatturi / pretensjonijiet tal-ispejjeż għall-ammonti mitluba. L-ammonti pagabbli sussegwentement jiġu aġġustati sabiex ikunu jirriflettu biss l-ammonti aċċettati wara r-reviżjoni tal-ispejjeż, u l-ammonti stmati li huma eliġibbli. L-ammonti stmati li mhumiex eliġibbli huma inklużi fil-kolonna "Aġġustamenti"; l-akbar ammonti jirrigwardaw l-azzjonijiet strutturali. L-ammonti pagabbli li jikkonċernaw il-politika ta' koeżjoni (FEŻR, FK, FSE) raw tnaqqis li hu primarjament relatat mal-fatt li l-pretensjonijiet relatati mal-perjodu 2007-2013 naqsu b'mod sinifikanti għal EUR 3,5 biljun (2017: EUR 10 biljun), peress li l-Kummissjoni qed tivverifika l-pretensjonijiet tal-kostijiet finali sottomessi mill-Istati Membri. Fl-istess ħin, il-pretensjonijiet relatati mal-perjodu 2014-2020 żdiedu għal EUR 10 biljun (2017: EUR 5 biljun) wara l-progress ulterjuri fl-implimentazzjoni tal-programmi. Iż-żieda fl-ammonti pagabbli tal-FAEG hija relatata mat-tqassim mill-ġdid tal-obbligazzjonijiet totali tal-FAEG bejn l-ammonti pagabbli u l-miżati dovuti. L-obbligazzjonijiet totali tal-FAEG għadhom relattivament stabbli għal EUR 44 159 miljun meta mqabbla mal-EUR 44 837 miljun tas-sena l-oħra. Madankollu, fl-2018 l-ammonti mitluba diġà koperti b'deċiżjoni dwar il-konformità (meqjusa bħala ammont pagabbli) huma ogħla milli kienu fl-2017. Minbarra l-ammonti speċifikati hawn fuq, fi tmiem l-2018 kienu rċevuti EUR 0,5 biljun f'talbiet għal prefinanzjament u dawn kienu għadhom ma tħallsux sa l-aħħar tas-sena. Skont ir-regoli kontabilistiċi tal-UE, dawn l-ammonti ma jiddaħħlux bħala ammonti pagabbli. L-imposti dovuti jitqassmu kif ġej: F'konformità mar-regoli dwar il-kontabbiltà tal-UE, l-aġġustament fil-valur ġust tal-assi finanzjarji disponibbli għall-bejgħ jingħadd permezz tar-riżerva ta' valur ġust. L-ammont jirrigwarda primarjament ir-riżervi tal-KEFA f'likwidazzjoni (EUR 1 514 miljun) għall-assi tal-Fond ta' Riċerka għall-Faħam u l-Azzar, li nħolqu fil-kuntest tal-istralċ tal-KEFA. Dan l-ammont jirrappreżenta dik il-parti mill-ispejjeż imġarrba mill-UE sal-31 ta' Diċembru li trid titħallas minn baġits futuri. Ħafna mill-ispejjeż huma rikonoxxuti skont ir-regoli dwar il-kontabbiltà bbażata fuq id-dovuti fis-sena N, għalkemm effettivament jistgħu jitħallsu fis-sena N+1 (jew aktar tard) u, għalhekk, jiġu ffinanzjati billi jintuża l-baġit tas-sena N+1 (jew aktar tard). L-inklużjoni ta' dawn l-obbligazzjonijiet fil-kontijiet, flimkien mal-fatt li l-ammonti korrispondenti huma ffinanzjati minn baġits futuri, iwasslu sabiex ikun hemm ħafna aktar obbligazzjonijiet milli assi fi tmiem is-sena. L-aktar ammonti sinifikanti li għandhom jiġu enfasizzati jikkonċernaw l-attivitajiet tal-FAEG u obbligazzjonijiet tal-benefiċċji tal-impjegati. Għandu jiġi nnotat ukoll li dan ta' hawn fuq ma għandu ebda effett fuq ir-riżultat tal-baġit — id-dħul tal-baġit għandu dejjem ikun daqs jew akbar min-nefqa tal-baġit u kwalunkwe dħul eċċessiv jintradd lura lill-Istati Membri. Il-kejl mill-ġdid fl-obbligazzjonijiet tal-benefiċċji tal-impjegati huwa relatat mal-qligħ u t-telf attwarjali li jirriżultaw mill-valwazzjoni attwarjali ta' dawn l-obbligazzjonijiet. Mill-1 ta' Jannar 2018 hija applikabbli r-regola kontabilistika emendata tal-UE nru 12 (ibbażata fuq IPSAS 39) għall-benefiċċji tal-impjegati. Skont din ir-regola, il-qligħ u t-telf attwarjali huma ppreżentati bħala ċaqliq fl-assi netti minflok fid-dikjarazzjoni tal-prestazzjoni finanzjarja. Ir-riżorsi proprji huma l-element primarju tad-dħul operatorju tal-UE. Id-dħul tal-ING (introjtu nazzjonali gross) jammonta għal EUR 105 780 miljun għall-2018 (2017: EUR 78 620 miljun) u huwa l-aktar sinifikanti mit-tliet kategoriji ta' riżorsi proprji. Jiġi impost perċentwal uniformi fuq l-ING ta' kull Stat Membru. Id-dħul tal-ING jibbilanċja d-dħul u l-infiq, jiġifieri jiffinanzja l-parti mill-baġit li mhijiex koperta minn sorsi oħrajn ta' introjtu. Iż-żieda fid-dħul tal-ING hija spjegata prinċipalment miż-żieda tal-approprjazzjonijiet ta' pagament fl-2018 flimkien mas-surplus tal-baġit limitat mis-sena finanzjarja preċedenti (EUR 556 miljun; eskluż ir-riżultat tal-EFTA). Iż-żewġ elementi impattaw il-kontribuzzjonijiet tal-ING mitluba mill-Istati Membri fl-2018, billi din il-kontribuzzjoni hija figura saldatorja. Dan id-dħul ta' EUR 6 740 miljun (2017: EUR 4 664 miljun) jirrigwardja multi li l-Kummissjoni imponiet fuq il-kumpaniji għal ksur tar-regoli tal-kompetizzjoni tal-UE u multi li l-Kummissjoni imponiet fuq l-Istati Membri għal ksur tad-dritt tal-UE. Il-Kummissjoni tirrikonoxxi d-dħul mill-multi meta tadotta d-deċiżjoni li timponi multa u tinnotifika uffiċjalment lid-destinatarju. L-ammonti tal-multi huma prinċipalment multi tal-kompetizzjoni (EUR 6 534 miljun). L-akbar każijiet jikkonċernaw ksur tar-regoli tal-UE dwar l-antitrust, jiġifieri multa imposta fuq Google għall-impożizzjoni ta' restrizzjonijiet illegali fuq il-manifatturi ta' apparati Android u fuq l-operaturi tan-netwerks mobbli (EUR 4 343 miljun) u multa imposta fuq Qualcomm talli abbużat mill-pożizzjoni dominanti tagħha fis-suq taċ-chipsets (EUR 997 miljun). Din l-intestatura tirrappreżenta prinċipalment l-ordnijiet ta' rkupru maħruġa mill-Kummissjoni li jiġu msarrfa jew paċuti kontra (jiġifieri mnaqqsa minn) pagamenti sussegwenti rreġistrati fis-sistema kontabilistika tal-Kummissjoni, magħmula b'tali mod li tirkupra n-nefqa li kienet preċedentament imħallsa mill-baġit tal-UE. L-irkupri huma bbażati fuq kontrolli, awditi jew analiżi tal-eliġibbiltà u, għalhekk, dawn l-azzjonijiet huma kunsiderazzjoni importanti fl-implimentazzjoni tal-baġit tal-UE. Dawn l-operazzjonijiet jipproteġu l-baġit tal-UE min-nefqa mġarrba bi ksur tal-liġi. Ġew inklużi wkoll l-ordnijiet ta' rkupru maħruġa mill-Istati Membri lill-benefiċjarji tan-nefqa tal-FAEG, kif ukoll il-varjazzjoni tal-estimi tal-introjtu dovut mit-tmiem is-sena preċedenti sa dik kurrenti. L-ammonti inklużi fit-tabella ta' hawn fuq jirrappreżentaw dħul li jsir permezz tal-ħruġ ta' ordnijiet ta' rkupru. Għal din ir-raġuni, dawn iċ-ċifri ma jistgħux juru l-firxa sħiħa tal-miżuri meħuda biex ikun protett il-baġit tal-UE, partikolarment għall-politika ta' koeżjoni fejn hemm fis-seħħ mekkaniżmi speċifiċi sabiex jiżguraw il-korrezzjoni ta' nefqa ineliġibbli, li ħafna minnha ma tinvolvix il-ħruġ ta' ordni ta' rkupru. Mhux inklużi huma l-ammonti rkuprati permezz ta' tpaċija mal-ispejjeż, l-ammonti rkuprati permezz tal-irtirar u l-irkupri tal-ammonti ta' prefinanzjament. L-irkupri tal-ġestjoni kondiviża jifformaw il-biċċa l-kbira tat-total: Fil-qafas tal-FAEG u tal-FAEŻR, l-ammonti kontabilizzati bħala dħul għas-sena taħt din l-intestatura huma korrezzjonijiet finanzjarji tas-sena u rimborżi ddikjarati mill-Istati Membri u rkuprati matul is-sena, kif ukoll iż-żieda netta fl-ammonti pendenti ddikjarati mill-Istati Membri li għandhom jiġu rkuprati fi tmiem is-sena fir-rigward ta' frodi u irregolaritajiet. L-ammonti ewlenin relatati mal-politika ta' koeżjoni huma relatati mal-introjtu dovut ta' EUR 1 146 miljun li l-Kummissjoni qed tistenna li se tirkupra mingħand l-Istati Membri. L-irkupru ser isir bħala riżultat tal-eżami u l-aċċettazzjoni tal-kontijiet annwali sottomessi mill-Istati Membri fil-15 ta' Frar 2019. Din il-proċedura għall-aċċettazzjoni tal-kontijiet annwali tal-Istati Membri ġiet introdotta għall-ewwel darba fil-qasam tal-koeżjoni għall-perjodu ta' programmazzjoni 2014-2020. Id-dħul mit-taxxi u l-kontribuzzjonijiet tal-persunal hu relatat primarjament mat-tnaqqisiet mis-salarji tal-persunal. Il-kontribuzzjonijiet tal-irtirar u t-taxxa fuq l-introjtu jirrappreżentaw l-ammonti sostanzjali fi ħdan il-kategorija. Kontribuzzjonijiet minn pajjiżi terzi huma kontribuzzjonijiet mill-pajjiżi tal-EFTA u mill-pajjiżi tal-adeżjoni. Kontribuzzjonijiet minn Stati Membri għal għajnuna esterna huma primarjament l-ammonti riċevuti sabiex tiġi stabbilita l-Faċilità għar-Refuġjati fit-Turkija. L-aġġustamenti baġitarji rriżultaw f'ammont negattiv peress li jinkludu surplus baġitarju konsiderevolment inqas mis-sena ta' qabel (EUR 555 miljun meta mqabbla ma' EUR 6,4 biljun fl-2017) u aġġustamenti għoljin fl-ING/VAT ta' EUR 1 292 miljun. L-ammont ta' dħul ieħor fl-2018 minn tranżazzjonijiet mhux ta' skambju jinkludi ammont ta' EUR 100 miljun eżerċitat mill-FEŻ, li jirrappreżenta l-kontribuzzjoni tiegħu għall-baġit tal-UE għall-finijiet tal-Fond ta' Garanzija tal-EFSD stabbilit fl-2018 skont ir-Regolament (UE) 2017/1601. Ammonti sinfikanti oħra huma relatati mal-Finanzjament mill-KESE għar-Riċerka fil-Faħam u l-Azzar (EUR 64 miljun) u l-kontribuzzjonijiet minn entitajiet oħra (EUR 176 miljun). Id-dħul mit-tariffi għall-għoti ta' servizzi jinkludi prinċipalment it-tariffi tal-awtorizzazzjoni għall-kummerċjalizzazzjoni mitluba mill-Aġenzija Ewropea għall-Mediċini u t-tariffi tal-marka kummerċjali miġbura mill-Uffiċċju tal-Proprjetà Intellettwali tal-Unjoni Ewropea. L-akbar żieda tikkonċerna l-politika ta' koeżjoni (FEŻR, FK u FSE) u primarjament hi relatata mal-ispejjeż iddikjarati matul is-sena li tħallsu jew intużaw għall-approvazzjoni tal-prefinanzjament. Filwaqt li kien hemm tnaqqis fl-ispejjeż għall-perjodu 2007-2013 (fażi ta' għeluq), l-implimentazzjoni għall-perjodu ta' programmazzjoni kurrenti 2014-2020 żdiedet b'mod sinifikanti fl-2018. L-istess jgħodd għall-FAEŻR u strumenti oħrajn tal-iżvilupp rurali. Spejjeż oħrajn jinkludu prinċipalment: L-Asil u l-Migrazzjoni (EUR 0,6 biljun), il-Fond għal Għajnuna Ewropea għall-Persuni l-Aktar fil-Bżonn (EUR 0,4 biljun), il-Fond ta' Solidarjetà tal-Unjoni Ewropea (EUR 0,9 biljun) u l-Fond Ewropew għall-Affarijiet Marittimi u s-Sajd (EUR 0,6 biljun). Iż-żieda mqabbla mas-sena l-oħra primarjament hija relatata mal-Fond ta' Solidarjetà tal-Unjoni Ewropea u l-Fond Ewropew għall-Affarijiet Marittimi u s-Sajd. Dawn l-ammonti jikkonċernaw prinċipalment l-implimentazzjoni tal-Politika dwar ir-Riċerka (EUR 7,3 biljun), il-Programmi tan-Netwerks (EUR 2,7 biljun), l-Istrumenti ta' Kooperazzjoni għall-Iżvilupp (EUR 1,4 biljun), il-Politika Ewropea tal-Viċinat (EUR 1,1 biljun). Iż-żieda fl-ispejjeż tal-ġestjoni diretta implimentati mill-aġenziji Eżekuttivi tal-UE primarjament (EUR 1,7 biljun) tirreferi għall-Aġenzija Eżekuttiva għall-Innovazzjoni u n-Netwerks (INEA) b'mod partikolari l-parti tat-trasport tal-Faċilità Nikkollegaw l-Ewropa (FNE). Il-FNE għat-trasport hija l-istrument ta' finanzjament għall-implimentazzjoni tal-politika Ewropea dwar l-infrastruttura tat-trasport u għandha l-għan li tibni jew taġġorna/tagħti ħajja ġdida lill-infrastruttura tat-trasport fl-Ewropa. Mill-ispejjeż tal-ġestjoni indiretta, EUR 4,2 biljun huma relatati ma' azzjonijiet esterni (prinċipalment l-oqsma ta' qabel l-adeżjoni, l-għajnuna umanitarja, il-kooperazzjoni internazzjonali u l-viċinat). EUR 6 biljun oħra huma relatati maż-żieda fil-kompetittività tal-Ewropa (f'oqsma bħar-riċerka, is-sistemi tan-navigazzjoni bis-satellita u l-edukazzjoni). Il-kostijiet tal-pensjonijiet jirrappreżentaw elementi tal-movimenti li nqalgħu wara r-rivalwazzjoni attwarjali tal-obbligazzjonijiet tal-benefiċċji tal-impjegati minbarra s-suppożizzjonijiet attwarjali. Għalhekk, huma ma jirrappreżentawx il-pagamenti tal-pensjoni attwali tas-sena, li huma ferm aktar baxxi. Mill-1 ta' Jannar 2018 hija applikabbli r-regola kontabilistika emendata tal-UE nru 12 (ibbażata fuq IPSAS 39) għall-benefiċċji tal-impjegati. Skont din ir-regola, il-qligħ u t-telf attwarjali ("kejl mill-ġdid fl-obbligazzjonijiet tal-benefiċċji tal-impjegati) huma ppreżentati bħala ċaqliq fl-assi netti minflok fid-dikjarazzjoni tal-prestazzjoni finanzjarja. Ir-regola kontabilistika l-ġdida ma tħallix impatt fuq l-istima ta' dawn l-ammonti. L-ammont ta' spejjeż tal-imgħax fuq teħid b'self jikkorrispondi prinċipalment għal dħul mill-imgħax fuq self għal assistenza finanzjarja (tranżazzjonijiet spalla ma' spalla). Spejjeż relatati mar-riċerka u l-iżvilupp huma inklużi fl-ispejjeż amministrattivi u dawk tal-IT u huma kif ġej: Il-wiri tad-dħul u tal-ispejjeż skont l-intestatura tal-QFP huwa bbażat fuq stima minħabba li mhux l-impenji kollha huma marbuta ma' intestatura tal-QFP. It-tabella ta' hawn fuq turi l-firxa tal-iskopertura tal-baġit tal-UE għall-pagamenti futuri possibbli marbuta mal-garanziji mogħtija lill-grupp tal-BEI. L-ammonti żborżati jirrappreżentaw l-ammonti diġà mogħtija lill-benefiċjarji finali, filwaqt li l-ammonti ffirmati jinkludu dawn il-flejjes żborżati flimkien mal-ftehimiet diġà ffirmati mal-benefiċjarji jew l-intermedjarji finanzjarji, iżda li għadhom ma ġewx żborżati. Il-limitu massimu jirrappreżenta l-garanzija totali li l-baġit tal-UE u, b'hekk, l-Istati Membri tal-istess UE, impenjaw ruħhom li jkopru. Il-baġit tal-UE jiggarantixxi s-self iffirmat u mogħti mill-BEI mir-riżorsi proprji tal-BEI lil pajjiżi terzi. Fil-31 ta' Diċembru 2018, l-ammont ta' self pendenti u kopert mill-garanzija tal-UE kien jammonta għal total ta' EUR 20 510 miljun (2017: EUR 19 972 miljun). Il-garanziji tal-baġit tal-UE: EUR 1 150 miljun (2017: EUR 1 389 miljun) direttament għas-self mogħti lill-Istati Membri qabel l-adeżjoni. Minbarra l-EUR 20 510 miljun divulgati hawn fuq bħala li ġew żborżati, l-UE tiggarantixxi EUR 210 miljun oħrajn ta' self pendenti lis-Sirja, li għalihom saru provvedimenti. Il-garanzija tal-mandat ta' self estern tal-UE li tirrigwardja s-self mogħti mill-BEI hija limitata għal 65 % tal-bilanċi pendenti għall-ftehimiet iffirmati wara l-2007 (il-mandati 2007-2013 u 2014-2020). Għall-ftehimiet ta' qabel l-2007, il-garanzija tal-UE hija limitata għal perċentwal tal-limitu massimu tal-linji ta' kreditu awtorizzati, fil-biċċa l-kbira tal-każijiet 65 %, iżda wkoll 70 %, 75 % jew saħansitra 100 %. Meta l-limitu massimu ma jintlaħaqx, il-garanzija tal-UE tkopri l-ammont sħiħ. Madankollu, sabiex jiddivulga l-iskopertura massima ffaċċjata mill-UE fil-31 ta' Diċembru 2018, wieħed irid jinkludi wkoll is-self awtorizzat sabiex jiġi ffirmat, iżda li fil-fatt għadu ma ġiex iffirmat (EUR 9 528 miljun), u s-self iffirmat iżda li għadu ma ġiex żborżat (EUR 10 379 miljun). Il-FEIS huwa inizjattiva li għandha l-għan li żżid il-kapaċità tal-Grupp tal-BEI li jġorr ir-riskju billi tippermetti lill-BEI jestendi l-investimenti tiegħu fl-UE. L-objettiv tal-FEIS huwa li jappoġġa investimenti addizzjonali fl-UE u l-aċċess għall-finanzjament għal kumpaniji żgħar. Il-FEIS mhuwiex entità legali separata jew fond ta' investiment fis-sens strett. Ir-riżerva tar-riskju tal-FEIS toffri protezzjoni lill-BEI kontra telf potenzjali għall-operazzjonijiet sottostanti. Hija magħmula minn allokazzjoni gradwali ta' mill-inqas EUR 7,5 biljun mill-kapital proprju tal-BEI u garanzija baġitarja tal-UE ta' mhux aktar minn EUR 26 biljun ("garanzija tal-FEIS tal-UE"). Il-garanzija tal-UE tal-FEIS tingħata lill-BEI skont ftehim bejn l-UE u l-BEI, minn hawn' il quddiem imsejjaħ "il-Ftehim dwar il-FEIS". Il-Ftehim dwar il-FEIS ġie emendat fl-2018, b'tali mod li jirrifletti ż-żieda fil-limitu massimu tal-garanzija tal-FEIS tal-UE ta' EUR 26 biljun b'mod allinjat mar-Regolament emendat dwar il-FEIS (ir-Regolament (UE) 2017/2396). L-operazzjonijiet tal-FEIS isiru f'żewġ twieqi: it-tieqa għall-Infrastruttura u l-Innovazzjoni (Infrastructure and Innovation Window, IIW) implimentata mill-BEI (garanzija tal-UE tal-FEIS ta' EUR 19,5-il biljun) u t-Tieqa tal-SMEs (SME Window, SMEW) implimentata mill-FEI (garanzija tal-UE tal-FEIS ta' EUR 6,5 biljun), li t-tnejn li huma għandhom portafoll tad-dejn u portafoll tal-ekwità. Il-FEI jaġixxi skont ftehim mal-BEI abbażi ta' garanzija tal-BEI li hija kontrogarantita mill-Garanzija tal-UE tal-FEIS skont il-Ftehim dwar il-FEIS. L-UE u l-BEI għandhom irwoli distinti fi ħdan il-FEIS. Il-FEIS huwa stabbilit fil-BEI li jiffinanzja l-operazzjonijiet (investimenti ta' dejn u ta' ekwità) u, biex jagħmel dan, jissellef il-fondi neċessarji fuq is-swieq kapitali. Fir-rigward tal-IIW, il-BEI jieħu d-deċiżjonijiet ta' investiment b'mod indipendenti u jiġġestixxi l-operazzjonijiet f'konformità mar-regoli u l-proċeduri tiegħu. L-istess japplika għall-operazzjonijiet tal-SMEW ġestiti mill-FEI. Sabiex jiġi żgurat li l-investimenti magħmula permezz tal-FEIS jibqgħu ffukati fuq l-għan speċifiku li jindirizzaw il-fallimenti tas-suq li jfixklu l-investiment fl-UE u li huma jkunu eliġibbli għall-protezzjoni tal-garanzija tal-UE, twaqqfet struttura ddedikata ta' governanza. Il-Kumitat tal-Investiment ta' esperti indipendenti jeżamina kull proġett propost mill-BEI skont l-IIW rigward l-eliġibbiltà tiegħu għall-kopertura tal-garanzija tal-UE. Ladarba operazzjoni tiġi kkonfermata li hija eliġibbli bħala operazzjoni garantita tal-FEIS, id-deċiżjoni li jitkomplew il-proġett u l-ġestjoni tiegħu mbagħad tkun soġġetta għaċ-ċiklu tal-proġett u l-proċess ta' governanza normali tal-BEI. Fir-rigward tal-SMEW, ir-rwol tal-Kumitat tal-Investiment huwa limitat għall-konsultazzjoni dwar id-deskrizzjoni tal-Prodotti tal-SMEW, li qed jiġu approvati mill-Bord ta' Tmexxija tal-FEIS u mid-Direttur Maniġerjali tal-FEIS. Il-FEIS huwa ssorveljat ukoll minn bord tat-tmexxija msawwar minn ħames membri, li tlieta minnhom huma maħtura mill-Kummissjoni, wieħed mill-BEI u membru wieħed mingħajr vot mill-Parlament Ewropew. Id-deċiżjonijiet għandhom jittieħdu b'kunsens, u — jekk il-kunsens ma jkunx jista' jinkiseb — bil-votazzjoni unanima fost il-membri tiegħu li jivvotaw. Il-bord ta' tmexxija tal-FEIS ma jiħux deċiżjonijiet ta' investiment. Ir-rwol tal-UE huwa marbut mal-forniment tal-garanzija tal-baġit tal-UE għal parti mit-telf potenzjali li l-BEI jista' jsofri mill-investimenti tiegħu fl-istrumenti ta' dejn u ekwità. Konsegwentement, l-UE ma tintervjenix fl-għażla u l-ġestjoni tal-operazzjonijiet tal-FEIS, ma tinvestix flus fl-operazzjonijiet tal-FEIS u mhijiex parti kuntrattwali diretta għall-istrumenti sottostanti. Peress li l-kriterji ta' kontroll u r-rekwiżiti ta' kontabilità għal konsolidazzjoni skont ir-regoli tal-UE dwar il-kontabilità (u l-IPSAS) mhumiex issodisfati, l-assi garantiti relatati mhumiex kontabilizzati fil-kontijiet annwali konsolidati tal-UE. Il-garanzija tal-UE mogħtija lill-Grupp tal-BEI skont il-FEIS, skont ir-regoli tal-UE dwar il-kontabbiltà, kontabilizzata bħala garanzija finanzjarja fir-rigward tal-portafoll tad-dejn tal-IIW, bħala provvediment finanzjarju għall-portafoll tad-dejn tal-SMEW u bħala derivattiv (assi finanzjarju jew obbligazzjoni bil-valur ġust permezz ta' surplus jew defiċit) għaż-żewġ portafolli tal-ekwità. Barra minn hekk, obbligazzjoni kontinġenti relatata mal-garanzija mogħtija tal-FEIS tingħata f'din in-nota. Skont il-portafoll ta' ekwità tal-IIW tal-FEIS, li jikkonsisti f'parteċipazzjonijiet ta' ekwità diretta jew kważi ekwità jew self subordinat, il-BEI jinvesti pari passu għar-riskju tiegħu stess, kif ukoll għar-riskju tal-UE. Konsegwentement, il-garanzija tal-UE tkopri — għall-parti tal-investimenti ta' ekwità garantiti mill-UE — l-aġġustamenti tal-valur negattiv (telf mhux realizzat) f'kull data tal-karta bilanċjali, it-telf realizzat fl-iżvestiment u l-kostijiet tal-finanzjament tal-BEI. F'każijiet fejn il-valur ta' investiment, li qabel kien soġġett għal aġġustament b'valur negattiv, jiżdied fid-dati tar-rapportar sussegwenti, l-ammont sal-kost oriġinali tal-investiment jiġi rrimborżat mill-BEI lill-UE. Fiż-żmien tad-diżinvestiment, l-UE hija intitolata wkoll għal qligħ fuq l-investiment li jaqbeż il-kost oriġinali. Il-garanzija tal-UE tiġi rimunerata mid-dħul riċevut mill-BEI mill-operazzjonijiet garantiti, inklużi l-imgħaxijiet, id-dividendi u l-qligħ realizzat. Is-saldu bejn l-UE u l-BEI jseħħ kull sena wara li jitnaqqsu t-telf u d-dħul. Taħt il-portafoll tal-ekwità SMEW tal-FEIS, l-UE tiggarantixxi investimenti ta' ekwità f'kapital ta' riskju u fondi ta' ekwità privata, iffinanzjati mill-BEI u oriġinati u ġestiti mill-FEI. Il-garanzija tal-UE hija pprovduta fuq bażi ta' portafoll għal żewġ portafolli: sub-window 1 u sub-window 2. Il-garanzija tal-FEIS hija eżerċitata biex tkopri l-indeboliment u t-telf realizzat mill-investimenti garantiti u l-kostijiet ta' finanzjament tal-BEI. L-UE hija intitolata għar-rimunerazzjoni għar-riskju meħud fil-forma ta' dividendi u qligħ realizzat mill-operazzjonijiet ta' ekwità garantiti. Taħt is-subqasam 2, il-programm Orizzont 2020 tal-UE wkoll parzjalment jinvesti fl-istess portafoll ta' ekwità (l-investiment H2020 iffinanzjat mill-UE huwa kontabilizzat bħala assi finanzjarju disponibbli għall-bejgħ fil-kontijiet tal-UE) u jġorr l-ewwel telf mill-investimenti, filwaqt li aktar telf huwa kopert mill-Garanzija tal-UE u mill-FEI. L-obbligazzjoni kontinġenti msemmija hawn fuq tinkludi operazzjonijiet tal-programmi COSME, H2020, CCS u EaSI għall-parti koperta mill-garanzija tal-UE tal-FEIS taħt il-portafoll tad-dejn tal-SMEW. It-teħid b'self relatat mas-self żborżat skont l-EFSM huwa garantit biss mill-baġit tal-UE; It-teħid b'self relatat mas-self tal-BOP huwa garantit biss mill-baġit tal-UE; Il-garanziji minn partijiet terzi huma l-ewwel kopertura għall-ammonti kollha tas-self pendenti tal-Euratom. Il-Fond ta' Garanzija jkopri l-ammonti ta' self estern jekk il-garanziji ta' parti terza ma jipprovdux għalihom. Dawn l-ammonti jikkonċernaw primarjament multi imposti mill-Kummissjoni għal ksur ta' regoli ta' kompetizzjoni li tħallsu provviżorjament minn kumpaniji mmultati u fejn jew ikun ġie ppreżentat appell jew fejn ma jkunx magħruf jekk ikunx se jsir appell. L-obbligazzjoni kontinġenti tinżamm sakemm deċiżjoni meħuda mill-Qorti tal-Ġustizzja dwar il-każ issir finali jew sakemm jiskadi l-perjodu għall-appell. L-imgħax miksub fuq pagamenti provviżorji huwa inkluż fir-riżultat ekonomiku tas-sena, kif ukoll bħala obbligazzjoni kontinġenti biex tkun riflessa l-inċertezza tat-titolu tal-Kummissjoni għal dawn l-ammonti. Jekk l-UE titlef xi wieħed minn dawn il-każijiet relatati mal-multi imposti, l-ammonti li ġew riċevuti b'mod provviżorju jiġu ritornati lill-kumpaniji. L-ammont ta' multi jiġi rikonoxxut biss bħala dħul tal-baġit meta l-multi jkunu definittivi (l-Artikolu 107 RF). Dawn huma obbligazzjonijiet kontinġenti lejn l-Istati Membri konnessi mad-deċiżjonijiet ta' konformità tal-FAEG, l-iżvilupp rurali u l-korrezzjonijiet finanzjarji ta' qabel l-adeżjoni li għadha ma nqatgħetx sentenza dwarhom mill-Qorti tal-Ġustizzja. Id-determinazzjoni tal-ammont finali tal-obbligazzjoni u s-sena li fiha l-effett ta' appell li jirnexxi jkun attribwit lill-baġit jiddependu fuq it-tul tal-proċedura quddiem il-Qorti. Dawn huma obbligazzjonijiet kontinġenti lejn l-Istati Membri b'rabta ma' azzjonijiet skont il-politika ta' koeżjoni li qegħdin jistennew id-data tas-smigħ orali jew sakemm ikun hemm sentenza pendenti tal-Qorti tal-Ġustizzja. Din l-intestatura tirrigwardja l-azzjonijiet għad-danni li fil-preżent qed jinġiebu kontra l-UE, tilwimiet legali oħrajn u l-ispejjeż legali stmati. Għandu jiġi osservat li f'azzjoni għad-danni skont l-Artikolu 340 TFUE, l-applikant irid juri ksur serju biżżejjed, mill-istituzzjoni, ta' regola tal-liġi maħsuba sabiex tagħti drittijiet lill-individwi, dannu reali mġarrab mill-applikant u rabta kawżali diretta bejn l-att illegali u d-dannu. L-ammont għall-2018 jikkonċerna primarjament talba għad-danni kontra l-Kummissjoni Ewropea għal deċiżjoni ta' projbizzjoni ta' fużjoni. Il-każ legali hu pjuttost ġdid u jinsab fi stadju bikri. Għaldaqstant, fin-nuqqas ta' stima affidabbli, l-ammont iddivulgat huwa relatat mal-ammont mitlub. Garanziji tal-prestazzjoni jintalbu biex jiżguraw li l-benefiċjarji tal-finanzjament tal-UE jissodisfaw l-obbligi tal-kuntratti tagħhom mal-UE. Din in-nota tipprovdi informazzjoni dwar il-proċess baġitarju u l-ħtiġijiet ta' finanzjament fil-ġejjieni u mhux dwar l-obbligazzjonijiet eżistenti fil-31 ta' Diċembru 2018. Il-qafas finanzjarju pluriennali (QFP) maqbul mill-Istati Membri jiddefinixxi l-programmi u jistabbilixxi l-limiti massimi tal-intestaturi għal approprjazzjonijiet ta' impenn u t-total għall-approprjazzjonijiet ta' pagament li fihom l-UE tista' tidħol f'impenji baġitarji u legali, u finalment tagħmel pagamenti għal perjodu ta' 7 snin — ara t-tabella 1.1 fin-noti għar-rapporti tal-implimentazzjoni tal-baġit. Il-limiti massimi tal-QFP ġew adottati mill-Kunsill (l-Istati Membri), bil-kunsens tal-Parlament Ewropew u l-Artikolu 16 tar-Regolament (UE) Nru 1306/2013 dwar il-finanzjament tal-PAK jagħmel rabta diretta bejn il-limitu massimu annwali tan-nefqa tal-FAEG u r-Regolament dwar il-QFP. Il-Parlament Ewropew u l-Kunsill adottaw ukoll l-atti bażiċi rispettivi għan-nefqa tal-FAEG li stabbilixxew in-nefqa għal kull Stat Membru għall-perjodu kollu bejn l-2014 u l-2020. L-impenji legali jikkorrespondu għall-programmi, il-proġetti, il-ftehimiet jew il-kuntratti ffirmati, sabiex b'hekk jorbtu legalment lill-UE. Impenn legali huwa l-att li permezz tiegħu l-uffiċjal awtorizzanti jidħol fi jew jistabbilixxi obbligu (għall-UE) li jirriżulta f'imposta (l-Artikolu 2(37) RF). B'hekk, id-divulgazzjonijiet ta' hawn taħt jirrappreżentaw ammonti li, fil-31 ta' Diċembru 2018, l-UE impenjat ruħha li tħallas abbażi tal-issodisfar tal-ftehimiet kuntrattwali u li għalhekk huma maħsuba sabiex jiġu ffinanzjati minn baġits futuri tal-UE. L-ammont divulgat hawn fuq huwa l-RAL ("Reste à Liquider") baġitarju ta' EUR 281 175 miljun (ara t-Tabella 4.4 fin-noti għar-rapporti tal-implimentazzjoni tal-baġit), bit-tnaqqis ta' ammonti relatati li ġew inklużi bħala obbligazzjonijiet fuq il-karta bilanċjali u bħala spejjeż fir-rapport tal-introjtu. Ir-RAL baġitarju huwa ammont li jirrappreżenta impenji miftuħa li għalihom għadhom ma sarux il-pagamenti u/jew id-diżimpenji. Kif ġie spjegat hawn fuq, din hija l-konsegwenza normali tal-eżistenza ta' programmi pluriennali. Dawn huma obbligi legali li l-UE impenjat ruħha li tħallas meta tadotta l-programmi operazzjonali relatati mal-ġestjoni kondiviża. Id-deċiżjoni tal-Kummissjoni li tadotta programm operazzjonali għandha tikkostitwixxi deċiżjoni ta' finanzjament fis-sens tal-Artikolu 110 tar-RF u, ladarba tiġi nnotifikata lill-Istat Membru kkonċernat, impenn legali fis-sens ta' dak ir-Regolament. L-Artikolu 76 tas-CPR għall-Fondi Strutturali u ta' Investiment Ewropej (FSIE) jiddikjara: It-tabella ta' hawn fuq tibda bil-QFP totali (il-kolonna A) u turi l-impenji legali li għalihom għadhom ma sarux impenji baġitarji għall-QFP 2014-2020, l-intestaturi 1B, 2 u 3. Dawn l-impenji legali għalhekk jirrappreżentaw l-ammonti pendenti li l-UE se timpenja b'mod baġitarju u mbagħad tħallashom wara l-31 ta' Diċembru 2018. Il-kolonna B turi l-impenji legali konklużi mill-Kummissjoni fi tmiem is-sena u l-kolonna Ċ turi l-impenji tal-baġit magħmula disponibbli fir-rigward ta' dawn l-impenji legali fi tmiem is-sena. Dawn l-ammonti jirriflettu l-impenji legali fit-tul li kienu għadhom mhumiex koperti mill-approprjazzjonijiet ta' impenn fil-baġit fi tmiem is-sena. Dawn l-obbligi vinkolanti se jkunu bbaġitjati f'pagamenti akkont annwali fi snin futuri u mħallsa. Xi programmi importanti (ara hawn taħt) jistgħu jiġu implimentati b'pagament akkont annwali skont l-Artikolu 112(2) FR. Dan jippermetti lill-UE tagħmel impenji legali (tiffirma ftehimiet ta' għotjiet, ftehimiet ta' delega u kuntratt ta' akkwist pubbliku) li jaqbżu l-approprjazzjonijiet ta' impenn disponibbli ta' sena partikolari. Għalhekk, jista' jkun impenjat diġà ammont sostanzjali tal-allokazzjoni globali għall-QFP attwali. Dan japplika b'mod partikolari għall-programmi deskritti hawn taħt: L-FNE tipprovdi assistenza finanzjarja lin-netwerks trans-Ewropej sabiex jappoġġjaw proġetti ta' interess komuni fis-setturi tal-infrastrutturi tat-trasport, tat-telekomunikazzjoni u tal-enerġija. L-impenji legali għall-programm tal-FNE jkopru perjodu ta' implimentazzjoni li jibda mill-2014 sal-2023 għall-FNE fis-settur tat-Trasport u sal-31.12.2024 għall-FNE fis-settur tal-Enerġija. Il-bażi ġuridika ta' dawn l-impenji hija r-Regolament (UE) Nru 1316/2013 li jipprevedi l-użu tal-pagament akkont annwali fl-Artikolu 19 tiegħu. L-ammonti minimi li ġew impenjati sabiex jitħallsu skont il-kuntratti sottostanti matul il-bqija tat-terminu ta' dawn il-kuntratti ta' lokazzjonijiet huma kif ġej: L-ammonti żvelati fit-tabella hawn fuq jinkludu EUR 468 miljun li għadhom dovuti taħt dan il-kuntratt ta' lokazzjoni, madankollu l-impatt finanzjarju nett futur fir-rapporti finanzjarji konsolidati, jekk hemm, jiddependi fuq in-negozjati ta' terminazzjoni ma' sid il-kera jew fuq it-termini kuntrattwali tal-ftehim ta' sullokazzjoni ma' parti terza. L-ammonti inklużi f'din id-divulgazzjoni jikkorrispondu għal ammonti impenjati sabiex jitħallsu matul it-terminu tal-kuntratti. L-aktar ammont sinifikanti inkluż hawnhekk jirrigwardja l-kuntratti tal-bini tal-Parlament Ewropew (EUR 87 miljun). Id-divulgazzjonijiet li ġejjin fir-rigward tal-ġestjoni tar-riskju finanzjarju tal-UE huma relatati ma': L-attivitajiet ta' għoti u teħid b'self għall-assistenza finanzjarja mwettqa mill-Kummissjoni permezz ta': Azzjonijiet tal-EFSM, tal-BOP, tal-AMF u tal-Euratom u għal self minn fondi missellfa tal-KEFA f'Likwidazzjoni; L-operazzjonijiet tat-teżor imwettqa mill-Kummissjoni Ewropea sabiex timplimenta l-baġit tal-UE, inkluża r-riċevuta ta' multi; L-assi miżmuma f'fondi għall-garanziji baġitarji: il-Fond ta' Garanzija għal azzjonijiet esterni, il-Fond ta' Garanzija tal-FEIS u l-Fond ta' Garanzija tal-EFSD; u Strumenti finanzjarji ffinanzjati mill-baġit tal-UE. Ir-riskju tal-valuta huwa r-riskju li l-operazzjonijiet tal-UE jew il-valur tal-investimenti tagħha jiġu affettwati minn bidliet fir-rati tal-imgħax. Dan ir-riskju jinħoloq mit-tibdil fil-prezz ta' munita kontra oħra. Ir-riskju taċ-ċaqliq fir-rata tal-imgħax huwa l-possibbiltà ta' tnaqqis fil-valur ta' titolu ta' sigurtà, speċjalment bond, li jirriżulta minn żieda fir-rati tal-imgħax. B'mod ġenerali, rati tal-imgħax ogħla jwasslu għal prezzijiet aktar baxxi ta' bonds b'rata fissa, u viċi versa. Komuni għall-biċċa l-kbira tal-istrumenti finanzjarji huwa l-fatt li l-implimentazzjoni tiġi ddelegata jew lill-grupp tal-BEI (inkluż il-FEI) jew inkella lil istituzzjonijiet finanzjarji oħrajn abbażi ta' ftehim bejn il-Kummissjoni u l-istituzzjoni finanzjarja. Ftehimiet iffirmati ma' dawn l-istituzzjonijiet finanzjarji jinkludu kundizzjonijiet u obbligi stretti fuq l-intermedjarji biex ikun żgurat li l-flus tal-UE jkunu ġestiti sew u li jsir rappurtar fuqhom. Ladarba tkun saret kontribuzzjoni finanzjarja għal wieħed mill-istrumenti, il-fondi jkunu trasferiti għal kont bankarju tal-istituzzjoni finanzjarja maħluqa speċifikatament (jiġifieri kont fiduċjarju). L-istituzzjoni finanzjarja tista', skont l-istrument inkwistjoni, tuża l-fondi fuq dan il-kont fiduċjarju biex tipprovdi self, toħroġ strumenti ta' dejn, tinvesti fi strumenti ta' ekwità jew tkopri s-sejħiet ta' garanzija. Bħala regola ġenerali, ir-rikavat mill-istrumenti finanzjarji għandu jiġi rimborżat lill-baġit tal-UE. Ir-riskju fir-rigward ta' dawn l-istrumenti finanzjarji huwa limitat għal limitu massimu kif indikat fil-ftehimiet sottostanti, li huwa l-ammont ibbaġitjat previst għall-istrument. Billi l-Kummissjoni ta' spiss ikollha "biċċa mill-ewwel telf" u minħabba li l-istrumenti huma maħsuba biex jiffinanzjaw lill-benefiċjarji l-aktar riskjużi (li jkollhom diffikultajiet biex jiksbu finanzjament mingħand mutwanti kummerċjali), huwa għalhekk probabbli li jseħħ mill-inqas xi telf għall-baġit tal-UE. Il-klassijiet li ġejjin ta' assi u obbligazzjonijiet finanzjarji ma jitkejlux abbażi tal-valur ġust: il-flus u l-ekwivalenti ta' flus, is-self, l-ammonti riċevibbli ta' skambju u l-ammonti rekuperabbli mhux ta' skambju, it-teħid b'self u obbligazzjonijiet finanzjarji oħrajn imkejla abbażi tal-kost amortizzat. L-ammont riportat ta' dawk l-assi u l-obbligazzjonijiet finanzjarji huwa meqjus bħala approssimazzjoni raġonevoli tal-valur ġust tagħhom. It-tranżazzjonijiet ta' għoti u teħid b'self, kif ukoll il-ġestjoni tat-teżor relatata, jitwettqu mill-UE skont ir-Regolamenti tal-Kunsill u tal-PE rispettivi, id-Deċiżjonijiet tal-Kunsill u, jekk applikabbli, il-linji gwida interni. Ġew żviluppati manwali ta' proċeduri bil-miktub, li jkopru oqsma speċifiċi bħat-teħid b'self, is-self u l-ġestjoni tat-teżor, li qegħdin jintużaw mill-unitajiet operazzjonali rilevanti. L-operazzjonijiet ta' għoti b'self huma ffinanzjati minn teħid b'self back-to-back, li b'hekk ma jiġġenerawx rata tal-imgħax jew pożizzjonijiet tal-munita miftuħin. B'riżultat ta' dawn ir-regolamenti, japplikaw il-prinċipji ewlenin li ġejjin: Ir-riżorsi proprji jitħallsu mill-Istati Membri f'kontijiet miftuħa għal dan il-għan f'isem il-Kummissjoni mat-Teżor jew il-bank ċentrali nazzjonali. Il-Kummissjoni tista' tiġbed minn dawn il-kontijiet biss sabiex tkopri l-ħtiġijiet ta' flus tagħha. Ir-Riżorsi Proprji jitħallsu mill-Istati Membri fil-muniti nazzjonali tagħhom, filwaqt li l-pagamenti tal-Kummissjoni jiġu denominati l-aktar f'EUR. Il-kontijiet bankarji miftuħa f'isem il-Kummissjoni ma jistgħux jinġibdu flus minnhom b'tali mod li dawn ikollhom bilanċ negattiv. Din ir-restrizzjoni ma tapplikax għall-kontijiet tar-riżorsi proprji tal-Kummissjoni f'każ ta' inadempjenza fuq self ikkuntrattat jew iggarantit skont ir-regolamenti u d-deċiżjonijiet tal-Kunsill tal-UE u f'ċerti kundizzjonijiet f'każ li r-rekwiżiti tar-riżorsi tal-flus jaqbżu l-assi tal-kontijiet. Il-fondi miżmuma f'kontijiet bankarji denominati f'muniti oħrajn minbarra f'EUR jintużaw jew għall-pagamenti fl-istess muniti jew inkella jiġu konvertiti perjodikament f'EUR. Minbarra l-kontijiet tar-riżorsi proprji, infetħu kontijiet bankarji oħrajn mill-Kummissjoni, mal-banek ċentrali u banek kummerċjali, għall-finijiet tal-eżekuzzjoni tal-pagamenti u sabiex jiġu riċevuti ammonti oħrajn għajr il-kontribuzzjonijiet tal-Istati Membri għall-baġit. L-operazzjonijiet tat-teżor u tal-pagamenti huma awtomatizzati ferm u jiddependu fuq sistemi tal-informazzjoni moderni. Jiġu applikati proċeduri speċifiċi biex jiggarantixxu s-sigurtà tas-sistema u jiżguraw is-segregazzjoni tad-dmirijiet f'konformità mar-Regolament Finanzjarju, l-istandards tal-kontroll intern tal-Kummissjoni u l-prinċipji tal-awditjar. Sett miktub ta' linji gwida u proċeduri jirregola l-ġestjoni tal-operazzjonijiet tat-teżor u tal-pagamenti tal-Kummissjoni bil-għan li jkun limitat ir-riskju operattiv u finanzjarju u li jiġi żgurat livell ta' kontroll adegwat. Huma jkopru oqsma differenti ta' operat (pereżempju: l-eżekuzzjoni tal-pagamenti u l-ġestjoni tal-flus, it-tbassir tal-flussi tal-flus, il-kontinwità tan-negozju, eċċ.), u l-konformità mal-linji gwida u l-proċeduri hija kkontrollata regolarment. Barra minn hekk, l-informazzjoni tiġi skambjata bejn id-Direttorat Ġenerali għall-Baġit u d-Direttorat Ġenerali għall-Affarijiet Ekonomiċi u Finanzjarji dwar il-ġestjoni tar-riskji u l-aħjar prattiki. L-ammonti riċevuti qabel l-2010 għadhom fil-kontijiet bankarji ma' banek speċifikament magħżula għad-depożitu ta' multi msarrfin b'mod provviżorju. L-għażla tal-banek issir f'konformità mal-proċeduri tal-offerti definiti mir-Regolament Finanzjarju. It-tqegħid ta' fondi ma' banek speċifiċi jiġi ddeterminat mill-politika dwar l-immaniġġjar tar-riskji interni li tiddefinixxi r-rekwiżiti ta' klassifikazzjoni tal-kreditu u l-ammont ta' fondi li jistgħu jitqiegħdu fi proporzjon mal-ekwità tal-kontroparti. Ir-riskji finanzjarji u operazzjonali jiġu identifikati u evalwati u l-konformità mal-politiki u l-proċeduri interni tiġi vverifikata b'mod regolari. Mill-2010 'l quddiem, il-multi imposti u msarrfin b'mod provviżorju jiġu investiti f'fond maħluq speċifikament, il-BUFI. L-objettivi ewlenin tal-portafoll huma t-tnaqqis tar-riskji assoċjati mas-swieq finanzjarji u t-trattament ugwali tal-entitajiet kollha mmultati billi jiġi offrut redditu garantit ikkalkolat fuq l-istess bażi. L-immaniġġjar tal-assi għall-multi msarrfa b'mod provviżorju jitwettaq mill-Kummissjoni f'konformità mal-linji gwida interni dwar l-immaniġġjar tal-assi. Ġew żviluppati manwali ta' proċeduri bil-miktub, li jkopru oqsma speċifiċi bħat-teħid b'self, is-self u l-ġestjoni tat-teżor, li qegħdin jintużaw mill-unitajiet operazzjonali rilevanti. Ir-riskji finanzjarji u operazzjonali jiġu identifikati u evalwati u l-konformità mal-linji gwida u l-proċeduri interni tiġi vverifikata b'mod regolari. L-objettivi tal-attivitajiet tal-immaniġġjar tal-assi huma li l-multi mħallsin b'mod provviżorju lill-Kummissjoni jiġu investiti b'tali mod li: jiġi żgurat li l-fondi jkunu faċilment disponibbli meta jkunu meħtieġa, filwaqt li jiġi mmirat li jinkiseb, f'ċirkustanzi normali, redditu li bħala medja jkun allinjat mar-redditu tal-Parametru Referenzjarju tal-BUFI nieqes il-kostijiet imġarrab, filwaqt li jiġi ppreservat l-ammont nominali għall-multi li tħallsu fil-portafoll qabel id-dħul fis-seħħ tar-Regolament Finanzjarju l-ġdid f'Awwissu 2018. L-investimenti huma ristretti essenzjalment għall-kategoriji li ġejjin: depożiti ta' żmien fiss ma' Banek Ċentrali tal-Istati Membri, aġenziji tad-dejn sovran, banek li huma l-proprjetà sħiħa tal-Istat jew garantiti mill-Istat jew istituzzjonijiet supranazzjonali, kif ukoll bonds, kambjali u Ċertifikati ta' Depożitu maħruġa minn istituzzjonijiet sovrani jew supranazzjonali. Ir-regoli u l-prinċipji għall-immaniġġar ta' assi tal-Fond ta' Garanzija huma stabbiliti fil-Konvenzjoni bejn il-Kummissjoni Ewropea u l-BEI bid-data tal-25 ta' Novembru 1994 u l-emendi sussegwenti bid-dati tas-17 u t-23 ta' Settembru 1996, it-8 ta' Mejju 2002, il-25 ta' Frar 2008, id-9 ta' Novembru 2010 u t-28 ta' Ottubru 2018. Dan il-Fond ta' Garanzija jopera biss f'euro. Huwa jinvesti esklussivament f'din il-munita sabiex jiġi evitat kull riskju tar-rati tal-kambju. L-immaniġġjar tal-assi huwa bbażat fuq ir-regoli tradizzjonali tal-prudenza li jiġu osservati għall-attivitajiet finanzjarji. Hija se jkollha tagħti attenzjoni partikolari biex jitnaqqsu r-riskji u biex jiġi żgurat li l-assi ġestiti jkunu jistgħu jinbiegħu jew jiġu ttrasferiti mingħajr dewmien sinifikanti, filwaqt li jiġu kkunsidrati l-impenji koperti. Kieku l-EUR issaħħet kontra muniti oħrajn b'10 %, hija kien ikollha l-impatt li ġej: Kieku l-EUR iddgħajfet kontra dawn il-muniti b'10 %, hija kien ikollha l-impatt li ġej: L-assi u l-obbligazzjonijiet finanzjarji fil-parti l-kbira tagħhom huma f'EUR, u għalhekk l-UE ma għandha ebda riskju tal-kambju. Ir-riżorsi proprji mħallsa mill-Istati Membri f'muniti oħra minbarra l-EUR jinżammu fil-kontijiet tar-riżorsi proprji, skont ir-Regolament tal-Kunsill (UE, Euratom) Nru 609/2014 (kif emendat mir-Regolament tal-Kunsill (UE, Euratom) 2016/804). Huma jiġu kkonvertiti f'EUR meta jkunu meħtieġa sabiex ikopru għall-eżekuzzjoni tal-pagamenti. Il-proċeduri applikati għall-ġestjoni ta' dawn il-fondi huma stipulati mir-regolament imsemmi hawn fuq. F'numru limitat ta' każijiet, dawn il-fondi jintużaw direttament għall-pagamenti li jridu jiġu eżegwiti fl-istess muniti. Għadd ta' kontijiet f'muniti tal-UE minbarra l-EUR, u f'USD u CHF, jinżammu mill-Kummissjoni ma' banek kummerċjali, għall-fini tal-eżekuzzjoni ta' pagamenti denominati f'dawn l-istess muniti. Dawn il-kontijiet jiġu rifornuti skont l-ammont ta' pagamenti li jridu jiġu eżegwiti u, bħala konsegwenza, il-bilanċi tagħhom ma jirrappreżentawx l-iskopertura għar-riskju tal-valuta. Meta rikavati mixxelanji (minbarra rikavati minn riżorsi proprji) jiġu riċevuti f'valuti li mhumiex EUR, jew jiġu ttrasferiti fil-kontijiet tal-Kummissjoni miżmuma fl-istess valuti, jekk ikunu meħtieġa sabiex ikopru l-eżekuzzjoni ta' pagamenti, jew jiġu kkonvertiti f'EUR u mbagħad ittrasferiti f'kontijiet miżmuma f'EUR. Il-kontijiet imprest miżmuma f'valuti li mhumiex EUR jiġu rifornuti skont il-ħtiġijiet stmati ta' pagamenti lokali b'terminu qasir fl-istess valuti. Il-bilanċi fuq dawn il-kontijiet jinżammu fil-limiti rispettivi tagħhom. Billi l-multi kollha jiġu imposti u jitħallsu f'EUR, ma hemm l-ebda riskju tal-kambju. L-assi finanzjarji ta' dan il-fond huma f'EUR u, għalhekk, ma hemm ebda riskju tal-valuta. Is-self surrogat lill-UE bħala riżultat tas-sejħiet fuq il-Fond wara inadempjenzi fil-ħlas minn benefiċjarju ta' self jitwettaq fil-munita oriġinali tiegħu u għalhekk jesponi lill-UE għal riskju tal-valuta. Ma hemm ebda attività li tikkumpensa għall-varjazzjonijiet fil-munita barranija (attivitajiet ta' "ħħeġġjar") minħabba inċertezza li tirrigwardja l-għażla taż-żmien għall-ħlas lura tas-self. Il-Fond ta' Garanzija tal-FEIS bħalissa qed jopera kemm f'EUR kif ukoll f'USD. Ir-riskju tal-valuta jiġi ġestit permezz tad-dħul f'kuntratti tad-derivattivi (kuntratti forward f'muniti barranin) li jiħħeġġjaw il-valur tas-suq tal-portafoll tal-investimenti f'USD. Il-limitu għall-iskopertura mhux iħħeġġjata massima tal-kambju huwa stabbilit bħala 1 % tal-valur tal-portafoll totali fi ħdan il-punt ta' riferiment u l-allokazzjonijiet tal-istrateġija annwali. B'hekk, ċaqliq 'il fuq jew 'l isfel fil-valur tas-suq tal-investimenti f'USD fuq jew taħt il-limitu ta' 1 % iwassal għal kummerċ ta' riekwilibriju (kuntratt forward ġdid fl-istess direzzjoni jew fid-direzzjoni opposta), permezz tal-aġġustament jew it-treġġigħ lura tal-pożizzjoni ħħeġġjata, kif xieraq. L-aġġustament mill-ġdid tal-ħeġġ jista' jkun ispirat ukoll miċ-ċaqliq fir-rata tal-kambju EUR/USD. Is-self surrogat lill-UE bħala riżultat tas-sejħiet fuq il-Fond wara inadempjenzi fil-ħlas minn benefiċjarju ta' self jitwettaq fil-munita oriġinali tiegħu u għalhekk jesponi lill-UE għal riskju tal-valuta. Għas-self surrogat, ma hemm ebda attività li tikkumpensa għall-varjazzjonijiet fil-valuta (attivitajiet ta' "ħħeġġjar") minħabba inċertezza li tirrigwardja l-għażla taż-żmien għall-ħlas lura tas-self. Il-Fond ta' Garanzija tal-EFSD bħalissa jopera b'EUR biss, iżda l-linji gwida dwar l-immaniġġjar ta' assi għall-Fond ta' Garanzija tal-EFSD jipprovdu għall-possibbiltà li jsir investiment f'ċerti assi mhux denominati f'EUR. It-tabella li ġejja turi s-sensittività tar-rati tal-imgħax tal-assi finanzjarji disponibbli għall-bejgħ jekk wieħed jassumi bidla possibbli fir-rati tal-imgħax ta' +/- 100 punt bażi (1 %). Minħabba n-natura tal-attivitajiet tagħha ta' għoti ta' self u teħid b'self, l-UE għandha assi u obbligazzjonijiet sinifikanti li jrendu l-imgħax. Madankollu, ma hemm ebda riskju tar-rata tal-imgħax peress li t-teħid b'self huwa paċut b'self ekwivalenti bl-istess patti u kundizzjonijiet (back to back). It-teżor tal-Kummissjoni ma jissellifx flus; għalhekk, bħala konsegwenza, mhuwiex espost għal riskju taċ-ċaqliq fir-rata tal-imgħax. Madankollu, l-imgħax jiġi kkalkolat fuq il-bilanċi miżmuma fuq il-kontijiet bankarji differenti. Għalhekk, il-Kummissjoni implimentat miżuri sabiex tiżgura li l-imgħax akkumulat fuq il-kontijiet bankarji tagħha jkun jirrifletti b'mod regolari r-rati tal-imgħax tas-suq, kif ukoll il-fluttwazzjoni possibbli tagħhom. Il-kontijiet li jinfetħu mat-Teżori tal-Istati Membri għal riċevuti ta' riżorsi proprji ma jkollhomx imgħaxijiet u jkunu ħielsa mit-tariffi. Kontijiet miżmuma ma' banek ċentrali nazzjonali jistgħu jiġu rimunerati skont ir-rati uffiċjali applikati minn kull istituzzjoni. Billi xi rimunerazzjonijiet applikati għal dawn il-kontijiet jistgħu attwalment ikunu negattivi, hemm fis-seħħ proċeduri għall-ġestjoni tal-flus sabiex jitnaqqsu l-bilanċi miżmuma f'dawn il-kontijiet. Barra minn hekk, il-kontijiet tar-riżorsi proprji huma protetti minn kwalunkwe impatt ta' interessi negattivi skont ir-Regolament tal-Kunsill (UE, Euratom) Nru 609/2014 u kif emendat mir-Regolament tal-Kunsill (UE) Nru 804/2016. Il-bilanċi mil-lum għall-għada li jinżammu f'kontijiet ta' banek kummerċjali jakkumulaw l-imgħax kuljum. Dan huwa bbażat fuq ir-rati varjabbli tas-suq li għalihom jiġi applikat marġini kuntrattwali (pożittiv jew negattiv). B'mod ġenerali, ir-rati applikati mill-banek kummerċjali huma kuntrattwalment imniżżla għal żero. Bħala riżultat, ma jeżisti l-ebda riskju li l-Kummissjoni tikseb imgħax b'rati aktar baxxi mir-rati tas-suq. Il-multi msarrfin b'mod provviżorju jiġu investiti f'portafoll ta' strumenti tas-suq tal-flus u bonds għal perjodu ta' żmien twil b'tul medju ta' 2,58 snin. Il-baġit ipprovdut fil-Fond ta' Garanzija jiġi investit f'portafoll ta' strumenti tas-suq tal-flus u bonds għal perjodu ta' żmien twil b'tul medju totali tal-portafoll ta' 2,58 snin. Il-baġit ipprovdut fil-Fond ta' Garanzija tal-FEIS jiġi investit f'portafoll ta' strumenti tas-suq tal-flus u bonds għal perjodu ta' żmien twil b'tul medju totali tal-portafoll ta' 2,4 snin. Peress li l-ewwel provvediment tal-baġit għadu kif jibda fi tmiem l-2018, il-Fond ta' Garanzija tal-EFSD primarjament jikkonsisti fi flus miżmuma f'banek ċentrali. Id-durata medja tal-portafolli tammonta għal 0,03 snin. L-ammonti riċevibbli u l-ammonti rekuperabbli anqas minn sena (1) jinkludu ammonti rekuperabbli relatati mal-multi tal-kompetizzjoni li jammontaw għal EUR 6 366 miljun, filwaqt li l-ammonti riċevibbli u rekuperabbli bejn sena (1) u 5 snin fihom ammonti rekuperabbli ta' EUR 3 136 miljun li jikkonċernaw multi tal-kompetizzjoni. L-ammonti msemmija qabel fil-parti l-kbira huma koperti minn garanziji bankarji, u b'hekk l-iskopertura tal-Kummissjoni għar-riskju ta' kreditu hija baxxa. Il-kumpaniji mmultati jipprovdu dawn il-garanziji bħala alternattiva minflok jagħmlu pagamenti provviżorji. Fit-Tabella ta' hawn fuq mhumiex inklużi assi finanzjarji disponibbli għall-bejgħ fil-forma ta' strumenti azzjonarji mingħajr klassifikazzjoni tal-kreditu esterna. L-erba' kategoriji ta' riskju msemmija hawn fuq huma fil-prinċipju bbażati fuq il-kategoriji ta' klassifikazzjoni ta' aġenziji ta' klassifikazzjoni esterni u jikkorrispondu għal: Grad prim u għoli: Moody P-1, Aaa — Aa3; S&P A-1+, A-1, AAA — AA -; Fitch F1+, F1, AAA — AA- u ekwivalenti Grad medju superjuri: Moody P-2, A1 — A3; S&P A-2, A+ — A-; Fitch F2, A+ — A- u ekwivalenti Grad medju inferjuri: Moody P-3, Baa1 — Baa3, S&P A-3, BBB+ — BBB-; Fitch F-3, BBBB+ — BBB- u ekwivalenti Grad mhux ta' investiment: Moody mhux prinċipali, Ba1 — C; S&P B, C, BB+ — D; Fitch B, C, BB+ — D u ekwivalenti L-UE tuża dawn il-kategoriji tal-aġenziji esterni ta' klassifikazzjoni bħala punt ta' referenza, b'mod partikolari għal strumenti finanzjarji u banek kummerċjali, iżda, wara li tagħmel l-analiżi tagħha stess ta' każijiet individwali, tista' żżomm ammonti f'waħda mill-kategoriji ta' riskju msemmija hawn fuq, anki jekk waħda jew aktar mill-aġenziji ta' klassifikazzjoni msemmija hawn fuq jistgħu jkunu naqqsu l-grad tal-kontroparti korrispondenti. Fir-rigward tal-kontropartijiet mhux ikklassifikati, il-grupp 1 jirrigwardja d-debituri mingħajr inadempjenzi fil-passat u l-grupp 2 jirrigwardja d-debituri b'inadempjenzi fil-passat. L-ammonti murija hawn fuq taħt self u riċevibbli kategorizzati fi grad mhux ta' investiment huma relatati primarjament ma' self għal appoġġ finanzjarju żborżat mill-Kummissjoni lill-Istati Membri f'diffikultajiet finanzjarji u ammonti rekuperabbli kontra ċerti Stati Membri abbażi tar-regolamenti dwar ir-riżorsi proprji jew fuq bażi ġuridika oħra. L-ammont taħt flus kontanti huwa relatat ma' kontijiet bankarji tar-riżorsi proprji miftuħa fit-Teżor jew fil-banek ċentrali tal-Istati Membri sabiex iżommu l-kontribuzzjonijiet tar-riżorsi proprji kif previst fir-regolament imsemmi hawn fuq. Il-Kummissjoni tista' tiġbed minn dawn il-kontijiet biss sabiex tkopri l-ħtiġijiet ta' flus kontanti li jirriżultaw mill-eżekuzzjoni tal-baġit. L-iskopertura għar-riskju ta' kreditu tiġi ġestita l-ewwel billi jinkisbu garanziji tal-Istati fil-każ tal-Euratom, imbagħad permezz tal-Fond ta' Garanzija għal azzjonijiet esterni (AMF u Euratom), u mbagħad permezz tal-possibbiltà ta' prelevament tal-fondi meħtieġa mill-kontijiet tar-riżorsi proprji tal-Kummissjoni mal-Istati Membri u fl-aħħar mill-aħħar permezz tal-Baġit tal-UE. Il-leġiżlazzjoni dwar ir-Riżorsi Proprji tistabbilixxi l-limitu massimu għall-pagamenti tar-riżorsi proprji għal 1,20 % tal-ING tal-Istati Membri u matul l-2018 fil-fatt intużaw 0,90 % sabiex ikopru l-approprjazzjonijiet ta' pagament. Dan ifisser li, fil-31 ta' Diċembru 2018, kien jeżisti marġini disponibbli ta' 0,30 % sabiex ikopri dawn il-garanziji. Għaldaqstant, l-UE hija intitolata li titlob lill-Istati Membri kollha sabiex jiżguraw konformità mal-obbligu legali tal-UE lejn il-mutwanti tagħha. Il-biċċa l-kbira tar-riżorsi tat-teżor tal-Kummissjoni jinżammu, f'konformità mar-Regolament tal-Kunsill (UE, Euratom) Nru 609/2014 (kif emendat mir-Regolament tal-Kunsill (UE, Euratom) 20169/804) dwar ir-riżorsi proprji, fil-kontijiet miftuħa mill-Istati Membri għall-ħlas tal-kontribuzzjonijiet tagħhom (riżorsi proprji). Dawn il-kontijiet kollha huma miżmuma mat-teżori tal-Istati Membri jew mal-banek ċentrali nazzjonali. Dawn l-istituzzjonijiet għandhom l-aktar riskju ta' kreditu baxx (jew kontroparti) għall-Kummissjoni, minħabba li l-iskopertura hija mal-Istati Membri tagħha. Għall-parti tar-riżorsi tat-teżor tal-Kummissjoni miżmuma ma' banek kummerċjali sabiex tkopri l-eżekuzzjoni tal-pagamenti, ir-riforniment ta' dawn il-kontijiet isir abbażi tal-prinċipju ta' "eżatt fil-ħin" u jiġi ġestit awtomatikament mis-sistema ta' ġestjoni tal-flus tat-teżor. F'kull kont jinżammu livelli ta' flus minimi, li jqisu l-ammont medju tal-pagamenti ta' kuljum eżegwiti minnu. B'konsegwenza ta' dan, l-ammont totali miżmum f'dawn il-kontijiet mil-lum għall-għada jibqa' kostantament f'livelli baxxi (b'mod ġenerali inqas minn EUR 80 miljun, bħala medja, mifruxa fuq 20 kont) u b'hekk jiġi żgurat li l-iskopertura tal-Kummissjoni għar-riskju tkun limitata. Dawn l-ammonti għandhom jitqiesu fir-rigward tal-bilanċi kumplessivi ta' kull jum tat-teżor li fl-2018 kienu jvarjaw bejn EUR 6 biljun u EUR 37 biljun, u b'ammont kumplessiv ta' pagamenti magħmula mill-kontijiet tal-Kummissjoni fl-2018 li qabeż il-EUR 155 biljun. Barra minn hekk, huma applikati linji gwida speċifiċi għall-għażla tal-banek kummerċjali sabiex ikompli jiġi minimizzat ir-riskju tal-kontroparti li għalih hija esposta l-Kummissjoni: Il-banek kummerċjali kollha jintgħażlu permezz ta' sejħa għall-offerti. Il-klassifikazzjoni minima tal-kreditu għal perjodu qasir li hija meħtieġa għall-ammissjoni fil-proċeduri tal-offerti hija P-1 ta' Moody's jew l-ekwivalenti. Jista' jiġi aċċettat livell aktar baxx f'ċirkostanzi speċifiċi u debitament ġustifikati. Il-klassifikazzjonijiet tal-kreditu tal-banek kummerċjali li fihom għandha kontijiet il-Kummissjoni jiġu mmonitorjati fuq bażi ta' kuljum. Fid-delegazzjonijiet barra l-UE, jinżammu kontijiet imprest ma' banek lokali magħżula permezz ta' proċedura tal-offerti simplifikata. Ir-rekwiżiti tal-klassifikazzjoni jiddependu fuq is-sitwazzjoni lokali u jistgħu jvarjaw b'mod sinifikanti minn pajjiż għal ieħor. Sabiex tiġi limitata l-iskopertura għar-riskju, il-bilanċi fuq dawn il-kontijiet jinżammu fl-aktar livelli baxxi possibbli (meta jitqiesu l-ħtiġijiet operattivi), jiġu rifornuti regolarment u l-limiti massimi applikati jiġu riveduti fuq bażi annwali. Il-banek b'depożiti għall-multi msarrfin b'mod provviżorju qabel l-2010 jintgħażlu permezz ta' proċedura tal-offerti f'konformità mal-politika dwar l-immaniġġar tar-riskji li tiddefinixxi r-rekwiżiti ta' klassifikazzjoni tal-kreditu u l-ammont ta' fondi li jistgħu jitqiegħdu fi proporzjon mal-ekwità tal-kontroparti. Bħala regola ġenerali, għall-banek kummerċjali li ntgħażlu speċifikament għad-depożitu tal-multi msarrfin b'mod provviżorju, hija meħtieġa klassifikazzjoni minima fit-tul ta' A- (S&P jew ekwivalenti) u b'żewġ aġenziji tal-klassifikazzjoni. Jiġu applikati miżuri speċifiċi fil-każ li l-banek f'dan il-grupp ikunu soġġetti għal tnaqqis fil-grad. Barra minn hekk, l-ammont iddepożitat ma' kull bank huwa limitat għal ċertu perċentwal tal-fondi proprji tiegħu, li jvarja skont il-livell tal-klassifikazzjoni ta' kull istituzzjoni. Il-kalkolu ta' dawn il-limiti jieħu f'kunsiderazzjoni wkoll l-ammont ta' garanziji pendenti maħruġa lill-Kummissjoni mill-istess istituzzjoni. Il-konformità tad-depożiti pendenti mar-rekwiżiti tal-politika applikabbli tiġi riveduta b'mod regolari. Għal investimenti tad-dejn sovran minn multi msarrfin b'mod provviżorju imposti mill-2010, il-Kummissjoni tassumi l-iskopertura għar-riskju ta' kreditu. L-ogħla konċentrazzjoni ta' skopertura hija lejn Spanja, li tirrappreżenta 16 % tal-portafoll. Il-ħames pajjiżi bl-ogħla skopertura (Spanja, Franza, il-Lussemburgu, il-Ġermanja u l-Italja) ilkoll flimkien jirrappreżentaw 67 % tal-portafoll tal-investiment. Il-klassifikazzjoni ta' kreditu medja ponderata tal-portafoll hija A (S&P jew l-ekwivalenti). Il-politika dwar il-ġestjoni tar-riskji applikata għall-aċċettazzjoni ta' tali garanziji tiżgura kwalità kreditizja għolja għall-Kummissjoni. Il-konformità tal-garanziji pendenti mar-rekwiżiti tal-politika applikabbli tiġi riveduta b'mod regolari. Il-linji gwida dwar l-immaniġġjar tal-assi miftiehma tal-portafoll tat-teżor u/jew l-istrateġija tal-investiment jiddefinixxu ċerti limiti u restrizzjonijiet sabiex jillimitaw l-iskopertura għar-riskju ta' kreditu tal-portafoll. Tali limiti u restrizzjonijiet jinkludu kriterji tal-eliġibbiltà, limiti ta' kreditu assoluti f'termini nominali skont il-kategorija tal-emittent, limiti tal-konċentrazzjoni relattiva skont il-kategorija tal-emittent u limiti tal-konċentrazzjoni għal kull ħruġ. L-investimenti kollha huma kklassifikati fl-inqas grad ta' investiment. Il-linji gwida dwar l-immaniġġjar tal-assi u l-istrateġiji ta' investiment u riskju jiddefinixxu ċerti limiti u restrizzjonijiet sabiex jillimitaw l-iskopertura għar-riskju ta' kreditu tal-portafoll, li ġeneralment ikun limitat għall-grad tal-investiment. Il-klassifikazzjoni ta' kreditu medja ponderata tal-portafoll hija A (S&P jew l-ekwivalenti). Minħabba li, sal-31 ta' Diċembru 2018, l-unika kontroparti għall-kuntratti forward tal-muniti pendenti kollha hija l-Banque de France, ma ġie implimentat ebda titjib tal-kreditu, bħal kollateral, ftehimiet ta' netting jew garanziji, minn din id-data. L-iskopertura massima għar-riskju ta' kreditu għad-derivattivi f'munita barranija li għandhom valur ġust pożittiv fl-aħħar tal-perjodu tar-rapportar hija ugwali għall-ammont riportat fuq il-karta bilanċjali. Il-linji gwida dwar l-immaniġġjar ta' assi, l-istrateġiji ta' riskju u investiment jiddefinixxu ċerti limiti u restrizzjonijiet sabiex jillimitaw l-iskopertura għar-riskju ta' kreditu tal-portafoll, li ġeneralment tkun limitata għall-grad tal-investiment. Il-klassifikazzjoni medja ponderata tal-kreditu tal-portafoll hija ta' AAA (S&P jew ekwivalenti) bl-applikazzjoni tal-klassifikazzjoni sovrana għall-flus miżmuma f'bank ċentrali. Il-prinċipji tal-baġit tal-UE jiżguraw li r-riżorsi tal-flus ġenerali għal sena partikolari jkunu dejjem suffiċjenti għall-eżekuzzjoni tal-pagamenti kollha. Fil-fatt, il-kontribuzzjonijiet totali tal-Istati Membri flimkien mad-dħul mixxelanju huma daqs l-ammont tal-approprjazzjonijiet ta' pagament għas-sena finanzjarja. Madankollu, il-kontribuzzjonijiet tal-Istati Membri jiġu riċevuti fi tnax-il pagament akkont kull xahar matul is-sena, filwaqt li l-pagamenti huma soġġetti għal ċerta staġjonalità. Barra minn hekk, skont ir-Regolament tal-Kunsill (UE, Euratom) Nru 609/2014 (dwar il-metodi u l-proċedura biex jitqiegħdu għad-dispożizzjoni riżorsi proprji, emendati bir-Regolament tal-Kunsill (UE, Euratom) 2016/804), il-kontribuzzjonijiet tal-Istati Membri relatati mal-baġits emendatorji aprovati f'xahar partikolari (N) isiru disponibbli biss jew fl-ewwel jum ta' xogħol tax-xahar N+1 (jekk approvati qabel is-16 tax-xahar partikolari) jew fl-ewwel jum ta' xogħol tax-xahar N+2 (jekk approvati fis-16 jew aktar tard ta' dak ix-xahar partikolari), filwaqt li l-approprjazzjonijiet ta' pagament relatati jkunu disponibbli minnufih. Sabiex jiġi żgurat li r-riżorsi tat-teżor disponibbli dejjem ikunu biżżejjed sabiex ikopru l-pagamenti li jridu jiġu eżegwiti fi kwalunkwe xahar partikolari, hemm fis-seħħ proċeduri rigward il-previżjoni regolari tal-flus, filwaqt li jistgħu jiġu eżerċitati riżorsi proprji jew finanzjament addizzjonali bil-quddiem mill-Istati Membri jekk ikun meħtieġ, sa ċerti limiti u taħt ċerti kundizzjonijiet. L-istaġjonalità tal-infiq u r-restrizzjonijiet baġitarji ġenerali f'dawn l-aħħar snin irriżultaw fil-ħtieġa għal aktar monitoraġġ tar-ritmu tal-pagamenti matul is-sena. Minbarra dak li ntqal hawn fuq, fil-kuntest tal-operazzjonijiet ta' kuljum tat-teżor tal-Kummissjoni, l-għodod awtomatizzati għall-ġestjoni tal-likwidità jiżguraw li, fuq bażi ta' kuljum, tkun disponibbli likwidità suffiċjenti fuq kull wieħed mill-kontijiet bankarji tal-Kummissjoni. Il-Fond huwa ġestit skont il-prinċipju li l-assi għandu jkollhom livell suffiċjenti ta' likwidità u mobilizzazzjoni fir-rigward tal-impenji rilevanti. Il-portafoll huwa magħmul prinċipalment minn titoli likwidi ħafna li jistgħu jinbiegħu sabiex jintlaħqu l-flussi ta' ħruġ ta' flus mhux mistennija. Barra minn hekk, is-sehem ta' flus, ekwivalenti ta' flus u titoli li jimmaturaw fi żmien sena (1) huwa ta' 23 %. Il-Fond huwa ġestit skont il-prinċipju li l-assi għandu jkollhom livell suffiċjenti ta' likwidità u mobilizzazzjoni fir-rigward tal-impenji rilevanti. Għaldaqstant, il-fond iżomm ammont biżżejjed ta' assi monetarji biex ikopri l-flussi ta' ħruġ b'terminu qasir. Is-sehem ta' flus, ekwivalenti ta' flus u titoli li jimmaturaw fi żmien sena (1) huwa ta' 9,2 %. Il-Fond ta' Garanzija tal-FEIS huwa ġestit skont il-prinċipju li l-assi għandu jkollhom livell suffiċjenti ta' likwidità u mobilizzazzjoni fir-rigward tal-impenji rilevanti. Il-portafoll huwa magħmul minn assi likwidi li jistgħu jinbiegħu sabiex jintlaħqu l-flussi ta' ħruġ ta' flus mhux mistennija. Barra minn hekk, is-sehem ta' flus, ekwivalenti ta' flus u titoli li jimmaturaw fi żmien sena (1) huwa ta' 22 %. Is-saldu tal-kuntratti tad-derivattivi huwa gross u huwa bbażat fuq il-maturità kuntrattwali tagħhom. L-obbligi jiġu onorati permezz tal-bejgħ ta' assi denominati f'USD u/jew tranżazzjoni ta' swap, fejn huwa possibbli li jinħoloq fluss ta' ħruġ ta' flus minħabba differenzi fir-rata tal-kambju. Ma hija meħtieġa ebda ġestjoni tal-likwidità fir-rigward tar-rekwiżiti ta' kollateral/marġini, minħabba li l-kontroparti tal-iħħeġġjar attwali taċċetta li topera mal-Kummissjoni mingħajr l-ebda rekwiżit għal eżerċitar ta' kollateral/marġini. Il-Fond ta' Garanzija tal-EFSD huwa ġestit skont il-prinċipju li l-assi għandu jkollhom livell suffiċjenti ta' likwidità u mobilizzazzjoni fir-rigward tal-impenji rilevanti. Il-portafoll huwa msawwar minn 97 % flus miżmuma f'kontijiet kurrenti. Il-partijiet relatati tal-UE huma l-entitajiet ikkonsolidati tal-UE, l-assoċjati u l-persunal prinċipali tal-maniġment ta' dawn l-entitajiet. It-tranżazzjonijiet bejn dawn l-entitajiet iseħħu bħala parti mill-operazzjonijiet normali tal-UE u, minħabba li dan huwa l-każ, ma huwa meħtieġ ebda rekwiżit speċifiku ta' divulgazzjoni għal dawn it-tranżazzjonijiet f'konformità mar-regoli tal-kontabbiltà tal-UE. Għall-finijiet tal-preżentazzjoni ta' informazzjoni dwar tranżazzjonijiet tal-partijiet relatati rigward il-ġestjoni prinċipali tal-UE, tali persuni huma murija hawnhekk taħt ħames kategoriji: Kategorija 1: il-Presidenti tal-Kunsill Ewropew, tal-Kummissjoni u tal-Qorti tal-Ġustizzja tal-Unjoni Ewropea Kategorija 2: il-Viċi President tal-Kummissjoni u r-Rappreżentant Għoli tal-UE għall-Affarijiet Barranin u l-Politika ta' Sigurtà u l-Viċi Presidenti l-oħrajn tal-Kummissjoni Kategorija 3: is-Segretarju Ġenerali tal-Kunsill, il-Membri tal-Kummissjoni, l-Imħallfin u l-Avukati Ġenerali tal-Qorti tal-Ġustizzja tal-Unjoni Ewropea, il-President u l-Membri tal-Qorti Ġenerali, il-President u l-Membri tat-Tribunal Ewropew tas-Servizz Ċivili, l-Ombudsman u l-Kontrollur Ewropew tal-Protezzjoni tad-Data Kategorija 4: il-President u l-Membri tal-Qorti Ewropea tal-Awdituri Kategorija 5: l-ogħla uffiċjali fiċ-ċivil tal-Istituzzjonijiet u l-Aġenziji Sommarju tal-intitolamenti tagħhom huwa mogħti hawn taħt — aktar informazzjoni tista' tinstab fir-Regolamenti tal-Persunal ippubblikati fuq is-sit web Europa, li huwa d-dokument uffiċjali li jiddeskrivi d-drittijiet u l-obbligi tal-uffiċjali kollha tal-UE. Il-persunal prinċipali tal-maniġment ma rċieva ebda self preferenzjali mill-UE. Fid-data tal-iffirmar ta' dawn il-kontijiet, ma nġiebet ebda kwistjoni materjali għall-attenzjoni tal-Uffiċjal tal-Kontabbiltà tal-Kummissjoni, jew li ġiet irrapportata lilu, li kienet teħtieġ divulgazzjoni separata f'din it-taqsima. Il-kontijiet u n-noti relatati tħejjew billi ntużat l-aktar informazzjoni riċenti disponibbli u dan huwa rifless fl-informazzjoni ppreżentata. L-entitajiet elenkati hawn taħt ma ġewx ikkonsolidati bl-użu tal-metodu tal-ekwità fir-rapporti finanzjarji kkonsolidati tal-UE għall-2018 abbażi tal-immaterjalità: Industriji b'bażi Bijoloġika hija Sħubija Pubblika-Privata ("Public-Private Partnership" — PPP) bejn l-UE u l-Konsorzju tal-Industriji b'bażi Bijoloġika ("Bio-based Industries Consortium" — BIC). Il-BBI hija ddedikata biex tagħmel użu sħiħ mill-potenzjal tal-bijoekonomija Ewropea, billi ddawwar ir-residwi bijoloġiċi u l-iskart fi prodotti ta' kuljum aktar ekoloġiċi permezz ta' teknoloġiji innovattivi u bijoraffineriji, li huma fil-qalba tal-bijoekonomija. "Clean Sky" huwa l-akbar programm ta' riċerka Ewropew li jiżviluppa teknoloġija innovattiva u mill-aktar avvanzata mmirata biex tnaqqas is-CO2, l-emissjonijiet tal-gassijiet u l-livelli ta' storbju prodotti mill-inġenji tal-ajru. "Clean Sky", li hija ffinanzjata mill-programm tal-UE Orizzont 2020, tikkontribwixxi għat-tisħiħ tal-kollaborazzjoni tal-industrija tal-ajru Ewropea, tat-tmexxija globali u tal-kompetittività. L-IMI hija l-akbar inizjattiva pubblika-privata tal-Ewropa mmirata biex tħaffef l-iżvilupp ta' mediċini aħjar u aktar sikuri għall-pazjenti. L-IMI hija impriża konġunta bejn l-Unjoni Ewropea u assoċjazzjoni tal-industrija farmaċewtika. ECSEL hija PPP fil-komponenti u s-sistemi elettroniċi, li tnaqqas id-distakk bejn ir-riċerka u l-esplojtazzjoni, tallinja l-istrateġiji sabiex iżżid l-investimenti nazzjonali u Ewropej u tibni ekosistema avvanzata. FCH hija PPP li tappoġġja l-attivitajiet ta' riċerka, żvilupp teknoloġiku u dimostrazzjoni (RTD) fit-teknoloġiji taċ-ċelloli tal-fjuwil u l-enerġija tal-idroġenu fl-Ewropa. L-għan tagħha huwa li taċċellera l-introduzzjoni ta' dawn it-teknoloġiji fis-suq, filwaqt li tagħmel użu sħiħ mill-potenzjal tagħhom bħala strument fil-kisba ta' sistema tal-enerġija li ma tużax ħafna karbonju. SESAR hija PPP responsabbli għall-immodernizzar tas-sistema Ewropea tal-ġestjoni tat-traffiku tal-ajru (ATM) permezz tal-koordinazzjoni u l-konċentrazzjoni tal-isforzi tar-riċerka u l-innovazzjoni rilevanti kollha tal-ATM fl-UE. Shift2Rail hija l-ewwel inizjattiva teknoloġika konġunta Ewropea fis-settur ferrovjarju li tfittex riċerka u innovazzjoni (R&I) ffokata u soluzzjonijiet xprunati mis-suq billi taċċellera l-integrazzjoni ta' teknoloġiji ġodda u avvanzati f'soluzzjonijiet innovattivi ta' prodotti ferrovjarji. Il-kontijiet annwali tal-entitajiet imsemmija hawn fuq huma disponibbli għall-pubbliku fuq is-siti web rispettivi tagħhom. L-għan ta' din id-Diskussjoni u Analiżi tar-Rapport Finanzjarju (FSDA) huwa li tgħin lill-qarrejja jifhmu l-pożizzjoni finanzjarja, l-prestazzjoni finanzjarja u l-fluss tal-flus ippreżentati fid-dikjarazzjonijiet finanzjarji kkonsolidati tal-UE. L-informazzjoni ppreżentata f'din l-FSDA ma ġietx awditjata. Id-dħul ikkonsolidat tal-UE jinkorpora l-ammonti relatati mat-tranżazzjonijiet ta' skambju u mat-tranżazzjonijiet mhux ta' skambju, b'dawn tal-aħħar ikunu l-aktar sinifikanti. It-tabella ta' hawn taħt tipprovdi ħarsa ġenerali lejn il-kategoriji ewlenin tat-tranżazzjonijiet mhux ta' skambju. Peress li d-dħul tal-baġit għandu jkun daqs (jew jisboq) in-nefqa tal-baġit, il-fattur ewlieni wara t-tendenza tad-dħul murija hawn fuq huwa l-pagamenti magħmula kull sena. Fl-2018, iż-żieda ta' 20 % fid-dħul ikkonsolidat, għal EUR 163 biljun, meta mqabbel mas-sena preċedenti, kienet prinċipalment dovuta għal dawn li ġejjin: żieda ta' EUR 27 biljun fir-riżorsi tal-ING, jew 35 % meta mqabbel mas-sena preċedenti. Dan l-effett primarjament jirrifletti l-impatt tat-tkabbir tal-approprjazzjonijiet ta' pagament fil-baġit tal-2018. Iż-żieda qawwija hija primarjament relatata mar-riżorsi baxxi mill-ING tal-2017, u l-effett tas-surplus baġitarju mill-2016, EUR 6,4 biljun, rikonoxxut fi "dħul ieħor minn tranżazzjonijiet mhux tal-kambju". Fl-2018, is-surplus baġitarju mill-2017, rikonoxxut fir-rapport tal-introjtu fil-31 ta' Diċembru 2018, kien ferm anqas, EUR 0,6 biljun, li jispjega, minn naħa, il-ħtieġa akbar għal riżorsi tal-ING peress li r-riżorsa tal-ING tintuża biex tiġi ffinanzjata l-parti tal-baġit mhux koperta minn kwalunkwe sors ieħor ta' dħul u, min-naħa l-oħra, it-tnaqqis fi "dħul ieħor"; żieda ta' EUR 2,2 biljun fir-Riżorsi Proprji Tradizzjonali relatata ma' ksur tal-leġiżlazzjoni tal-UE mir-Renju Unit matul il-perjodu bejn Novembru 2011 u Ottubru 2017. Bħala konsegwenza ta' dan il-ksur, intalab ukoll imgħax għal ħlas tard ta' EUR 1,3 biljun, li jispjega ż-żieda fid-dħul finanzjarju; u żieda ta' EUR 2 biljun, meta mqabbla mal-2017, f'multi tal-kompetizzjoni maħruġa mill-UE, bħala riżultat tal-ksur tal-liġi minn entitajiet privati. Il-komponent prinċipali tal-ispejjeż rikonoxxuti fir-rapporti finanzjarji kkonsolidati huwa l-pagamenti ta' trasferiment taħt il-mod ta' ġestjoni kondiviża, li jinkludi l-fondi li ġejjin: (i) Il-Fond Agrikolu Ewropew ta' Garanzija (FAEG); (ii) Il-Fond Agrikolu Ewropew għall-Iżvilupp Rurali (FAEŻR) u strumenti oħrajn tal-iżvilupp rurali; (iii) Il-Fond Ewropew għall-Iżvilupp Reġjonali (FEŻR) u l-Fond ta' Koeżjoni (FK); u (iv) Fond Soċjali Ewropew (FSE). Dawn il-fondi kienu jikkostitwixxu kważi 66 % tal-ispejjeż totali fl-2018 — il-qasma tista' tinstab fiċ-ċart ta' hawn taħt. L-ispejjeż imġarrba taħt ġestjoni diretta jirrappreżentaw l-implimentazzjoni tal-baġit mill-Kummissjoni, mill-aġenziji eżekuttivi u mill-fondi fiduċjarji. Taħt il-ġestjoni indiretta, il-baġit jiġi implimentat minn aġenziji tal-UE, korpi tal-UE, pajjiżi terzi, organizzazzjonijiet internazzjonali u entitajiet oħrajn. L-ispejjeż imġarrba taħt ġestjoni diretta u indiretta kienu jammontaw għal madwar 19 % tal-ispejjeż totali (EUR 28,5 biljun) u baqgħu stabbli meta mqabbla mas-sena finanzjarja preċedenti. L-UE tirrikonoxxi ċerti obbligi ta' ħlas futuri bħala spejjeż, anki jekk għadhom mhumiex murija fil-kontijiet baġitarji bbażati fuq il-ħlasijiet. L-ammonti importanti huma murija taħt l-ammonti pagabbli u l-imposti dovuti rigward l-agrikoltura u l-iżvilupp rurali u anki taħt l-obbligazzjonijiet tal-pensjonijiet u tal-benefiċċji tal-impjegati relatati mad-drittijiet tal-pensjoni u ta' wara l-impjieg miksuba mill-Kummissarji, mill-MPE u mill-persunal. B'mod ġenerali, l-ispejjeż żdiedu b'16 %, għal EUR 149 biljun, meta mqabbla mal-2017, liema żieda primarjament irriżultat mill-ispejjeż mill-programmi implimentati mill-Istati Membri li żdiedu b'madwar 24 %, jew EUR 19,8-il biljun, minħabba livell ogħla ta' spejjeż imġarrba b'rabta mal-fażi kurrenti tal-programmi fejn żdiedet l-implimentazzjoni. Il-programmi ewlenin li kkontribwew għal din iż-żieda kienu l-FEŻR u l-FK u l-FSE, li flimkien jirrappreżentaw żieda ta' EUR 17,2 biljun. L-aktar partiti sinifikanti fuq in-naħa tal-assi tal-karta bilanċjali huma l-assi finanzjarji (self mogħti, assi finanzjarji disponibbli għall-bejgħ, flus kontanti) u l-ammonti ta' prefinanzjament, li jikkostitwixxu kważi 79 % tal-assi tal-UE. Fil-31 ta' Diċembru 2018, l-assi totali kienu ta' EUR 174,4 biljun, li jirriflettu żieda ta' bejn wieħed u ieħor 5 %. Il-bidliet ewlenin kienu: żieda ta' EUR 12,5-il biljun fl-ammonti riċevibbli u rekuperabbli b'terminu qasir, direttament relatati maż-żieda fid-dħul tal-2018 mhux imsarrfa fid-data ta' rapportar; l-effett imsemmi hawn fuq kien ikkumpensat f'parti minnu minn tnaqqis fil-flus u ekwivalenti ta' flus ta' EUR 6 biljun (ara hawn taħt); żieda ta' EUR 1 biljun f'assi finanzjarji primarjament relatati mal-provvedimenti tal-Fond ta' Garanzija għall-operazzjonijiet tal-FEIS; u żieda ta' EUR 0,4 biljun fi proprjetà, impjanti u tagħmir (PPE) li rriżultat mill-iżviluppi ulterjuri tal-assi spazjali (Galileo u Copernicus). B'mod ġenerali, l-istituzzjonijiet u l-korpi tal-UE jagħmlu ħilithom sabiex iżommu l-ammonti miżmuma bħala flus u ekwivalenti ta' flus f'livell baxx. Il-bilanċ tal-flus ta' EUR 18,1-il biljun fi tmiem is-sena huwa aktar baxx milli kien fl-2017 u jikkostitwixxi l-elementi prinċipali li ġejjin: Rigward ir-riżorsi proprji, il-bilanċ tat-teżor fi tmiem is-sena jinkludi EUR 0,75 biljun imħallsa minn qabel minn uħud mill-Istati Membri b'rabta mal-baġit emendatorju 6 adottat fl-2018. Ammont ta' EUR 1,4 biljun f'multi imposti mill-Kummissjoni għal ksur tar-regoli tal-kompetizzjoni, li ssarraf b'mod definittiv fl-2018 u li għadu ma ġiex inkluż f'xi baġit emendatorju, ukoll huwa parti mill-bilanċ tat-teżor fi tmiem is-sena. Il-bilanċ tat-teżor jinkludi wkoll dħul assenjat u approprjazzjonijiet ta' pagament oħrajn ta' EUR 7,4 biljun. Ta' min jinnota li l-livell ta' prefinanzjament huwa influwenzat b'mod sinifikanti miċ-ċiklu tal-QFP — pereżempju, fil-bidu ta' perjodu tal-QFP, wieħed jista' jistenna li jitħallsu avvanzi kbar lill-Istati Membri skont il-politika ta' koeżjoni. Il-Kummissjoni tagħmel kull sforz biex tiżgura li l-livelli ta' prefinanzjament jinżammu f'livell xieraq. Għandu jinstab bilanċ bejn l-iżgurar ta' finanzjament suffiċjenti għall-proġetti u r-rikonoxximent f'waqtu tal-infiq. Il-prefinanzjament totali (minbarra avvanzi oħrajn lill-Istati Membri u kontribuzzjonijiet għall-fondi fiduċjarji Bêkou u Afrika) fuq il-karta bilanċjali tal-UE jammonta għal EUR 43,4 biljun (2017: EUR 44,3 biljun), li kważi kollha huma relatati ma' attivitajiet tal-Kummissjoni. Madwar 60 % tal-prefinanzjament tal-Kummissjoni jikkonċerna l-ġestjoni kondiviża, li jfisser li l-implimentazzjoni tal-baġit hija ddelegata lill-Istati Membri (il-Kummissjoni żżomm irwol superviżorju). L-aktar ammont ta' prefinanzjament sinifikanti taħt il-modalità ta' ġestjoni kondiviża jirrigwardja l-FEŻR u l-Fond ta' Koeżjoni (EUR 14,6-il biljun), li jinsab f'livell simili għall-2017. L-entrati li ġejjin huma murija fit-termini tal-kontabbiltà bħala strumenti finanzjarji fir-rapporti finanzjarji konsolidati tal-UE: L-istrumenti finanzjarji ffinanzjati mill-baġit tal-UE: taħt din ix-xorta ta' implimentazzjoni tal-baġit, il-fondi jew diġà ġew żborżati lill-kontijiet fiduċjarji ġestiti mill-entitajiet fdati u jibqgħu disponibbli (bħala flus kontanti u ekwivalenti ta' flus u titoli ta' dejn) sabiex ikopru t-talbiet għal ħlas ta' garanzija fil-ġejjieni, jew inkella ġew investiti f'ekwità; L-għoti b'self u t-teħid b'self relatat għall-programmi ta' assistenza finanzjarja. Is-sinifikat u l-volum tal-istrumenti finanzjarji ffinanzjati mill-baġit tal-UE taħt ġestjoni diretta u indiretta jiżdiedu minn sena għal sena. Il-kunċett bażiku wara dan l-approċċ, b'kuntrast mal-metodu tradizzjonali ta' implimentazzjoni tal-baġit li jagħti għotjiet u sussidji, huwa li għal kull euro li jintefaq mill-baġit permezz ta' strumenti finanzjarji, il-benefiċjarju finali jirċievi aktar minn EUR 1 bħala appoġġ finanzjarju minħabba l-effett ta' ingranaġġ. Dan l-użu tal-baġit tal-UE għandu l-għan li jimmassimizza l-impatt tal-fondi disponibbli. L-istrumenti finanzjarji ffinanzjati mill-baġit tal-UE jeżistu fil-forma ta' strumenti ta' garanzija, strumenti ta' ekwità u strumenti ta' self — ara l-ħarsa ġenerali mill-QFP fit-tabella ta' hawn taħt. L-assi f'dawn l-istrumenti jinżammu fi flus u l-ekwivalenti ta' flus jew inkella jiġu investiti fi strumenti ta' ekwità u titoli ta' dejn kategorizzati bħala assi finanzjarji disponibbli għall-bejgħ fir-rapporti finanzjarji konsolidati tal-UE. Assi finanzjarji disponibbli għall-bejgħ li huma relatati mal-istrumenti finanzjarji ffinanzjati mill-baġit tal-UE (il-valur fi tmiem is-sena): It-tabelli li ġejjin jipprovdu ħarsa ġenerali lejn l-istrumenti finanzjarji ffinanzjati mill-baġit tal-UE għal kull QFP u l-valuri tagħhom fil-31 ta' Diċembru 2018: il-Fond ta' Garanzija għal azzjonijiet esterni ta' EUR 2,5 biljun; il-Fond ta' Garanzija tal-FEIS ta' EUR 5,5 biljun; u il-Fond ta' Garanzija tal-EFSD ta' EUR 0,3 biljun. L-appoġġ finanzjarju għall-Istati Membri u l-pajjiżi terzi fil-forma ta' self bilaterali ffinanzjat mis-swieq kapitali bil-garanzija tal-baġit tal-UE huwa pprovdut mill-Kummissjoni skont id-deċiżjonijiet tal-Parlament Ewropew u tal-Kunsill. Il-Kummissjoni, li taġixxi f'isem l-UE, bħalissa qed topera tliet programmi ewlenin: Il-Mekkaniżmu Ewropew ta' Stabbilizzazzjoni Finanzjarja (EFSM); Assistenza tal-Bilanċ tal-Pagamenti ("Balance of Payments" — BOP); u Assistenza Makrofinanzjarja (AMF), li taħtha tista' tagħti self. Il-kapital meħtieġ sabiex jiffinanzja s-self mogħti mill-UE jinġabar fis-swieq kapitali jew ma' istituzzjonijiet finanzjarji. Fil-31 ta' Diċembru 2018, l-ammont nominali tas-self mogħti għal assistenza finanzjarja taħt l-EFSM u l-BOP kien: L-EFSM inħoloq sabiex jipprovdi assistenza finanzjarja lill-Istati Membri kollha li qed jesperjenzaw jew huma mhedda serjament minn tfixkil finanzjarju ekonomiku serju kkawżat minn okkorrenzi eċċezzjonali lil hinn mill-kontroll tagħhom. L-EFSM intuża sabiex jipprovdi assistenza finanzjarja, kondizzjonali fuq l-implimentazzjoni ta' riformi, lill-Irlanda u lill-Portugall bejn l-2011 u l-2014. Dan il-programm skada u issa ma jista' jittieħed ebda self addizzjonali, għalkemm jibqa' fis-seħħ għal kompiti speċifiċi bħall-estensjoni tal-maturitajiet għal self lill-Irlanda u lill-Portugall u l-għoti ta' self tranżitorju. Il-punti ewlenin tal-programm tal-EFSM huma dawn li ġejjin: L-Irlanda L-Irlanda talbet l-ammont totali sħiħ ta' EUR 22,5 biljun mogħti mill-EFSM f'Diċembru 2010. Dan l-ammont ġie żborżat fi tmien pagamenti akkont bejn Jannar 2011 u Marzu 2014; L-Irlanda għandha l-għażla li ttawwal il-maturità tas-self tal-EFSM abbażi tal-estensjoni tal-maturità medja massima ponderata għal 19,5 snin mogħtija mill-Kunsill fl-2013; Il-ħlasijiet lura ta' EUR 3,4 biljun u EUR 0,5 biljun kienu skedati għal April u Ottubru 2018, rispettivament. L-Irlanda talbet estensjoni tal-maturità u l-ammonti ġew approvati u ttieħdu b'self b'suċċess fis-swieq fl-2018. Dawn issa ġew skedati mill-ġdid għal ħlas lura f'żewġ pagamenti akkont ta' EUR 2,4 biljun u EUR 1,5 biljun fl-2025 u fl-2033, rispettivament. Il-Portugall talab EUR 24,3 biljun minn total ta' EUR 26 biljun mogħtija mill-EFSM f'Mejju 2011. Dan l-ammont ġie żborżat f'seba' pagamenti akkont bejn Mejju 2011 u Novembru 2014. Ħlas lura ta' EUR 0,6 biljun kien skedat għal Ottubru 2018 iżda, bħalma seħħ fil-każ tal-Irlanda, il-Portugal talab l-estensjoni tal-maturità u s-self ġie rifinanzjat fis-swieq b'data ta' maturità ġdida fl-2033. Il-BOP huwa programm ta' assistenza maħsub għal pajjiżi barra ż-żona tal-euro li qegħdin jesperjenzaw jew li huma mhedda minn diffikultajiet fir-rigward tal-bilanċ tal-pagamenti tagħhom. L-assistenza tal-BOP tieħu l-forma ta' self b'terminu medju li huwa kondizzjonali fuq l-implimentazzjoni ta' politiki maħsuba sabiex jindirizzaw il-problemi ekonomiċi sottostanti. Ġeneralment, l-assistenza tal-bilanċ tal-pagamenti mill-UE tiġi offruta f'kooperazzjoni mal-Fond Monetarju Internazzjonali (FMI) u ma' pajjiżi jew istituzzjonijiet internazzjonali oħrajn. L-assistenza finanzjarja tal-UE fuq terminu medju taħt il-faċilità tal-BOP ġiet attivata f'Novembru 2008 sabiex tgħin lill-Ungerija u, sussegwentement, lil-Latvja u lir-Rumanija, f'Jannar u Mejju 2009 rispettivament, jerġgħu jistabbilixxu l-fiduċja fis-suq għal impenn totali ta' EUR 14,6-il biljun. Il-programm ta' assistenza tal-BOP għall-Ungerija skada fl-2010 u tħallas lura kompletament fl-2016. Iż-żewġ programmi ta' assistenza għal-Latvja u għar-Rumanija skadew fl-2012, u għalhekk ma jistgħu jiġu żborżati l-ebda pagamenti parzjali addizzjonali. Barra minn hekk, iż-żewġ programmi ta' assistenza prekawzjonarja għar-Rumanija skadew fl-2013 u fl-2015 mingħajr ma ġew prelevati. Il-punti ewlenin huma dawn li ġejjin: Matul l-2018, l-Istati Membri benefiċjarji tal-BOP irrimborżaw fil-ħin u bis-sħiħ ammont totali ta' EUR 1,45 biljun, li minnhom EUR 1,35 biljun kienu relatati ma' rimborż ta' kapital mir-Rumanija, bil-bqija li huma relatati mal-imgħax; u L-ammont pendenti fi tmiem l-2018 huwa ta' EUR 1,7 biljun b'kollox, EUR 0,7 biljun għal-Latvja u EUR 1 biljun għar-Rumanija. L-AMF hija forma ta' għajnuna finanzjarja estiża mill-UE lil pajjiżi msieħba barra l-UE li qed jesperjenzaw kriżi ta' bilanċ tal-pagamenti. Hija tieħu l-forma ta' self jew għotjiet fuq perjodu ta' żmien medju/twil, jew kombinazzjoni ta' dawn, u hija disponibbli biss għal pajjiżi li jibbenifikaw minn programm ta' żborż tal-FMI. Is-self pendenti fil-31 ta' Diċembru 2018 taħt il-programm tal-AMF kien ta' EUR 4,4 biljun f'ammonti nominali. L-aktar partiti sinifikanti fuq in-naħa tal-obbligazzjoni tal-karta bilanċjali jikkonsistu primarjament f'erba' partiti ewlenin: (i) l-obbligu tal-pensjoni u obbligazzjonijiet oħrajn ta' benefiċċji tal-impjegati; (ii) it-teħid b'self; (iii) l-ammonti pagabbli lil partijiet terzi u (iv) l-imposti dovuti. Fil-31 ta' Diċembru 2018, l-obbligazzjonijiet totali kienu ta' EUR 235,9 biljun, li baqgħu fl-istess livell bħas-sena preċedenti. Il-bidliet ewlenin kienu relatati mal-effetti li ġejjin: L-ammonti pagabbli naqsu b'EUR 6,8 biljun minħabba tnaqqis fl-ammonti dovuti lill-Istati Membri b'rabta mar-riżorsi proprji (jiġifieri l-kontribuzzjonijiet għall-baġit tal-UE li għandhom jiġu rimborżati fi tmiem is-sena wara l-baġit emendatorju). Din is-sena kien hemm kontribuzzjonijiet addizzjonali dovuti mingħand l-Istati Membri; Tnaqqis ħafif fl-obbligazzjonijiet finanzjarji ta' EUR 1 biljun li jirriżulta primarjaemnt mill-ħlas lura tat-teħid b'self (EUR 1,35 biljun), b'rabta mas-self ipprovdut lir-Rumanija, taħt il-programm BOP; u L-effetti ta' hawn fuq ġew paċuti minn żieda ta' EUR 7,3 biljun fl-obbligazzjoni tal-benefiċċji tal-impjegati. B'mod ġenerali, il-partiti l-oħrajn kollha tal-obbligazzjoni baqgħu stabbli. Ta' min jinnota li l-obbligazzjonijiet finanzjarji fit-tul (teħid b'self) żdiedu, filwaqt li kienu paċuti minn tnaqqis simili fl-element ta' terminu qasir. Dan huwa relatat ma' skedar mill-ġdid tad-dejn tal-EFSM għall-Irlanda (EUR 3,9 biljun) u għall-Portugall (EUR 0,6 biljun). L-eċċess tal-obbligazzjonijiet fuq l-assi ma jfissirx li l-istituzzjonijiet u l-korpi tal-UE jinsabu f'diffikultajiet finanzjarji, iżda pjuttost ifisser li ċerti obbligazzjonijiet ser jiġu ffinanzjati minn baġits annwali futuri. Ħafna mill-ispejjeż huma rikonoxxuti skont ir-regoli dwar il-kontabbiltà bbażata fuq id-dovuti fis-sena kurrenti, għalkemm effettivament jistgħu jitħallsu fis-snin ta' wara jew aktar tard u ffinanzjati bl-użu ta' baġits futuri; id-dħul relatat se jitqies fil-perjodi futuri biss. L-aktar ammonti sinifikanti li għandhom jiġu enfasizzati huma l-attivitajiet tal-FAEG (li l-biċċa l-kbira tagħhom normalment titħallas fl-ewwel trimestru tas-sena ta' wara) u l-obbligazzjoni tal-benefiċċji tal-impjegati (li jridu jitħallsu matul it-30 sena, u aktar, li ġejjin). L-ekonomija Ewropea kibret għas-sitt sena konsekuttiva fl-2018, iżda r-rata ta' tkabbir kienet anqas minn dik antiċipata, speċjalment fit-tieni nofs tas-sena, minħabba taħlita ta' fatturi interni u esterni. Fatturi domestiċi jinkludu t-tfixkil fis-settur tal-manifattura Ewropew (b'mod partikolari l-produzzjoni tal-karozzi) fit-tielet trimestru u t-tensjonijiet soċjali u l-inċertezza fil-politika fiskali f'ċerti Stati Membri. Uħud mill-aktar fatturi esterni importanti jinkludu l-inċertezza akbar rigward il-politiki kummerċjali, b'mod partikolari bejn l-Istati Uniti u ċ-Ċina u xejra ta' tnaqqis fil-produzzjoni globali tal-manifattura li rriżultaw fi tkabbir aktar dgħajjef fil-kummerċ dinji, li ħalla impatt fuq iż-żona tal-euro b'mod partikolari. Minkejja dawn l-iżviluppi, il-prinċipji fundamentali tal-ekonomija Ewropea għadhom b'saħħithom u tul is-sentejn li jmiss l-ekonomija hija mistennija tkompli tikber iżda b'pass aktar moderat. Il-PDG taż-żona tal-euro u tal-UE huwa mistenni li ser ikun kiber b'1,9 % fl-2018. Il-PDG taż-żona tal-euro huwa mbassar li se jikber b'1,3 % fl-2019 u 1,6 % fl-2020, filwaqt li t-tbassir tat-tkabbir tal-PDG tal-UE huwa ta' 1,5 % fl-2019 u ta' 1,7 % fl-2020. B'mod ġenerali l-inflazzjoni kellha medja ta' 1,7% fl-2018, jiġifieri żdiedet mill-1,5% tal-2017. Bis-suppożizzjonijiet tal-prezz taż-żejt għall-2019 u l-2020 li issa huma anqas milli kienu fil-ħarifa tal-2018, l-inflazzjoni fiż-żona tal-euro hija mbassra li se timmodera għal 1,4% fl-2019 qabel ma taqbad tiżdied ftit għal 1,5% fl-2020. Għall-UE sħiħa, l-inflazzjoni hija mbassra li se tilħaq medja ta' 1,6% din is-sena u mbagħad tiżdied għal 1,8% fl-2020. Is-suq tax-xogħol taż-żona tal-euro kompla jitjieb fl-ewwel tliet trimestri tal-2018. Fit-tielet trimestru tal-2018 in-numru ta' persuni impjegati laħaq l-ogħla livell li qatt ġie rreġistrat fiż-żona tal-euro u f'Diċembru 2018 ir-rata tal-qgħad fiż-żona tal-euro kienet ta' 7,9%, l-anqas livell minn Ottubru 2008 'l hawn. Ir-riskji għall-prospettivi ekonomiċi baqgħu sostanzjali, hekk kif it-tensjonijiet kummerċjali u l-evoluzzjoni inċerta tagħhom għadhom qed joħolqu tħassib. L-Istati Uniti jistgħu jkunu affettwati minn tibdiliet f'daqqa fil-politika fiskali. L-ekonomija Ċiniża jaf qiegħda tikkalma ħafna aktar milli kien antiċipat. Is-swieq finanzjarji globali u ħafna swieq emerġenti huma vulnerabbli għal tibdiliet f'daqqa fl-aptit għar-riskju u l-aspettattiva tat-tkabbir. Għall-UE, il-fatturi domestiċi jistgħu jkunu aktar dejjiema milli kien antiċipat u "Brexit" għadu sors ta' inċertezza. Mil-lat pożittiv, kundizzjonijiet tas-suq tax-xogħol li għadhom favorevoli jistgħu jirriżultaw f'domanda domestika aktar b'saħħitha filwaqt li użu aktar estensiv tal-fondi tal-UE fil-pajjiżi riċevituri jista jiskatta investimenti addizzjonali. Il-prospettivi għall-PDG globali għadhom stabbli, filwaqt li hu mistenni jespandi għal 3,8% għas-sentejn li ġejjin. L-attivitajiet ta' għoti u teħid b'self tal-UE għall-programmi ta' assistenza finanzjarja huma operazzjonijiet mhux baġitarji. B'mod ġenerali, il-fondi miġbura jingħataw b'self spalla ma' spalla lill-pajjiż benefiċjarju, jiġifieri bl-istess kupun, maturità u ammont. Minkejja l-metodoloġija spalla ma' spalla, is-servizz tad-dejn tal-istrumenti ta' finanzjament huwa obbligu legali tal-UE, li trid tiżgura li l-pagamenti kollha jsiru b'mod sħiħ u f'waqtu. Il-Kummissjoni daħħlet fis-seħħ proċeduri sabiex tiżgura l-ħlas lura tas-self meħud anki f'każ ta' inadempjenza tas-self. It-teħid b'self tal-UE jikkostitwixxi obbligi diretti u mhux kondizzjonali tal-UE u dawn huma garantiti mill-Istati Membri tal-UE (obbligazzjonijiet kontinġenti baġitarji). It-teħid b'self għall-finanzjament tas-self lil pajjiżi barra mill-UE huwa kopert mill-Fond ta' Garanzija għal azzjonijiet esterni. Jekk Stat Membru benefiċjarju jsir inadempjenti, is-servizz tad-dejn jiġi prelevat mill-bilanċ tat-teżor disponibbli għall-Kummissjoni, jekk ikun possibbli. Jekk dan ma jkunx possibbli, il-Kummissjoni tippreleva l-fondi neċessarji mill-Istati Membri. L-Istati Membri tal-UE huma legalment obbligati, skont il-leġiżlazzjoni tal-UE dwar ir-riżorsi proprji (l-Artikolu 14 tar-Regolament tal-Kunsill (UE, Euratom) Nru 609/2014), li jagħmlu disponibbli biżżejjed fondi sabiex jissodisfaw l-obbligi tal-UE. B'hekk, l-investituri huma esposti biss għar-riskju ta' kreditu tal-UE, mhux għal dak tal-benefiċjarju tas-self iffinanzjat. L-għoti ta' self "spalla ma' spalla" jiżgura li l-baġit tal-UE ma jassumi ebda riskju ta' ċaqliq fir-rata tal-imgħax jew riskju tal-kambju. Għal kull programm tal-pajjiżi, id-deċiżjonijiet tal-PE, tal-Kunsill u tal-Kummissjoni jiddeterminaw l-ammont kumplessiv mogħti, l-għadd ta' pagamenti akkont li għandhom jitħallsu u l-maturità massima (medja) tal-pakkett tas-self. Sussegwentement, il-Kummissjoni u l-pajjiż benefiċjarju jaqblu fuq il-parametri tas-self/tal-finanzjament, b'mod partikolari l-maturità tal-pagamenti akkont. Barra minn hekk, il-pagamenti akkont kollha tas-self, ħlief l-ewwel wieħed, jiddependu fuq il-konformità mal-kundizzjonijiet tal-politika, fil-kuntest ta' assistenza finanzjarja konġunta bejn l-UE/FMI, li huwa fattur ieħor li jinfluwenza ż-żmien meta jsiru l-operazzjonijiet ta' finanzjament. Dan jimplika li ż-żmien u l-maturitajiet tal-ħruġ jiddependu fuq l-attività relatata ta' għoti b'self tal-UE. Il-finanzjament huwa denominat b'mod esklussiv f'euro u l-ispettru tal-maturità huwa ta' minn tlieta (3) sa 30 sena. It-tabella li ġejja tipprovdi ħarsa ġenerali lejn l-iskeda ta' rimborż ippjanat f'valur nominali għall-ammonti pendenti ta' self tal-EFSM u tal-BOP fil-31 ta' Diċembru 2018: Il-mekkaniżmi intergovernattivi ta' stabbiltà finanzjarja l-Faċilità Ewropea ta' Stabbiltà Finanzjarja (EFSF) u l-Mekkaniżmu Ewropew ta' Stabbiltà (MES) huma barra l-qafas tat-Trattat tal-UE u b'hekk mhumiex inklużi fil-kontijiet annwali konsolidati tal-UE. Il-Fond ta' Garanzija għal azzjonijiet esterni huwa pprovdut mill-baġit tal-UE sabiex ikopri 9 % tas-self garantit għall-attivitajiet b'mandat tal-għoti b'self estern tal-BEI lil pajjiżi terzi pendenti fi tmiem is-sena. Fil-31 ta' Diċembru 2018, il-valur tal-assi totali ta' EUR 2,5 biljun ikopri skopertura ta' ammonti żborżati ta' EUR 20,7 biljun. Il-Fond ta' Garanzija tal-FEIS beda jopera fl-2016. Skont ir-Regolament emendat dwar il-FEIS (ir-Regolament (UE) 2017/2396), il-limitu massimu tal-garanzija tal-UE tal-FEIS żdied għal EUR 26 biljun (mis-EUR 16-il biljun inizjali) u l-limitu għall-fond ta' garanzija naqas għal 35 % (mill-50 % inizjali) mill-obbligu totali tal-garanzija tal-UE. Għalhekk, il-Fond ta' Garanzija tal-FEIS issa huwa mistenni li jilħaq ammont totali ta' EUR 9,1 biljun. Il-Ftehim dwar il-FEIS ġie emendat fl-2018, f'konformità mar-Regolament emendat dwar il-FEIS. L-assi totali li kienu jikkostitwixxu l-Fond ta' Garanzija tal-FEIS fil-31 ta' Diċembru 2018 huma ta' EUR 5,5 miljun, li jkopru skopertura tal-ammonti żborżati ta' EUR 15,8-il biljun. Skont ir-Regolament dwar l-EFSD (ir-Regolament (UE) 2017/1601), ġie stabbilit fond ta' garanzija ġdid: il-Fond ta' Garanzija tal-EFSD. L-ewwel kontribuzzjonijiet mill-baġit tal-UE fil-fond ġew riċevuti fl-2018 iżda sal-31 ta' Diċembru 2018 l-ebda ftehim ta' garanzija ma kien għadu daħal fis-seħħ. Il-Fond NER 300 joriġina mill-bejgħ tal-allowances tal-Iskema tal-Iskambju tal-Kwoti tal-Emissjonijiet u jappartjeni għall-Istati Membri li jużaw il-flus biex jiffinanzjaw proġetti innovattivi ta' dimostrazzjoni tal-enerġija b'livell baxx ta' karbonju. Il-Kummissjoni tiġġestixxi l-programm f'isem l-Istati Membri, filwaqt li l-BEI huwa responsabbli għall-ġestjoni tal-assi tal-Fond NER 300 u jaġixxi bħala konsulent tekniku, skont il-Ftehim ta' Kooperazzjoni mal-Kummissjoni. Peress li la d-dħul mill-konċessjonijiet u lanqas l-ispejjeż għall-proġetti ffinanzjati ma huma parti mill-baġit tal-UE, dawn l-ammonti mhumiex kontabilizzati fil-kontijiet tal-UE. Dħul għas-sena finanzjarja: tirreferi għat-tabella 3.1 "Sommarju tal-implimentazzjoni tad-Dħul tal-Baġit tal-UE", kolonna 8 "Dħul Totali". Pagamenti kontra l-approprjazzjonijiet tas-sena kurrenti: irreferi għat-tabella 4.3 "QFP — Implimentazzjoni tal-Approprjazzjonijiet ta' pagament", kolonna 2 "Pagamenti magħmula mill-baġit adottat u kolonna 4 "Pagamenti magħmula mid-dħul assenjat". Approprjazzjonijiet ta' pagament riportati għas-sena N+1: irreferi għat-tabella 4.3 "QFP — Implimentazzjoni tal-Approprjazzjonijiet ta' pagament", kolonna 7 riporti awtomatiċi flimkien mal-kolonna 8 riport permezz ta' deċiżjoni. Kanċellazzjoni ta' approprjazzjonijiet ta' pagament mhux użati riportati mis-sena N-1: tqis l-ammont tal-approprjazzjonijiet ta' pagament (awtomatiċi u permezz ta' deċiżjoni) fi tmiem is-sena ta' qabel u l-"Pagamenti magħmula mir-riporti" tas-sena kurrenti bħal fil-kolonna 3 tat-tabella 4.3 "QFP — Implimentazzjoni tal-Approprjazzjonijiet ta' pagament". Evoluzzjoni tal-approprjazzjonijiet ta' dħul assenjati totali fi tmiem is-sena: tikkalkola d-differenza fl-ammont ta' approprjazzjonijiet ta' dħul assenjati fi tmiem is-sena ta' qabel (flimkien) u l-ammont tal-approprjazzjonijiet ta' dħul assenjati fi tmiem is-sena kurrenti (bħal fil-kolonna 9 tat-tabella 4.3 "QFP — Implimentazzjoni tal-Approprjazzjonijiet ta' pagament" — imnaqqsa) sabiex tinkiseb il-varjazzjoni netta tad-dħul assenjat fis-sena kurrenti. Id-differenzi fir-rata tal-kambju jinkludu differenzi realizzati u mhux realizzati fir-rata tal-kambju. Il-kontijiet baġitarji jinżammu f'konformità mar-Regolament Finanzjarju (RF) u mar-regoli ta' applikazzjoni tiegħu. Il-baġit ġenerali huwa l-istrument li jipprevedi u jawtorizza d-dħul u l-infiq tal-Unjoni kull sena, fil-limiti massimi u dispożizzjonijiet oħrajn stipulati fil-Qafas Finanzjarju Pluriennali skont l-atti leġiżlattivi li jikkonċernaw il-programmi pluriennali adottati skont dak il-qafas. Tkabbir inklużiv u intelliġenti Kompetittività għat-tkabbir u l-impjiegi Koeżjoni ekonomika, soċjali u territorjali Tkabbir sostenibbli: ir-riżorsi naturali Is-sigurtà u ċ-ċittadinanza Ewropa Globali Amministrazzjoni Riżerva negattiva Strumenti Speċjali It-tabella ta' hawn fuq turi l-limiti massimi tal-Qafas Finanzjarju Pluriennali (QFP) bil-prezzijiet kurrenti. L-2018 kienet il-ħames sena finanzjarja koperta mill-QFP 2014-2020. Il-limitu massimu globali għall-approprjazzjonijiet ta' impenn għall-2018 kien ta' EUR 159 514-il miljun, ekwivalenti għal 1,02 % tal-ING tal-UE, filwaqt li l-limitu massimu korrispondenti għall-approprjazzjonijiet ta' pagament kien ta' EUR 154 565 miljun, jew 0,98 % tal-ING tal-UE validu matul is-sena baġitarja 2018. Ġew miftiehma dispożizzjonijiet ta' flessibbiltà ġodda għall-QFP 2014-2020. Waħda mid-dispożizzjonijiet il-ġodda hija l-possibbiltà li jiġu ttrasferiti l-marġini mhux minfuqa taħt il-limiti massimi tal-pagamenti għas-snin ta' wara — permezz tal-Marġini Globali għall-Pagamenti fil-qafas tal-aġġustament tekniku tal-QFP għas-sena ta' wara. Għalhekk, l-ammont li ma ntefaqx mill-2016 (EUR 13 991 miljun fi prezzijiet kurrenti) u mill-2017 (EUR 16 414-il miljun fi prezzijiet kurrenti) ġie ttrasferit għas-snin 2018-2020 u l-limiti massimi tal-2016-2020 ġew aġġustati kif xieraq — ara l-aġġustament tekniku msemmi hawn fuq tal-QFP għall-2018 u l-aġġustament tekniku għall-2019 (COM(2018) 282 tat-23 ta' Mejju 2018). Fit-23 ta' Mejju 2018 il-Kummissjoni adottat Komunikazzjoni dwar l-aġġustament tekniku tal-qafas finanzjarju għall-2019 f'konformità mal-movimenti fl-ING (ESA 2010) (COM(2018) 282 final tat-23 ta' Mejju 2018). Spjegazzjoni tal-intestaturi varji tal-QFP tingħata hawn taħt: Din l-intestatura hija maqsuma f'żewġ komponenti separati, iżda marbuta ma' xulxin: Il-kompetittività għat-tkabbir u l-impiegi, li tinkludi n-nefqa fuq ir-riċerka u l-innovazzjoni, l-edukazzjoni u t-taħriġ, il-Faċilità Nikkollegaw l-Ewropa, il-politika soċjali, is-suq intern u l-politiki ta' appoġġ. Il-koeżjoni ekonomika, soċjali u territorjali, maħsuba sabiex issaħħaħ il-konverġenza tal-Istati Membri u r-reġjuni l-inqas żviluppati, sabiex tikkomplementa l-istrateġija tal-UE għall-iżvilupp sostenibbli barra r-reġjuni li għandhom livell aktar baxx ta' prosperità u sabiex tappoġġja l-kooperazzjoni interreġjonali. L-Intestatura 2 tinkludi l-politiki komuni tal-agrikoltura u s-sajd, u l-miżuri ambjentali, b'mod partikolari l-programm Life +. L-intestatura 3 (Sigurta u ċittadinanza) tirrifletti l-importanza dejjem tikber marbuta ma' ċerti oqsma fejn l-UE ġiet allokata kompiti partikolari — il-ġustizzja u l-affarijiet interni, il-ħarsien tal-fruntieri, il-politika dwar l-immigrazzjoni u l-ażil, is-saħħa pubblika u l-ħarsien tal-konsumatur, il-kultura, iż-żgħażagħ, l-informazzjoni u d-djalogu maċ-ċittadini. L-Intestatura 4 tkopri l-azzjoni esterna kollha, inklużi l-kooperazzjoni għall-iżvilupp, l-għajnuna umanitarja, l-istrumenti ta' qabel l-adeżjoni u tal-viċinat. Il-FEŻ jibqa' barra mill-baġit tal-UE u mhuwiex parti mill-QFP. Din l-intestatura tkopri l-infiq amministrattiv għall-istituzzjonijiet kollha, għall-pensjonijiet u għall-Iskejjel Ewropej. L-ispejjeż amministrattivi jsawru t-total tan-nefqa tal-istituzzjonijiet għajr il-Kummissjoni. F'konformità mal-qbil politiku li l-Istati Membri l-ġodda ma għandhomx isiru kontributuri netti għall-baġit fil-bidu nett tas-sħubija tagħhom, kien previst kumpens taħt din l-intestatura. Dan l-ammont kien disponibbli bħala trasferimenti lilhom sabiex jibbilanċja d-dħul u l-kontribuzzjonijiet baġitarji tagħhom. Il-mekkaniżmi ta' flessibbiltà jippermettu lill-UE timmobilizza l-fondi meħtieġa sabiex tirreaġixxi għal avvenimenti mhux previsti bħal sitwazzjonijiet ta' kriżi u emerġenza. Il-kamp ta' applikazzjoni, l-allokazzjoni finanzjarja u l-modalitajiet operattivi tagħhom huma previsti fir-regolament tal-QFP u fil-Ftehim Interistituzzjonali. Fil-kuntest attwali tan-nefqa mnaqqsa, huma jistgħu jiżguraw ukoll li r-riżorsi baġitarji jkunu jistgħu jirrispondu għall-prijoritajiet li qegħdin jevolvu, sabiex b'hekk kull euro jintuża fejn ikun l-aktar meħtieġ. Għalhekk, il-biċċa l-kbira tal-mekkaniżmi ta' flessibbiltà jinżammu barra mill-QFP u l-finanzjament jista' jiġi mmobilizzat 'il fuq mil-limiti massimi tal-infiq. Kull sena, il-Kummissjoni toħroġ estimi tad-dħul u l-infiq tal-Istituzzjonijiet kollha għas-sena u tfassal abbozz ta' baġit li tibgħat lill-awtorità baġitarja. Abbażi ta' dan l-abbozz ta' baġit, il-Kunsill jistabbilixxi l-pożizzjoni tiegħu, li mbagħad tkun is-suġġett tan-negozjati bejn iż-żewġ naħat tal-awtorità baġitarja. Il-President tal-PE jiddikjara li l-abbozz konġunt finalment ġie adottat u b'hekk il-baġit sar infurzabbli. Matul is-sena inkwistjoni jiġu adottati baġits emendatorji. L-eżekuzzjoni tal-baġit hija prinċipalment ir-responsabbiltà tal-Kummissjoni. L-istruttura tal-baġit għall-Kummissjoni tikkonsisti f'approprjazzjonijiet amministrattivi u operattivi. L-Istituzzjonijiet l-oħrajn għandhom biss approprjazzjonijiet amministrattivi. Barra minn hekk, il-baġit jiddistingwi bejn żewġ tipi ta' approprjazzjonijiet: approprjazzjonijiet mhux differenzjati u approprjazzjonijiet differenzjati. L-approprjazzjonijiet mhux differenzjati jintużaw sabiex jiffinanzjaw operazzjonijiet ta' natura annwali (li huma konformi mal-prinċipju tal-annwalità). L-approprjazzjonijiet differenzjati jintużaw sabiex jirrikonċiljaw il-prinċipju tal-annwalità mal-ħtieġa li jiġu ġestiti l-operazzjonijiet pluriennali. L-approprjazzjonijiet differenzjati jinqasmu f'approprjazzjonijiet ta' impenn u ta' pagament: approprjazzjonijiet ta' impenn: ikopru l-kost totali tal-obbligi legali konklużi għas-sena finanzjarja kurrenti għal operazzjonijiet mifruxa fuq għadd ta' snin. Madankollu, l-impenji baġitarji għal azzjonijiet mifruxa fuq aktar minn sena finanzjarja waħda jistgħu jinqasmu fuq bosta snin f'pagamenti akkont annwali meta l-att bażiku jistipula hekk. approprjazzjonijiet ta' pagament: ikopru l-infiq li jirriżulta mill-impenji konklużi fis-sena finanzjarja kurrenti u/jew fi snin finanzjarji preċedenti. Fil-kontijiet, it-tipi ta' finanzjament huma miġbura flimkien f'żewġ entrati ewlenin: Approprjazzjonijiet baġitarji finali adottati; u Approprjazzjonijiet addizzjonali li jinkludu: Riporti mis-sena preċedenti (ir-regolament finanzjarju jippermetti għadd limitat ta' każijiet fejn l-ammonti mhux minfuqa jistgħu jiġu riportati mis-sena preċedenti għas-sena kurrenti); u Id-dħul assenjat li jirriżulta mir-rimborżi, mill-kontribuzzjonijiet minn partijiet/pajjiżi terzi għall-programmi tal-UE u mill-ħidma mwettqa għal partijiet terzi jiġi assenjat direttament għal-linji baġitarji tal-infiq korrispondenti u jikkostitwixxi t-tielet pilastru tal-finanzjament. It-tipi ta' finanzjament kollha flimkien jifformaw l-approprjazzjonijiet disponibbli. Il-maġġoranza kbira tad-dħul jiġi minn riżorsi proprji, li jikkonsistu fil-kategoriji li ġejjin: Riżorsi proprji tradizzjonali (RPT): ġeneralment jirrappreżentaw +/- 14 % tad-dħul minn riżorsi proprji. Riżorsa bbażata fuq it-taxxa fuq il-valur miżjud (VAT): ġeneralment jirrappreżentaw 12 % tad-dħul minn riżorsi proprji. Riżorsa bbażata fuq l-introjtu nazzjonali gross (ING): ġeneralment jirrappreżentaw +/- 74 % tad-dħul minn riżorsi proprji. L-allokazzjoni tar-riżorsi proprji ssir f'konformità mar-regoli stipulati fid-Deċiżjoni tal-Kunsill 2014/335/UE, Euratom tas-26 ta' Mejju 2014 dwar is-sistema tar-riżorsi proprji tal-Unjoni Ewropea (ORD 2014). Din id-deċiżjoni daħlet fis-seħħ fl-1 ta' Ottubru 2016 u bdiet tapplika b'mod retroattiv mill-1 ta' Jannar 2014. L-ammont totali ta' riżorsi proprji allokati lill-Unjoni sabiex ikopru l-approprjazzjonijiet annwali għall-pagamenti ma għandux jaqbeż il-1,20 % tat-total tal-ING tal-Istati Membri kollha. Ir-riżorsi proprji tradizzjonali (RPT) jikkonsistu f'dazji doganali (imposti fuq l-importazzjonijiet minn pajjiżi terzi) u imposti fuq iz-zokkor (imħallsin minn produtturi taz-zokkor sabiex jiffinanzjaw in-nefqa fuq l-organizzazzjoni komuni taz-zokkor fis-suq) imposti fuq l-operaturi ekonomiċi u miġbura mill-Istati Membri f'isem l-UE. Madankollu, l-Istati Membri jżommu 20 % bħala kumpens għall-kostijiet tal-ġbir tagħhom. L-ammonti kollha stabbiliti ta' riżorsi proprji tradizzjonali għandhom jiddaħħlu f'wieħed jew ieħor mill-kontijiet miżmuma mill-awtoritajiet kompetenti. Fil-kontijiet ordinarji previsti fl-Artikolu 6(3) tar-Regolament tal-Kunsill (UE, Euratom) Nru 609/2014: l-ammonti kollha rkuprati jew garantiti. Fil-kontijiet separati previsti wkoll fl-Artikolu msemmi hawn fuq: l-ammonti kollha li għadhom ma ġewx irkuprati u/jew garantiti; l-ammonti garantiti iżda kkontestati jistgħu jiddaħħlu wkoll f'dan il-kont. Ir-riżorsi proprji tradizzjonali jridu jiddaħħlu fil-kont tal-Kummissjoni mat-teżor jew mal-bank ċentrali nazzjonali mill-Istat Membru sa mhux aktar tard mill-ewwel jum ta' xogħol wara d-19-il jum tat-tieni xahar wara x-xahar li matulu l-intitolament ikun stabbilit (jew irkuprat fil-każ ta' kont separat). It-taxxa fuq il-valur miżjud ("value added tax" — VAT) tiġi imposta fuq il-bażijiet tal-VAT tal-Istati Membri, li huma armonizzati għal dan il-għan f'konformità mar-regoli tal-UE. Madankollu, il-bażi tal-VAT għandha limitu massimu ta' 50 % tal-ING ta' kull Stat Membru. Ir-rata uniformi tal-VAT applikata hija ffissata għal 0,30 %, ħlief għall-perjodu 2014-2020, fejn ir-rata tal-ġbir għall-Ġermanja, in-Netherlands u l-Isvezja kienet iffissata għal 0,15 %. Ir-riżorsa bbażata fuq l-introjtu nazzjonali gross (ING) tintuża sabiex tiffinanzja l-parti tal-baġit li mhijiex koperta minn kwalunkwe sorsi ta' dħul oħrajn. L-istess rata perċentwali tiġi imposta fuq l-ING ta' kull Stat Membru, li hija stabbilita f'konformità mar-regoli tal-UE. Ir-riżorsi bbażati fuq il-VAT u l-ING jiġu ddeterminati fuq il-bażi tal-previżjonijiet tal-bażijiet rilevanti li jsiru meta jkun qed jitħejja l-abbozz tal-baġit. Sussegwentement, dawn il-previżjonijiet jiġu riveduti u aġġornati matul is-sena finanzjarja inkwistjoni permezz ta' baġit emendatorju. Id-differenzi bejn l-ammonti dovuti mill-Istati Membri b'referenza għall-bażijiet attwali u s-somom attwalment imħallsa fuq il-bażi tal-previżjonijiet (riveduti), pożittivi jew negattivi, huma eżerċitati mill-Kummissjoni mingħand l-Istati Membri għall-ewwel jum tax-xogħol ta' Ġunju tat-tieni sena wara s-sena finanzjarja inkwistjoni. Matul l-erba' snin ta' wara xorta jkunu jistgħu jsiru korrezzjonijiet fil-bażijiet attwali tal-VAT u tal-ING, sakemm ma tinħariġx riżerva. Dawn ir-riżervi għandhom jitqiesu bħala pretensjonijiet potenzjali fuq l-Istati Membri għal ammonti mhux stabbiliti billi l-impatt finanzjarju tagħhom ma jistax jiġi kkalkolat bi preċiżjoni. Meta jkun jista' jiġi stabbilit l-ammont eżatt, ir-riżorsi korrispondenti bbażati fuq il-VAT u l-ING jinġabru jew b'konnessjoni mal-eżerċitar tal-bilanċi tal-VAT u tal-ING jew inkella b'sejħiet individwali għall-fondi. F'Ġunju 1984, il-Kunsill Ewropew waqqaf mekkaniżmu ta' korrezzjoni tal-iżbilanċi baġitarji favur ir-Renju Unit (li jnaqqas il-pagamenti tar-riżorsi proprji filwaqt li jżid il-pagamenti ta' Stati Membri oħrajn) f'Fontainebleau. Il-Ġermanja, l-Awstrija, l-Isvezja u n-Netherlands jibbenifikaw minn finanzjament imnaqqas tal-korrezzjoni tar-Renju Unit (ristrett għal kwart tas-sehem normali tagħhom). Il-Kunsill Ewropew tas-7-8 ta' Frar 2013 ikkonkluda li d-Danimarka, in-Netherlands u l-Iżvezja għandhom jibbenifikaw minn tnaqqis gross fil-kontribuzzjonijiet annwali tagħhom abbażi tal-ING għall-perjodu 2014-2020 filwaqt li l-Awstrija bbenefikat minn tnaqqisiet gross għall-perjodu 2014-2016 biss. It-tnaqqis annwali huwa kif ġej: Id-Danimarka EUR 130 miljun, in-Netherlands EUR 695 miljun u l-Isvezja EUR 185 miljun. Ir-riżultat tal-baġit tal-UE jintradd lura lill-Istati Membri matul is-sena ta' wara permezz ta' tnaqqis tal-ammonti dovuti minnhom għal dik is-sena. L-ammonti ta' riżorsi proprji mdaħħlin fil-kontijiet huma dawk ikkreditati matul is-sena għall-kontijiet miftuħa f'isem il-Kummissjoni mill-gvernijiet tal-Istati Membri. Id-dħul jinvolvi wkoll, fil-każ ta' bilanċ pożittiv, ir-riżultat tal-baġit għas-sena finanzjarja preċedenti. Id-dħul l-ieħor imdaħħal fil-kontijiet huwa l-ammont effettivament riċevut matul is-sena. Għall-finijiet tal-kalkolu tar-riżultat tal-baġit għas-sena, in-nefqa tinkludi l-pagamenti li saru għall-approprjazzjonijiet tas-sena flimkien ma' kwalunkwe waħda mill-approprjazzjonijiet għal dik is-sena li huma riportati għas-sena ta' wara. Il-pagamenti magħmula għall-approprjazzjonijiet tas-sena jfissru l-pagamenti li jsiru mill-Uffiċjal tal-Kontabbiltà sal-31 ta' Diċembru tas-sena finanzjarja. Għall-FAEG, il-pagamenti huma dawk effettwati mill-Istati Membri bejn is-16 ta' Ottubru N-1 u l-15 ta' Ottubru N, sakemm l-Uffiċjal tal-Kontabbiltà jkun ġie nnotifikat bl-impenn u l-awtorizzazzjoni sal-31 ta' Jannar N+1. In-nefqa tal-FAEG tista' tkun soġġetta għal deċiżjoni ta' konformità wara kontrolli fl-Istati Membri. Ir-riżultat tal-baġit jinkludi żewġ elementi: ir-riżultat tal-UE u r-riżultat tal-parteċipazzjoni tal-pajjiżi tal-EFTA li jappartjenu għaż-Żona Ekonomika Ewropea (ŻEE). F'konformità mal-Artikolu 1(1) tar-Regolament tal-Kunsill (UE, Euratom) Nru 608/2014 li jistabbilixxi miżuri li jimplimentaw is-sistema tar-riżorsi proprji tal-Unjoni Ewropea, dan ir-riżultat jirrappreżenta d-differenza bejn: id-dħul totali rċevut għas-sena finanzjarja; u il-pagamenti totali magħmula għall-approprjazzjonijiet tas-sena kurrenti flimkien mal-ammont totali tal-approprjazzjonijiet ta' dik is-sena riportati għas-sena ta' wara. Dawn li ġejjin jiżidiedu maċ-ċifra li tirriżulta jew jitnaqqsu minnha: il-bilanċ nett tal-kanċellazzjonijiet tal-approprjazzjonijiet ta' pagament riportati mis-snin preċedenti u kwalunkwe pagamenti li, minħabba l-varjazzjonijiet fir-rata tal-euro, jaqbżu l-approprjazzjonijiet mhux differenzjati riportati mis-sena preċedenti; l-evoluzzjoni ta' dħul assenjat; u il-qligħ u t-telf nett mir-rati tal-kambju rreġistrati matul is-sena. L-approprjazzjonijiet riportati mis-sena finanzjarja preċedenti fir-rigward tal-kontribuzzjonijiet minn partijiet terzi u x-xogħol għalihom, li min-natura tagħhom qatt ma jiskadu, huma inklużi bħala approprjazzjonijiet addizzjonali għas-sena finanzjarja. Dan jispjega d-differenza bejn ir-riporti mis-sena preċedenti fir-rapporti tal-implimentazzjoni tal-baġit tas-sena N u dawk riportati għas-sena ta' wara fir-rapporti tal-implimentazzjoni tal-baġit tas-sena N-1. L-approprjazzjonijiet magħmula disponibbli mill-ġdid wara l-ħlas lura tal-pagamenti akkont jiġu injorati meta jkun qed jiġi kkalkolat ir-riżultat tal-baġit. L-approprjazzjonijiet ta' pagament riportati jinkludu: riporti awtomatiċi u riporti permezz ta' deċiżjoni. Il-kanċellazzjoni tal-approprjazzjonijiet ta' pagament mhux użati riportati mis-sena preċedenti turi l-kanċellazzjonijiet tal-approprjazzjonijiet riportati awtomatikament u permezz ta' deċiżjoni. F'konformità mar-Regolament Finanzjarju, ir-riżultat ekonomiku għas-sena jiġi kkalkolat fuq il-bażi tal-prinċipji kontabilistiċi fuq id-dovuti, filwaqt li r-riżultat tal-baġit huwa bbażat fuq regoli modifikati tal-kontabbiltà abbażi tal-ħlasijiet. Minħabba li r-riżultat ekonomiku u r-riżultat tal-baġit it-tnejn ikopru l-istess tranżazzjonijiet sottostanti, huwa kontroll utli li jiġi aċċertat li huma rikonċiljabbli. Id-dħul baġitarju attwali għal sena finanzjarja jikkorrispondi għad-dħul miġbur mill-intitolamenti stabbiliti matul is-sena u għall-ammonti miġbura mill-intitolamenti stabbiliti fis-snin preċedenti. Għalhekk, l-intitolamenti stabbiliti fis-sena kurrenti, iżda li għadhom ma nġabrux, għandhom jitnaqqsu mir-riżultat ekonomiku għall-finijiet ta' rikonċiljazzjoni minħabba li ma jifformawx parti mid-dħul baġitarju. Għall-kuntrarju, l-intitolamenti stabbiliti fis-snin preċedenti u miġbura fis-sena kurrenti jridu jiżdiedu mar-riżultat ekonomiku għall-finijiet ta' rikonċiljazzjoni. Id-dħul dovut jikkonsisti prinċipalment fi dħul dovut għall-agrikoltura, ir-riżorsi proprji, l-imgħaxijiet u d-dividendi. Huwa biss l-effett nett, jiġifieri d-dħul dovut għas-sena kurrenti nieqes id-dħul dovut mit-treġġigħ lura mis-sena preċedenti, li jittieħed f'kunsiderazzjoni. L-ispejjeż dovuti jikkonsistu prinċipalment f'dovuti magħmula għall-finijiet ta' 'cut-off' fl-aħħar tas-sena, jiġifieri l-ispejjeż eliġibbli mġarrba mill-benefiċjarji tal-fondi tal-UE iżda li jkunu għadhom ma ġewx irrapportati lill-Kummissjoni. Huwa biss l-effett nett, jiġifieri l-ispejjeż dovuti għas-sena kurrenti neqsin l-ispejjeż dovuti mit-treġġigħ lura mis-sena preċedenti, li jittieħed f'kunsiderazzjoni. Il-pagamenti magħmula fis-sena kurrenti b'rabta mal-fatturi rreġistrati fis-snin ta' qabel huma parti min-nefqa baġitarja tas-sena kurrenti u, għalhekk, iridu jiżdiedu mar-riżultat ekonomiku għal finijiet ta' rikonċiljazzjoni. L-effett nett tal-prefinanzjament huwa l-kombinazzjoni ta' (1) l-ammonti ġodda tal-prefinanzjament imħallsa fis-sena kurrenti u rikonoxxuti bħala nfiq baġitarju tas-sena u (2) l-ikklerjar tal-prefinanzjament permezz tal-kostijiet eliġibbli aċċettati matul is-sena kurrenti. Dan tal-aħħar jirrappreżenta spiża f'termini ta' dovuti iżda mhux fil-kontijiet baġitarji, minħabba li l-ħlas tal-prefinanzjament inizjali diġà tqies bħala nefqa baġitarja fiż-żmien meta tħallas. Minbarra l-pagamenti magħmula għall-approprjazzjonijiet tas-sena, l-approprjazzjonijiet għal dik is-sena li huma riportati għas-sena ta' wara jridu jiġu kkunsidrati wkoll fil-kalkolu tar-riżultat tal-baġit għas-sena (f'konformità mal-Artikolu 1(1) tar-Regolament tal-Kunsill (UE, Euratom) Nru 608/2014). L-istess japplika għall-pagamenti baġitarji li jsiru fis-sena kurrenti minn riporti mis-snin preċedenti u l-kanċellazzjoni tal-approprjazzjonijiet ta' pagament li ma jintużawx. Iċ-ċaqliq fil-provvedimenti jirrigwardja l-estimi fi tmiem is-sena magħmula fir-rapporti finanzjarji (prinċipalment benefiċċji tal-impjegati) li ma għandhomx impatt fuq il-kontijiet baġitarji. Ammonti ta' rikonċiljazzjoni oħrajn jinkludu elementi differenti, bħall-amortizzament/id-deprezzament tal-assi, l-akkwiżizzjonijiet tal-assi, il-pagamenti ta' lokazzjonijiet ta' kapital u l-parteċipazzjonijiet finanzjarji li għalihom it-trattamenti tal-baġit u tal-kontabbiltà bbażata fuq id-dovuti huma differenti. Fil-baġit inizjali adottat tal-UE, iffirmat mill-President tal-Parlament Ewropew fit-30 ta' Novembru 2017, l-ammont tal-approprjazzjonijiet ta' pagament kien ta' EUR 144 681 miljun u l-ammont li jrid jiġi ffinanzjat mir-riżorsi proprji kien jammonta għal total ta' EUR 142 832 miljun. L-estimi tad-dħul u tal-infiq fil-baġit inizjali ġeneralment jiġu aġġustati matul is-sena finanzjarja, b'dawn il-modifiki jiġu ppreżentati f'baġits emendatorji. L-aġġustamenti fir-riżorsi proprji bbażati fuq l-ING jiżguraw li d-dħul ibbaġitjat ikun jaqbel eżattament man-nefqa bbaġitjata. F'konformità mal-prinċipju tal-ekwilibriju, id-dħul u l-infiq tal-baġit (approprjazzjonijiet ta' pagament) iridu jkunu f'bilanċ. Matul l-2018 ġew adottati sitt baġits emendatorji. Wara li jiġu kkunsidrati dawn ukoll, id-dħul finali adottat għall-2018 ammonta għal EUR 144 767,9 miljun u t-total iffinanzjat mir-riżorsi proprji kien (EUR 142 363,7 miljun). Il-fattur ewlieni għat-tnaqqis tal-kontribuzzjonijiet tal-Istati Membri fl-2018 kien is-surplus mis-sena finanzjarja preċedenti (EUR 555,5 miljun) kontrobilanċjati ftit b'żieda netta tal-approprjazzjonijiet ta' pagament (EUR 86,9 miljun). F'dak li għandu x'jaqsam mar-riżultat tar-riżorsi proprji, il-ġbir ta' riżorsi proprji tradizzjonali kien qrib ħafna tal-ammonti mbassra. Dan huwa primarjament dovut għall-fatt li l-estimi tal-baġit ġew immodifikati fiż-żmien meta ġie stabbilit il-baġit emendatorju 6/2018 (primarjament fuq il-bażi tal-previżjonijiet tar-rebbiegħa 2018). Il-pagamenti finali tal-VAT u tal-ING mill-Istati Membri jikkorrespondu wkoll mill-qrib għall-istima baġitarja finali. Id-differenzi bejn l-ammonti mbassra u l-ammonti effettivament imħallsa huma dovuti għad-differenzi bejn ir-rati tal-euro użati għall-finijiet baġitarji u r-rati fis-seħħ fiż-żmien meta l-Istati Membri barra l-UEM fil-fatt għamlu l-pagamenti tagħhom. F'dak li għandu x'jaqsam mal-bilanċi tal-VAT u l-ING, ir-regoli huma stabbiliti fl-Artikolu 10b tar-Regolament dwar it-Tqegħid għad-Dispożizzjoni (ir-Regolament tal-Kunsill (UE, Euratom) 609/2014). Il-proċedura ma tinvolvi ebda baġit emendatorju u, għalhekk, il-Kummissjoni titlob direttament lill-Istati Membri jħallsu l-ammonti netti. L-impatt għall-baġit tal-UE kien qrib żero minħabba din is-sistema ta' netting. L-intestatura "Kontribuzzjonijiet u rifużjonijiet b'rabta mal-ftehimiet u l-programmi tal-UE" tikkonċerna prinċipalment id-dħul mill-korrezzjonijiet finanzjarji (il-FEIS, il-FAEG u l-FAEŻR), il-parteċipazzjoni ta' pajjiżi terzi fil-programmi ta' riċerka, l-approvazzjoni tal-kontijiet f'fondi agrikoli u kontribuzzjonijiet u rifużjonijiet oħrajn għal programmi/attivitajiet tal-UE. Parti sostanzjali minn dan it-total huwa magħmul mid-dħul assenjat, li ġeneralment jagħti lok għad-dħul ta' approprjazzjonijiet addizzjonali min-naħa tal-infiq. Fl-2018, dawn il-kontribuzzjonijiet laħqu total ta' (EUR 12,8-il biljun). Id-dħul minn multi jirrigwardja prinċipalment il-multi fil-qasam tal-kompetizzjoni. Il-baġit tal-2018 kellu l-għan li jikseb bilanċ tajjeb bejn l-implimentazzjoni ta' programmi li għaddejjin u l-indirizzar tal-isfidi ġodda. Għalhekk, huwa bena fuq l-impenji li saru fis-snin preċedenti u jagħmel użu mil-lok eżistenti għal flessibbiltà sabiex iwieġeb għall-isfidi skont il-Qafas Finanzjarju Pluriennali (QFP) 2014–2020. Ir-reviżjoni ta' nofs it-terminu tal-QFP 2014-2020 żiedet il-kapaċità tal-baġit tal-UE biex jiġu indirizzati l-isfidi u jiġu ssodisfati l-ħtiġijiet futuri. F'konformità mal-evoluzzjoni annwali prevista fil-QFP, l-approprjazzjonijiet proposti fl-abbozz ta' baġit ġew stabbiliti għal EUR 160,7 biljun (1,4 % ogħla meta mqabbla mal-baġit għall-2017) f'impenji, u EUR 144,7 biljun (8 %) f'pagamenti, li jikkorrispondu għal 1,02 % u 0,92 % tal-ING tal-UE, rispettivament. Rigward il-pagamenti, ix-xogħol b'lura ta' pagamenti anormali osservat fil-bidu tal-QFP ġie solvut fl-2016, u kien mistenni li ħafna programmi se jaqbdu pass kostanti, b'mod partikolari fil-"Koeżjoni ekonomika, soċjali u territorjali" (intestatura 1b tal-baġit). Fl-2018, il-Kummissjoni ma ppreżentat ebda aġġustament sinifikanti permezz tal-baġits emendatorji. L-uniċi aġġustamenti ġew proposti fil-Baġit Emendatorju Nru 6 fejn il-livell tal-approprjazzjonijiet ta' pagament u impenn ġie aġġustat biex jiġi allinjat aktar mill-qrib mal-estimi tal-ħtiġijiet b'mod konġunt mat-Trasferiment Globali. L-implimentazzjoni tal-2018 għat-tipi kollha ta' approprjazzjonijiet (baġit, riporti mill-2017 u dħul assenjat) kienet 97 % għall-impenji u 94 % għall-pagamenti. L-approprjazzjonijiet mill-baġit ġew implimentati bis-sħiħ fl-2018 (99,9 % fl-impenji u 98,5 % fil-pagamenti). Ir-rata tal-implimentazzjoni titla' għal 99,8 % tal-approprjazzjonijiet ta' impenn u 99,7 % tal-approprjazzjonijiet ta' pagament meta tassumi l-konsum sħiħ tal-ammonti riportati għall-2019. L-intestaturi kollha laħqu livelli għoljin ta' implimentazzjoni. Rigward l-istrumenti speċjali, l-implimentazzjoni sħiħa mhix objettiv peress li dawn jiġu mmobilizzati fi kriżijiet jew f'ċirkustanzi imprevisti biss. L-impenji pendenti (RAL, ammonti impenjati li għadhom ma tħallsux) kienu ta' EUR 281,2 biljun fl-aħħar tal-2018. Iż-żieda tal-RAL kienet anqas minn dik prevista, u laħqet it-EUR 13,5-il biljun, bħala riżultat tal-effett kombinat tal-approprjazzjonijiet ta' impenn addizzjonali mill-Baġit Emendatorju Nru 3 (b'rabta mal-estensjoni tal-Faċilità għar-Refuġjati fit-Turkija) u implimentazzjoni aħjar milli mistennija tal-approprjazzjonijiet ta' impenn u ta' pagament li joriġinaw mit-tipi kollha ta' sorsi, jiġifieri vvotati, riportait mill-2017 u dħul assenjat. Analiżi aktar dettaljata tal-aġġustamenti baġitarji, il-kuntest rilevanti tagħhom, il-ġustifikazzjoni u l-impatt rilevanti tagħhom hija ppreżentata fir-Rapport tal-Kummissjoni dwar il-Ġestjoni Baġitarja u Finanzjarja 2018, il-Parti A "Ħarsa ġenerali fil-livell tal-baġit" u l-Parti B li tittratta kull intestatura tal-Qafas Finanzjarju Pluriennali. Meta mqabbel mar-riżultat tal-baġit tal-2017, li kien l-anqas livell fl-istorja ta' EUR 0,56 biljun, ir-riżultat tal-baġit tal-2018 huwa ogħla u jammonta għal EUR 1,8 biljun; dan jirriżulta primarjament mil-lat tad-dħul, fejn id-dħul mill-kontribuzzjonijiet u r-rifużjonijiet b'rabta mal-ftehimiet u l-programmi tal-Unjoni kien materjali fl-2018 (EUR 12,8-il biljun). L-approprjazzjonijiet ta' pagament laħqu implimentazzjoni kważi sħiħa (94 %), l-ammonti li ma ntefqux (5 %) ġew awtorizzati għar-riportar għall-2019 u l-ammont mhux użat huwa insinifikanti. Bħal fis-snin preċedenti, ir-rapporti kkonsolidati dwar l-implimentazzjoni tal-baġit ġenerali tal-UE jinkludu l-implimentazzjoni tal-baġit tal-Istituzzjonijiet kollha, minħabba li fil-baġit tal-UE hemm stabbilit baġit separat għal kull Istituzzjoni. Il-baġit u l-implimentazzjoni tal-Aġenziji mhumiex ikkonsolidati fi ħdan il-baġit tal-UE. Is-sussidju tal-Kummissjoni huwa parti mill-baġit tal-UE. Fir-rigward tas-SEAE, ta' min jinnota li, minbarra l-baġit proprju tiegħu, jirċievi wkoll kontribuzzjonijiet mill-Kummissjoni li jammontaw għal EUR 141,7 miljun (2017: EUR 144 miljun) u mill-FEŻ u l-Fondi Fiduċjarji ta' EUR 70,1 miljun (2017: EUR 72 miljun) li jkopru l-ispejjeż tal-persunal tal-Kummissjoni fid-delegazzjonijiet iffinanzjati permezz tal-FEŻ u l-Fondi Fiduċjarji inkluż id-dħul assenjat iġġenerat fis-sena minn dawn il-kontribuzzjonijiet. Dawn il-krediti tal-baġit huma mqiegħda għad-dispożizzjoni tas-SEAE (bħala dħul assenjat) sabiex ikopru primarjament il-kostijiet tal-membri tal-persunal tal-Kummissjoni li jaħdmu fid-delegazzjonijiet tal-UE, b'dawn tal-aħħar ikunu ġestiti b'mod amministrattiv mis-SEAE. Ir-rapporti ta' hawn taħt juru d-dħul u n-nefqa tal-Aġenziji, kemm l-aġenziji deċentralizzati (magħrufa wkoll bħala aġenziji tradizzjonali) kif ukoll eżekuttivi. Id-dħul u n-nefqa tal-aġenziji mhumiex ikkonsolidati fi ħdan il-baġit tal-UE. Is-sussidju tal-Kummissjoni huwa parti mill-baġit tal-UE. Sorsi oħra ta' dħul u nefqa magħmula minn dawn mill-aġenziji ma jiżdidux fil-kontijiet tal-baġit tal-UE. Kull aġenzija tippreżenta l-kontijiet tagħha stess. L-informazzjoni ppreżentata fit-tabelli ta' hawn taħt tipprovdi l-istampa finanzjarja globali ta' dawn il-korpi tal-UE. Is-suppożizzjonijiet li jintużaw biex jikkalkolaw il-kostijiet tal-avvenimenti futuri li jaffettwaw l-obbligazzjoni tal-pensjoni. Għal skema b'benefiċċji definiti, il-bidliet fil-bilanċi pożittivi jew id-defiċits attwarjali. Huma jinħolqu bħala riżultat tad-differenzi bejn is-suppożizzjonijiet attwarjali preċedenti u dak li effettivament seħħ u minħabba l-effetti tal-bidliet fis-suppożizzjonijiet attwarjali. L-approprjazzjonijiet amministrattivi jkopru l-kostijiet operazzjonali tal-Istituzzjonijiet u tal-entitajiet (il-persunal, il-binjiet, it-tagħmir tal-uffiċċju). Abbozz ta' baġit isir il-baġit adottat hekk kif jiġi approvat mill-Awtorità tal-Baġit. Deċiżjoni adottata matul is-sena finanzjarja sabiex temenda (iżżid, tnaqqas, tittrasferixxi) aspetti tal-baġit adottat ta' dik is-sena. Dawn jirrappreżentaw l-ispejjeż imġarrba matul il-perjodu ta' rapportar li jkunu jridu jiġu ffinanzjati mill-baġits futuri, jiġifieri mill-Istati Membri tal-UE. Din hija konsegwenza tal-ko-eżistenza tar-rapporti finanzjarji bbażati fuq id-dovuti u ta' baġit ibbażat fuq il-ħlasijiet. Ir-Rapporti Annwali tal-Attività jindikaw ir-riżultati tal-operazzjonijiet b'referenza għall-objettivi stabbiliti, ir-riskji assoċjati u l-istruttura ta' kontroll intern, fost l-oħrajn. Sa mill-eżerċizzju tal-baġit tal-2001 għall-Kummissjoni u sa mill-2003 għall-istituzzjonijiet kollha tal-Unjoni Ewropea, l-"uffiċjal awtorizzanti b'delega" jrid jissottometti AAR lill-istituzzjoni tiegħu dwar il-prestazzjoni ta' dmirijietu, flimkien ma' informazzjoni finanzjarja u ta' ġestjoni. Finanzjament tal-baġit. Il-baġit jipprevedi kemm l-impenji kif ukoll il-pagamenti (flus jew trasferimenti bankarji lill-benefiċjarji). L-approprjazzjonijiet għal impenji u għal pagamenti sikwit ikunu differenti (approprjazzjonijiet differenzjati) minħabba li l-programmi u l-proġetti pluriennali ġeneralment ikunu impenjati bis-sħiħ fis-sena meta jiġu deċiżi u jitħallsu matul is-snin hekk kif l-implimentazzjoni tal-programm u tal-proġett timxi 'l quddiem. L-approprjazzjonijiet mhux differenzjati japplikaw għan-nefqa amministrattiva, għall-appoġġ lis-suq agrikolu u l-pagamenti diretti u għall-approprjazzjonijiet ta' impenn ugwali għall-approprjazzjonijiet ta' pagament. Dħul iddedikat riċevut biex jiffinanzja entrati speċifiċi tan-nefqa. Is-sors ewlieni tad-dħul assenjat estern huwa l-kontribuzzjonijiet finanzjarji minn pajjiżi terzi għal programmi ffinanzjati mill-Unjoni. Is-sors ewlieni tad-dħul assenjat intern huwa dħul minn partijiet terzi fir-rigward ta' oġġetti, servizzi jew xogħol fornuti fuq talba tagħhom; dħul li jiġi mill-ħlas lura tal-ammonti mħallsin indebitament u dħul mill-bejgħ ta' pubblikazzjonijiet u films. L-assi finanzjarji kollha (minbarra d-derivattivi) li huma skont l-Istandards Internazzjonali tal-Kontabbiltà għas-Settur Pubbliku mkejla abbażi tal-valur ġust u li għalihom il-bidliet fil-valur ġust iridu jiġu rikonoxxuti f'riżerva fl-assi netti sal-irtirar tar-rikonoxximent (jew indeboliment). Safejn hija kkonċernata l-istruttura baġitarja, id-dħul u l-infiq huma murija fil-baġit f'konformità ma' nomenklatura vinkolanti li tirrifletti n-natura u l-iskop ta' kull entrata, kif imposti mill-awtorità tal-baġit. L-intestaturi individwali (titolu, kapitolu, artikolu jew linja) jipprovdu deskrizzjoni formali tan-nomenklatura. L-approprjazzjonijiet mhux użati ma jistgħux jintużaw aktar. Eċċezzjoni għall-prinċipju tal-annwalità sakemm l-approprjazzjonijiet li ma setgħux jintużaw f'baġit partikolari jkunu jistgħu, taħt kundizzjonijiet stretti, jiġu riportati b'mod eċċezzjonali sabiex ikunu jistgħu jintużaw matul is-sena ta' wara. Rahan ġuridiku li jiġu pprovduti finanzi soġġetti għal ċerti kundizzjonijiet. L-UE timpenja ruħha li tirrimborża s-sehem tagħha mill-kostijiet ta' proġett iffinanzjat mill-UE. L-impenji tal-lum huma l-pagamenti ta' għada. Il-pagamenti tal-lum huma l-impenji tal-bieraħ. L-approprjazzjonijiet ta' impenn ikopru l-kost totali tal-obbligi ġuridiċi (kuntratti, ftehimiet/deċiżjonijiet ta' għotjiet) li jistgħu jiġu ffirmati fis-sena finanzjarja kurrenti. Iż-żieda fl-obbligazzjonijiet ta' skemi li jirriżultaw mis-servizz fis-sena finanzjarja kurrenti. Att li permezz tiegħu jiġi kkanċellat impenn preċedenti (jew parti minnu). Skema b'benefiċċji ta' pensjoni jew ta' rtirar ieħor, fejn ir-regoli tal-iskema jiddefinixxu l-benefiċċji b'mod indipendenti mill-kontribuzzjonijiet pagabbli u fejn il-benefiċċji ma jkunux direttament relatati mal-investimenti tal-iskema. L-iskema tista' tkun iffinanzjata jew mhux iffinanzjata. L-istrumenti finanzjarji li l-valur tagħhom huwa marbut ma' bidliet fil-valur ta' strument finanzjarju ieħor, indikatur jew komodità. B'kuntrast mad-detentur ta' strument finanzjarju primarju (eż. bond tal-gvern), li għandu dritt mhux kwalifikat li jirċievi flus kontanti (jew xi benefiċċju ekonomiku ieħor) fil-ġejjieni, id-detentur ta' derivattiv għandu biss dritt kwalifikat li jirċievi tali benefiċċju. Eżempju ta' derivattiv huwa kuntratt forward tal-valuti. Mod ta' implimentazzjoni tal-baġit. Taħt ġestjoni diretta, il-baġit jiġi implimentat direttament mis-servizzi tal-Kummissjoni, mill-Aġenziji Eżekuttivi jew mill-Fondi Fiduċjarji. Ir-rata użata biex taġġusta għall-valur taż-żmien tal-flus. L-iskontar huwa teknika użata għat-tqabbil tal-kostijiet u tal-benefiċċji li jseħħu f'perjodi ta' żmien differenti. Ir-rata li tiskonta l-pagamenti jew l-irċevuti tal-flus futuri stmati tul il-ħajja mistennija tal-assi finanzjarju jew tal-obbligazzjoni finanzjarja għall-ammont riportat nett tal-assi jew tal-obbligazzjoni. L-assi jew l-obbligazzjonijiet finanzjarji kollha li huma skont l-Istandards Internazzjonali tal-Kontabbiltà għas-Settur Pubbliku mkejla abbażi tal-valur ġust u li għalihom il-bidliet fil-valur ġust għandhom jiġu rikonoxxuti fil-bilanċ pożittiv jew fid-defiċit tal-perjodu (jiġifieri derivattivi). L-iskop tal-korrezzjonijiet finanzjarji huwa li jipproteġu l-baġit tal-UE mill-piż ta' nfiq żbaljat jew irregolari. Għall-infiq taħt ġestjoni kondiviża, il-kompitu tal-irkupru ta' pagamenti skorretti huwa primarjament ir-responsabbiltà tal-Istat Membru. Ġiet aċċettata korrezzjoni finanzjarja "kkonfermata" mill-Istat Membru kkonċernat. Ġiet adottata korrezzjoni finanzjarja "deċiża" permezz ta' deċiżjoni tal-Kummissjoni u din hija dejjem korrezzjoni netta, meta l-Istat Membru jintalab jirrimborża fondi irregolari fil-baġit tal-UE, sabiex b'hekk iwassal għal tnaqqis definittiv tal-pakkett allokat lill-Istat Membru kkonċernat. Il-korrezzjonijiet finanzjarji kkonfermati u deċiżi huma rrapportati f'din il-pubblikazzjoni bħala kategorija waħda. Korrezzjoni finanzjarja "implimentata" kkoreġiet l-irregolarità osservata. Mod ta' implimentazzjoni tal-baġit. Taħt ġestjoni indiretta, il-Kummissjoni tagħti l-kompiti tal-implimentazzjoni tal-baġit lill-korpi tal-liġi nazzjonali jew tal-UE. Jekk il-Kummissjoni ssib, abbażi tal-ħidma tagħha jew tal-informazzjoni rrapportata mill-awtoritajiet tal-awditjar, li Stat Membru jkun naqas milli jirrimedja nuqqasijiet serji fis-sistemi ta' ġestjoni u kontroll u/jew milli jikkoreġi l-infiq irregolari li kien iddikjarat u ċċertifikat, hija tista' tinterrompi jew tissospendi l-pagamenti. Irregolarità hija att li ma jikkonformax mar-regoli tal-UE u li jħalli impatt potenzjalment negattiv fuq l-interessi finanzjarji tal-UE, iżda li jista' jkun ir-riżultat ta' żbalji ġenwini kommessi mill-benefiċjarji li jitolbu l-fondi jew mill-awtoritajiet responsabbli biex jagħmlu l-pagamenti. Jekk irregolarità tiġi kommessa b'mod intenzjonat, hija tikkostitwixxi frodi. Approprjazzjonijiet mhux użati li jridu jiġu kkanċellati fit-tmiem tas-sena finanzjarja. Skadenza tfisser il-kanċellazzjoni tal-awtorizzazzjoni kollha, jew ta' parti minnha, sabiex isir l-infiq u/jew jiġġarrbu l-obbligazzjonijiet, li hija rrappreżentata minn approprjazzjoni. Għal Impriżi Konġunti biss, kif speċifikat fir-Regoli Finanzjarji tagħhom, kwalunkwe approprjazzjonijiet mhux użati jistgħu jiddaħħlu fl-estimi tad-dħul u n-nefqa sa matul it-tliet snin finanzjarji ta' wara (l-hekk imsejħa regola "N+3"). Għalhekk, l-approprjazzjonijiet li skadew għall-JUs jistgħu jiġu riattivati sas-sena finanzjarja "N + 3" Dawn jirrappreżentaw il-finanzjament ewlieni għall-istituzzjonijiet u l-korpi tal-UE u huma definiti fir-Regolament tal-Kunsill (UE, Euratom) Nru 609/2014 dwar ir-riżorsi proprji. Ir-riżorsi proprji jinkludu r-riżorsi bbażati fuq l-ING, ir-riżorsi bbażati fuq il-VAT u r-riżorsi proprji tradizzjonali. L-approprjazzjonijiet ta' pagament ikopru l-infiq dovut fis-sena kurrenti, li jirriżulta mill-impenji legali konklużi fis-sena kurrenti u/jew fis-snin ta' qabel. Pagament maħsub biex jipprovdi lill-benefiċjarju bi float. Huwa jista' jinqasam f'għadd ta' pagamenti f'konformità mad-dispożizzjonijiet tal-kuntratt, tad-deċiżjoni, tal-ftehim jew tal-att ġuridiku bażiku sottostanti. Il-float jew l-avvanz jew jintuża għall-finijiet li għalihom ġie pprovdut matul il-perjodu definit fil-ftehim jew inkella jitħallas lura. Il-miżuri preventivi, li huma għad-dispożizzjoni tal-Kummissjoni sabiex tipproteġi l-baġit tal-UE meta tkun konxja ta' nuqqasijiet potenzjali, jinkludu sospensjonijiet u interruzzjonijiet tal-pagamenti mill-baġit tal-UE għall-programm operazzjonali. Jirrappreżenta l-ammont fejn ikun sar impenn baġitarju, iżda l-pagament sussegwenti jkun għadu ma sarx. Huma jirrappreżentaw l-obbligi ta' ħlas għall-UE għas-snin futuri u joriġinaw direttament mill-eżistenza ta' programmi pluriennali u mid-dissoċjazzjoni bejn l-approprjazzjonijiet ta' impenn u dawk ta' pagament. Mod ta' implimentazzjoni tal-baġit. Taħt ġestjoni kondiviża, il-kompiti ta' implimentazzjoni tal-baġit jiġu ddelegati lill-Istati Membri. Madwar 80 % tan-nefqa tal-UE taqa' taħt dan il-mod ta' implimentazzjoni. Dawn jirrappreżentaw id-dħul għall-UE u huma parti mir-'riżorsi proprji' li jiffinanzjaw l-attivitajiet tal-UE. Ir-riżorsi proprji tradizzjonali huma definiti fir-Regolament tal-Kunsill (UE, Euratom) Nru 609/2014 dwar ir-riżorsi proprji u jinkludu d-dazji doganali u l-imposti fuq iz-zokkor. It-trasferimenti bejn il-linji baġitarji jimplikaw ir-rilokazzjoni tal-approprjazzjonijiet minn linja baġitarja waħda għal oħra, matul is-sena finanzjarja, u b'hekk jikkostitwixxu eċċezzjoni għall-prinċipju baġitarju ta' speċifikazzjoni. Madankollu, huma espliċitament awtorizzati mit-Trattat dwar il-Funzjonament tal-Unjoni Ewropea taħt il-kundizzjonijiet stipulati fir-Regolament Finanzjarju (RF). Ir-RF jidentifika tipi differenti ta' trasferimenti, skont jekk isirux bejn jew fi ħdan it-titoli, il-kapitoli, l-artikoli jew l-intestaturi tal-baġit, u jirrikjedu livelli differenti ta' awtorizzazzjoni. Rapport Annwali tal-Attività Ibbaġitjar Ibbażat fuq l-Attività Immaniġġjar Ibbażat fuq l-Attività Aġenzija għall-Kooperazzjoni tar-Regolaturi tal-Enerġija Fond għall-Ażil, il-Migrazzjoni u l-Integrazzjoni Uffiċjali Awtorizzanti b'Delega Riċerka u Teknoloġija Avvanzati għal Sistemi Intelliġenti Inkorporati IL-ĠESTJONI TAT-TRAFFIKU TAL-AJRU Ġestjoni tat-Traffiku tal-Ajru Impriża Konġunta dwar l-Industriji b'bażi Bijoloġika Korp ta' Regolaturi Ewropej għall-Komunikazzjonijiet Elettroniċi Konsorzju ta' Industriji b'bażi Bijoloġika Bank għall-Ħlasijiet Internazzjonali Bilanċ tal-Pagamenti Baġit Multi tal-Fond Faċilità ta' Garanzija tas-Setturi Kulturali u Kreattivi Ċentru Ewropew għall-Iżvilupp ta' Taħriġ Vokazzjonali Il-Faċilità Nikkollegaw l-Ewropa Strument ta' Dejn tal-Faċilità Nikkollegaw l-Ewropa Aġenzija tal-Unjoni Ewropea għat-Taħriġ fl-Infurzar tal-Liġi Fond ta' Koeżjoni Aġenzija Eżekuttiva għall-Konsumatur, is-Saħħa, l-Agrikoltura u l-Ikel Programm Kwadru għall-Kompetittività u l-Innovazzjoni Il-Kummissjoni Il-Kompetittività tal-Intrapriżi u tal-Intrapriżi Żgħar u Medji Kumitat tal-Organizzazzjonijiet li Jisponsorjaw il-Kummissjoni Treadway Regolament dwar Dispożizzjonijiet Komuni Uffiċċju Komunitarju tal-Varjetajiet tal-Pjanti Id-Dekommissjonar u l-Immaniġġjar tal-Iskart Aġenzija Eżekuttiva għall-Edukazzjoni, l-Awdjoviżiv u l-Kultura FAEŻR Fond Agrikolu Ewropew għall-Iżvilupp Rurali Fond Agrikolu Ewropew ta' Garanzija Fond Agrikolu Ewropew ta' Gwida u Garanzija Aġenzija Ewropea tas-Sikurezza tal-Avjazzjoni L-Impiegi u l-Innovazzjoni Soċjali Aġenzija Eżekuttiva għall-Intrapriżi Żgħar u Medji Uffiċċju Ewropew ta' Appoġġ fil-qasam tal-Ażil Awtorità Bankarja Ewropea Bank Ewropew għar-Rikostruzzjoni u l-Iżvilupp Qorti Ewropea tal-Awdituri BĊE Bank Ċentrali Ewropew Ċentru Ewropew għall-Prevenzjoni u l-Kontroll tal-Mard Aġenzija Ewropea għas-Sustanzi Kimiċi Kunsill Affarijiet Ekonomiċi u Finanzjarji Il-Komunità Ewropea tal-Faħam u l-Azzar Impriża Konġunta tal-Komponenti u s-Sistemi Elettroniċi għat-Tmexxija Ewropea FEŻ Fond Ewropew għall-Iżvilupp Il-Faċilità ta' Garanzija taħt il-Balkani tal-Punent Żona Ekonomika Ewropea Aġenzija Ewropea għall-Ambjent Servizz Ewropew għall-Azzjoni Esterna Aġenzija Ewropea għall-Kontroll tas-Sajd Fond Ewropew tas-Sajd Awtorità Ewropea dwar is-Sigurtà fl-Ikel Fond Ewropew għall-Iżvilupp Sostenibbli Fond Ewropew għax-Xlokk tal-Ewropa Faċilità Ewropea ta' Stabbiltà Finanzjarja Fond Ewropew għall-Investimenti Strateġiċi Mekkaniżmu Ewropew ta' Stabbilizzazzjoni Finanzjarja Assoċjazzjoni Ewropea tal-Kummerċ Ħieles Sistema Ewropea ta' Navigazzjoni b'Kopertura Ġeostazzjonarja Bank Ewropew tal-Investiment Fond Ewropew tal-Investiment Istitut Ewropew għall-Ugwaljanza bejn is-Sessi Awtorità Ewropea tal-Assigurazzjoni u l-Pensjonijiet tax-Xogħol Istitut Ewropew tal-Innovazzjoni u t-Teknoloġija Elettrifikazzjoni Inizjattiva ta' Finanzjament L-Aġenzija Ewropea għall-Mediċini ĊESDVD Ċentru Ewropew għall-Monitoraġġ tad-Droga u d-Dipendenza fuq id-Droga Fond Ewropew għall-Affarijiet Marittimi u s-Sajd Aġenzija Ewropea għas-Sigurtà Marittima Unjoni Ekonomika u Monetarja Fond ta' Espansjoni tal-Intrapriżi Kunsill Konsultattiv Ewropew dwar l-Inizzjattiva fin-Nanoelettronika Fond ta' Innovazzjoni tal-Intrapriżi Aġenzija tal-Unjoni Ewropea dwar is-Sigurtà tan-Netwerks u l-Informazzjoni Strument Ewropew ta' Viċinat u Sħubija Il-Parlament Ewropew Aġenzija Eżekuttiva tal-Kunsill Ewropew għar-Riċerka FEŻR Fond Ewropew għall-Iżvilupp Reġjonali Aġenzija Spazjali Ewropea Fond Soċjali Ewropew Fondi Strutturali u ta' Investiment Ewropej Mekkaniżmu Ewropew ta' Stabbiltà Awtorità Ewropea tat-Titoli u s-Swieq Faċilità Ewropea għall-Bidu ta' Negozju Teknoloġiku, 1998 Fondazzjoni Ewropea għat-Taħriġ Unjoni Ewropea Uffiċċju tal-Proprjetà Intellettwali tal-Unjoni Ewropea Aġenzija Ewropea għat-Tmexxija Operattiva tas-Sistemi tal-IT fuq Skala Kbira fl-Ispazju ta' Libertà, Sigurtà u Ġustizzja Organizzazzjoni Ewropea għall-Utilizzazzjoni ta' Satelliti Meteoroloġiċi Aġenzija Ewropea għas-Saħħa u s-Sigurtà fuq il-Post tax-Xogħol Komunità Ewropea tal-Enerġija Atomika Fondazzjoni Ewropea għat-Titjib tal-Kundizzjonijiet tal-Ħajja u tax-Xogħol Unità ta' Kooperazzjoni Ġudizzjarja tal-Unjoni Ewropea Uffiċċju Ewropew tal-Pulizija Fużjoni għall-Enerġija Impriża Konġunta taċ-Ċelloli tal-Fjuwil u l-Idroġenu Strument Finanzjarju għall-Gwida dwar is-Sajd Joħroġ li daħal l-ewwel Is-Seba' Programm Kwadru ta' Riċerka għar-Riċerka u l-Iżvilupp Teknoloġiku Regolament Finanzjarju Aġenzija tal-Unjoni Ewropea għad-Drittijiet Fundamentali Aġenzija Ewropea għall-Gwardja tal-Fruntiera u tal-Kosta Diskussjoni u Analiżi tar-Rapport Finanzjarju Monitoraġġ Globali tal-Ambjent u s-Sigurtà Introjtu Nazzjonali Gross Sistema Globali ta' Navigazzjoni bis-Satellita Orizzont 2020 Tabella Internazzjonali dwar il-Ħajja tal-Impjegati taċ-Ċivil Pakkett ta' Rapportar Finanzjarju Integrat Taqsima Infrastruttura u Innovazzjoni Il-Fond Monetarju Internazzjonali Impriża Konġunta Inizjattiva dwar Mediċini Innovattivi Aġenzija Eżekuttiva għall-Innovazzjoni u n-Netwerks Strument għall-Assistenza ta' Qabel l-Adeżjoni Standards Internazzjonali tal-Kontabbiltà għas-Settur Pubbliku Il-Fond għas-Sigurtà Interna Teknoloġija tal-Informazzjoni Reattur Termonukleari Sperimentali Internazzjonali Pjan ta' Azzjoni Konġunt Ċentru Konġunt tar-Riċerka Impriża Konġunta Strument ta' Garanzija tas-Self għal proġetti Ten-T Programm Pluriennali — Programm ta' Inklużjoni Finanzjarja tal-Intrapriżi Medji Membru tal-Parlament Ewropew Assistenza Makrofinanzjarja Qafas Finanzjarju Pluriennali Intrapriża Mikro, Żgħira u Medja barra mill-edukazzjoni, impieg jew taħriġ Deċiżjoni dwar ir-Riżorsi Proprji Inizjattiva tal-Bonds tal-Proġetti Finanzjament Privat għal Strument ta' Effiċjenza Enerġetika Fond ta' Garanzija għall-Parteċipanti Faċilità Ewropea ta' Mikrofinanzjament għall-Progress Sħubija Pubblika-Privata Skema tal-Pensjonijiet tal-Uffiċjali Ewropej Ir-riċerka u l-Innovazzjoni Aġenzija Eżekuttiva għar-Riċerka Faċilità ta' Finanzjament għall-Kondiviżjoni tar-Riskji Riċerka, Żvilupp Teknoloġiku u Dimostrazzjoni Fond MENA għall-Intrapriżi Żgħar u Medji Programm Speċjali tal-Adeżjoni għall-Agrikoltura u l-Iżvilupp Rurali Programm tal-Inklużjoni Finanzjarja għall-Intrapriżi Mikro, Żgħar u Medji fin-Nofsinhar u l-Lvant tal-Mediterran Impriża Konġunta tar-Riċerka dwar il-Ġestjoni tat-Traffiku bl-Ajru tal-Ajru Uniku Ewropew Inizjattiva tal-SMEs Strument ta' Garanzija Mingħajr Limitu Intrapriżi Żgħar u ta' daqs Medju Tieqa għall-SMEs (Tieqa għall-Intrapriżi Żgħar u ta' daqs Medju) Trattat dwar il-Funzjonament tal-Unjoni Ewropea Riżorsi Proprji Tradizzjonali Strument Temporanju tal-Iżvilupp Rurali Taxxa fuq il-Valur Miżjud Inizjattiva favur l-Impieg taż-Żgħażagħ il-legalità u r-regolarità tat-tranżazzjonijiet ta' bażi, kif meħtieġ mill-Artikolu 287 tat-Trattat dwar il-Funzjonament tal-Unjoni Ewropea (TFUE). Nidentifikaw u nivvalutaw ir-riskji ta' dikjarazzjoni skorretta materjali tal-kontijiet konsolidati u ta' nuqqas ta' konformità materjali mit-tranżazzjonijiet ta' bażi mar-rekwiżiti tal-liġi tal-UE, sew jekk minħabba frodi u sew jekk minħabba xi żball. Aħna nfasslu u nwettqu proċeduri tal-awditjar li jirrispondu għal dawk ir-riskji, u niksbu evidenza għall-awditjar li tkun suffiċjenti u adegwata biex tipprovdi bażi għall-opinjonijiet tagħna. Każijiet ta' dikjarazzjoni skorretta materjali jew ta' nuqqas ta' konformità b'riżultat ta' frodi huma aktar diffiċli biex jinqabdu minn dawk li jkunu b'riżultat ta' żball, billi frodi tista' tinvolvi kollużjoni, falsifikazzjoni, ommissjonijiet intenzjonali, rappreżentazzjonijiet żbaljati, jew li jinqabeż il-kontroll intern. B'konsegwenza ta' dan, hemm riskju akbar li dawn il-każijiet ma jinqabdux. Niksbu fehim tal-kontroll interni rilevanti għall-awditu sabiex infasslu proċeduri tal-awditjar li jkunu xierqa, iżda mhux bl-iskop li nagħtu opinjoni dwar l-effettività tal-kontroll interni. Nevalwaw l-adegwatezza tal-politiki kontabilistiċi użati, ir-raġonevolezza tal-istimi kontabilistiċi u d-divulgazzjonijiet relatati li jsiru mill-maniġment. Nilħqu konklużjoni dwar l-adegwatezza tal-użu mill-maniġment tal-bażi kontabilistika ta' negozju avvjat u, abbażi tal-evidenza għall-awditjar miksuba, dwar jekk tkunx teżisti inċertezza materjali minħabba avvenimenti jew kundizzjonijiet li jistgħu jixħtu dubju sinifikanti fuq il-kapaċità ta' entità li tkompli bħala negozju avvjat. Jekk aħna nikkonkludu li tkun teżisti inċertezza materjali bħal din, aħna meħtieġa niġbdu l-attenzjoni, fir-rapport tagħna, għad-divulgazzjonijiet relatati fil-kontijiet konsolidati jew, jekk dawn id-divulgazzjonijiet ma jkunux adegwati, nimmodifikaw l-opinjoni tagħna. Il-konklużjonijiet tagħna huma bbażati fuq l-evidenza għall-awditjar miksuba sad-data tar-rapport tagħna. Madankollu, avvenimenti jew kundizzjonijiet futuri jistgħu jwasslu biex l-entità ma tkomplix bħala negozju avvjat. Nevalwaw il-preżentazzjoni, l-istruttura u l-kontenut ġenerali tal-kontijiet konsolidati, inklużi d-divulgazzjonijiet kollha, u nivvalutaw jekk il-kontijiet konsolidati jkunux jirrappreżentaw it-tranżazzjonijiet u l-avvenimenti ta' bażi b'mod ġust. Niksbu evidenza adegwata u suffiċjenti għall-awditjar rigward l-informazzjoni finanzjarja dwar l-entitajiet koperti mill-ambitu tal-konsolidazzjoni tal-UE biex nesprimu opinjoni dwar il-kontijiet konsolidati u t-tranżazzjonijiet li fuqhom huma bbażati. Aħna għandna r-responsabbiltà li nidderieġu, nissorveljaw u nwettqu l-awditi, u aħna unikament responsabbli għall-opinjoni tal-awditjar li nagħtu. It-18 ta' Lulju 2019
Extracted from C_327_2019.html